c: text/html

text:
བོད་སྐྱོར་ལས་བྱེད་པ་ཁག་རེ་རེ་བཞིན་འབྱོར་པ་ནས་བཟུང་། བོད་ཀྱི་ལས་བྱེད་པའི་དཔུང་ཁག་གི་གྲུབ་ཆ་ལེགས་སུ་སོང་སྟེ་བོད་སྐྱོར་ལས་དོན་གྱི་ནང་དོན་ཕུན་སུམ་ཚོགས་སུ་ཕྱིན་ནས་བོད་ཀྱི་འཕེལ་རྒྱས་ཡར་ཐོན་ལ་འདུ་ཤེས་གསར་པ་དང་བསམ་བློ་གསར་པ་མངོན་ཡོད། ལོ་ངོ་ཉི་ཤུ་ལྷག་ཙམ་གྱི་བོད་སྐྱོར་གྱི་གསོན་ཉམས་ལྡན་པའི་ལག་ལེན་ལས། ལས་བྱེད་པ་བོད་ལ་བཏང་ནས་རོགས་སྐྱོར་བྱ་རྒྱུ་ནི་ཏང་ཀྲུང་དབྱང་གི་ཚན་རིག་དང་མཐུན་པའི་ཆོད་སྡོམ་དང་མཁས་མཛངས་ལྡན་པའི་ཐབས་ཇུས་ཤིག་ཡིན་པ་མ་ཟད། རྒྱལ་ཡོངས་ཀྱིས་བོད་ལ་རོགས་སྐྱོར་བྱེད་པའི་ཐབས་ལམ་ནུས་ལྡན་ཞིག་དང་། ཚན་རིག་དང་མཐུན་པའི་གོང་འཕེལ་ལྟ་བ་བོད་ལ་ལེགས་པར་མངོན་པའི་མཚོན་ཚུལ་ཞིག་ཡིན་ལ། བོད་ཀྱིས་རྒྱལ་ཡོངས་མི་དམངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པའི་དམིགས་ཚད་འགྲུབ་པ་བྱེད་པའི་འགན་ལེན་གལ་ཆེན་ཞིག་ཀྱང་རེད།
ལས་བྱེད་པ་ནི་བྱ་གཞག་དར་སྤེལ་གཏོང་བའི་འགག་རྩའི་རྒྱུ་རྐྱེན་དང་། ཤེས་ལྡན་པ་ནི་བྱ་གཞག་འཕེལ་རྒྱས་གཏོང་བའི་རྩ་བའི་འགན་ལེན་ཞིག་རེད། ལོ་རྒྱུས་ཀྱི་འགོ་འཛུགས་ས་གསར་པའི་ཐོག་ལངས་ནས་ཁ་གཏད་བོད་སྐྱོར་གྱི་ལས་དོན་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་བར་བོད་སྐྱོར་ལས་བྱེད་པའི་ལས་ཀའི་ལམ་སྲོལ་ལ་གསར་གཏོད་རྒྱུན་ཆད་མེད་པར་བྱས་ནས་བོད་སྐྱོར་ལས་བྱེད་པའི་ལས་སྒྲུབ་ལས་གཏོད་ཀྱི་ཧུར་སེམས་དང་། རང་འགུལ་སེམས་པ། གསར་གཏོད་བྱེད་སེམས་བཅས་སྔར་བས་འདོན་སྤེལ་གང་ལེགས་དང་བོད་སྐྱོར་ལས་བྱེད་པར་འཇོན་ཐང་འདོན་པའི་ཁོར་ཡུག་བཟང་པོ་ཞིག་ཧུར་ཐག་བསྐྲུན་ནས་བོད་ཀྱི་དཔལ་འབྱོར་དང་སྤྱི་ཚོཌ་རྒྱུན་སྲིང་བརྟན་ལྷིང་དང་འཕེལ་རྒྱས་མྱུར་པོ་ཡོང་བར་མཉམ་ཤུགས་ཆེན་པོ་ཞིག་ཆགས་པར་བྱེད་དགོས།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་། “ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པ་བྱེད་པར་མི་གཅིག་ཀྱང་མ་ལུས་པ་བྱེད་དགོས”ཞེས་གསུངས་ཡོད། བོད་ཀྱི་དབུལ་སྒྲོལ་འགག་སྒྲོལ་ལ་མ་དངུལ་ཙམ་མ་ཟད། ཤེས་ལྡན་པ་ཡང་དཀོན་པོ་ཡོད། དབུལ་པོའི་གནས་ལས་སྒྲོལ་བའི་རྒྱལ་ཁ་ཕུ་ཐག་གཅོད་པ་བྱེད་པའི་འགག་རྩའི་དུས་སུ་དམིགས་བསལ་གྱི“ཁྱིམ་མི”འདི་འདྲ་དགོས། ཏང་དང་རྒྱལ་ཁབ་ཀྱི་སྙིང་སྟོབས་མངོན་པའི་དབུལ་སྒྲོལ་འགག་སྒྲོལ་གྱི་དམག་འཐབ་ནང་བོད་སྐྱོར་ཏང་ཡོན་ལས་བྱེད་པ་སྔར་ལས་མང་བས་རྒྱུན་གཏན་མིར་དགོས་པའི་ལོངས་སྤྱོད་དོར་ནས་མཐའ་མཚམས་དང་། གཞི་རིམ། ས་ཁུལ་དབུལ་པོ་བཅས་ལ་གཞིས་ཚུགས་ཏེ་བློ་བརྟན་འགྱུར་མེད་དང་དཀའ་སྤྱད་འབད་བརྩོན་ངང་རྒྱལ་ཁབ་དང་མི་རིགས་བསྐྱར་དར་ཡོང་བར་ལེགས་སྐྱེས་འབུལ་དགོས།

robotstxt: allowed

filter: keep


text:
// སྤེལ་མཁན། :སྒོ་མང་དཔེ་མཛོད།
// སྤེལ་ཚེས། :Wednesday, August 3, 2016
བསྟན་བཅོས་འདི་ནི་མཉམ་མེད་ཙོང་ཁ་བ་ཆེན་པོས་མཛད་པའི་བྱང་ཆུབ་ལམ་རིམ་ཆེན་མོའི་དཀའ་བའི་གནད་རྣམས་མཆན་བུ་བཞིའི་སྒོ་ནས་ལེགས་པར་བཤད་པ་ཐེག་ཆེན་ལམ་གྱི་གསལ་སྒྲོན་ཞེས་པ་སྟེ། ཡོངས་ཀྱི་བཤེས་གཉེན་ཆེན་པོ་བློ་གླིང་དགེ་བཤེས་ཚུལ་ཁྲིམས་རྣམ་རྒྱལ་མཆོག་གིས་བསྒྲིགས་པའི་ཡོངས་གྲགས་སུ་ལམ་རིམ་མཆན་བཞི་སྦྲགས་ཞེས་པ་དེ་ཡིན་ལ། དེའང་མཆན་བུ་བཞི་འདེབས་པར་མཛད་པ་བོ་ནི་རིམ་བཞིན། དགའ་ལྡན་ཁྲི་ཐོག་དྲུག་པ་བ་སོ་ཆོས་ཀྱི་རྒྱལ་མཚན་དང་། སྡེ་དྲུག་མཁན་པོ་ངག་དབང་རབ་བརྟན། ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེ། པཎྚིཏ་ཆེན་པོ་པྲ་ཏི་དགེ་བཤེས་རིན་ཆེན་དོན་གྲུབ་བཅས་ཡིན་ནོ།།


text:
ཚེས་9ཉིན་གྱི་ཕྱི་དྲོ། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་རང་སྐྱོང་ལྗོངས་སྲིད་གཞུང་གི་རྒྱུན་ལས་ཚོགས་འདུ་གཙོ་སྐྱོང་གནང་ནས་གྲོང་གསེབ་ཀྱི་མ་མཐའི་འཚོ་བ་འགན་ལེན་གྱི་ལམ་ལུགས་དང་དབུལ་སྐྱོར་གསར་སྤེལ་སྲིད་ཇུས་ཀྱི“ལམ་ལུཌ་གཉིས”འབྲེལ་མཐུད་ནུས་ལྡན་ཐུབ་པའི་ལས་དོན་ལ་ཤུགས་སྣོན་རྒྱག་པ་དང་། གྲོང་གསེབ་ཀྱི་མ་མཐའི་འཚོ་བའི་འགན་ལེན་གྱི་ཚད་གཞི་དང་དབུལ་སྐྱོར་གྱི་ཚད་གཞིའི“ཚད་གཞི་གཉིས་གཅིག་སྒྲིལ”ལ་སྐུལ་འདེད་གཏོང་རྒྱུར་ཞིབ་འཇུག་གནང་བ་དང་། 2017ལོའི་ལོ་འཁོར་གྱི་རིམ་པ་དེ་གའི་སྔོན་རྩིས་ལག་བསྟར་དང་ནོར་སྲིད་ཀྱི་ཡོང་འབབ་གཞན་དག་ལ་རྩིས་བཤེར་བྱེད་རིང་ཞིབ་བཤེར་ཐུབ་པའི་གནད་དོན་དག་ཐེར་ལས་དོན་སྤེལ་ནས་ཏན་ཏིག་དང་ནུས་ལྡན་གྱི་སྒོ་ནས་དག་ཐེར་གྲུབ་འབྲས་ལ་བརྟེན་ཏེ་དཔལ་འབྱོར་རྒྱུན་མཐུད་འཕེལ་རྒྱས་བརྟན་པོ་དང་དམངས་འཚོ་རྒྱུན་ཆད་མེད་པར་ལེགས་སུ་གཏོང་རྒྱུའི་སྐོར་བཀོད་སྒྲིག་གནང་བ། སྣོད་བཅུད་ཁོར་ཡུག་སྲུང་སྐྱོང་ལས་དོན་ལ་ཤུགས་སྣོན་བརྒྱབ་ནས་སྦགས་བཙོག་འགོག་བཅོས་ཀྱི་འགག་སྒྲོལ་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་རྒྱུའི་ཐད་ཞིབ་འཇུག་གནང་བ་རེད།
ཚོགས་འདུའི་ཐོག་ཉེ་བའི་ལོ་ཤས་རིང་། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་དང་། བོད་ཀྱི་ལས་དོན་གྱི་དམིགས་ས་དང་། ཤུགས་རྒྱག་ས། འགོ་འཛུགས་ས། དོན་ལ་འབབ་ས་བཅས་ལ་དམ་པོར་དམིགས་པས་སྤྱི་ཚོགས་འགན་སྲུང་གི་སྤུས་ཚད་རྒྱུན་ཆད་མེད་པར་མཐོ་རུ་ཕྱིན་ཡོད་ཅེས་བསྟན་པ་རེད། ཚོགས་འདུའི་ཐོག་ལྗོངས་ཏང་ཨུད་ཀྱི་བཀོད་སྒྲིག་གཞིར་བཟུང་། དབུལ་སྒྲོལ་འགག་སྒྲོལ་ལ་རྒྱལ་ཁ་ལེན་རིང་གི་སྤྱི་ཚོགས་རོགས་སྐྱོབ་ཀྱི་ཐ་སྐྱོང་གི་ནུས་པ་འདོན་སྤེལ་གང་ལེགས་བྱེད་པ་དང་། གྲོང་གསེབ་ཀྱི་མ་མཐའི་འཚོ་བའི་འགན་ལེན་གྱི་ལམ་ལུགས་དང་དབུལ་སྐྱོར་གསར་སྤེལ་གྱི་སྲིད་ཇུས་སྦྲེལ་མཐུད་ནུས་ལྡན་ཐུབ་པའི་ལས་དོན་མུ་མཐུད་ལེགས་པར་བསྒྲུབས་ནས་མི་དམངས་མང་ཚོགས་ཀྱི་ཐོབ་སྣང་དང་བདེ་སྐྱིད་ཚོར་སེམས་ཟམ་མི་ཆད་པར་ཟབ་ཏུ་གཏོང་དགོས་པའི་བླང་བྱ་བཏོན་ཡོད་པ་རེད།
རང་སྐྱོང་ལྗོངས་མི་དམངས་འཐུས་ཚོགས་ཀྱི་གྲོས་ཞིབ་བསམ་འཆར་སྔར་བས་དོན་འཁྱོལ་བྱས་ནས་རྩིས་བཤེར་ལས་དོན་ཏན་ཏིག་ངང་ལེགས་པར་སྒྲུབ་ཆེད། ཚོགས་འདུའི་ཐོག་རིམ་པ་ཁག་དང་སྡེ་ཚན་ཁག་གིས“འདུ་ཤེས་བཞི”ཟབ་ཏུ་གཏོང་བ་དང་། དག་ཐེར་གྱི་ལས་འགན་དོན་འཁྱོལ་ནན་པོ་བྱེད་པ། དག་ཐེར་ལས་འགན་གྱི་གསལ་ཐོ་བཟོ་བ། དག་ཐེར་ལས་དོན་གྱི་བྱ་ཐབས་ལ་ཤུགས་སྣོན་རྒྱག་པ་བཅས་བྱས་ནས་དུས་བཀག་ལྟར་དག་ཐེར་གྱི་གྲུབ་འབྲས་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་ལ་སྙན་སེང་ཞུས་རྗེས་སྤྱི་ཚོགས་སུ་ཡོངས་བསྒྲགས་ཐུབ་པའི་འགན་ལེན་བྱེད་དགོས། གནད་དོན་གྱི་སྟོན་ཕྱོགས་མཐའ་འཁྱོངས་དང་། འབྲེལ་ཡོད་ཀྱི་སྒྲིག་སྲོལ་ལམ་སྲོལ་རྒྱུན་ཆད་མེད་པར་འཛུགས་པ་དང་འཐུས་སྒོ་ཚང་དུ་གཏོང་བ། རྩིས་བཤེར་ཆ་འཕྲིན་ཅན་འཛུགས་སྐྱོང་ལ་ཤུགས་སྣོན་རྒྱག་པ་བཅས་བྱས་ནས་རྩིས་བཤེར་ལྟ་སྐུལ་ཕྱོགས་ཡོངས་ལ་ཁྱབ་རྒྱུར་སྐུལ་འདེད་གཏིང་ཟབ་གཏོང་དགོས་པའི་བླང་བྱ་བཏོན་ཡོད་པ་རེད།
ཚོགས་འདུའི་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྣོད་བཅུད་ཤེས་དཔལ་གྱི་དགོངས་པ་ལག་བསྟར་དོན་འཁྱོལ་གཏིང་ཟབ་བྱས་ནས་དེ་བས་ཆེ་བའི་དཔའ་སྟོབས་དང་། དེ་བས་ཏན་ཏིག་གི་བྱ་ཐབས་ལ་བརྟེན་ནས་འཛམ་གླིང་ཐོག་གི་དག་ཞིང་མཐའ་མར་སྲུང་སྐྱོང་ཡག་པོ་བྱེད་དགོས། སྤུས་ཚད་མཐོ་བའི་འཕེལ་རྒྱས་མཐའ་འཁྱོངས་དང་། བྱ་ཐབས་སྣ་ཚོགས་སྤྱད་དེ་འགྱིག་ཤོག་སྦགས་བཙོག་གི་གནད་དོན་ཕྱོགས་ཡོངས་ནས་ཐག་གཅོད། རྫོང་དང་ཆུས་ཀྱི་གད་སྙིགས་དང་བཙོག་ཆུ་ཐག་གཅོད་ཀྱི་མ་ལག་བསྐྲུན་རྒྱུར་སྐུལ་འདེད་གཏོང་བ་བཅས་ལ་བརྟེན་ནས་མི་དམངས་མང་ཚོགས་ཀྱི་འཐུང་ཆུའི་བདེ་འཇགས་འགན་ལེན་བྱེད་དགོས། ཏང་སྲིད་ཀྱི་འགན་འཁྲི་གཅིག་མཚུངས་དང་ལས་གནས་གཅིག་ལ་འགན་འཁྲི་གཉིས་ཀྱི་ལམ་ལུགས་དོན་འཁྱོལ་ནན་པོ་དང་། མཐུན་སྦྱོར་གཞོགས་འདེགས་ལ་ཤུགས་སྣོན། ལྟ་བཤེར་གྱི་རལ་གྲི་རྣོན་པོ་ཡག་པོ་སྤྱོད་པ་བཅས་བྱས་ནས་བོད་ཀྱི་རི་དེ་བས་སྔོ་བ་དང་། ཆུ་མོ་དེ་བས་དྭངས་བ། མཁའ་རླུང་དེ་བས་གཙང་བ་བཅས་ཡོང་བར་བྱེད་དགོས་པའི་བླང་བྱ་བཏོན་ཡོད་པ་རེད།
ཚོགས་འདུའི་ཐོག་ད་ལྟ་ལག་ལེན་བསྟར་བཞིན་པའི་རང་སྐྱོང་ལྗོངས་རིམ་པའི་འགན་དབང་གསལ་ཐོ་སྟབས་བསྟུན་ལེགས་སྒྲིག་མོས་མཐུན་བྱས་པ་རེད། ཚོགས་འདུའི་ཐོག་ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་བྱེད་ཤུགས་ཆེ་རུ་གཏོང་བ་དང་། ལས་དོན་སྒྲུབ་བཞིན་པ་དང་བསྒྲུབས་རྗེས་ཀྱི་ལྟ་སྐུལ་བྱ་ཐབས་གསར་གཏོད་དང་ཤུགས་སྣོན་རྒྱག་པ། ཁྲོམ་ར་འཕེལ་རྒྱས་ལ་ཚོད་འཛིན་བཟོ་བའི་འཆིང་ཐག་ལས་གང་མགྱོགས་སྒྲོལ་ཐུབ་པ་བཅས་བྱས་ནས་ཁྲོམ་རའི་གསོན་ཤུགས་དེ་བས་ཆེ་བའི་ངང་འཕེལ་བ་དང་། འཕེལ་རྒྱས་ཀྱི་སྒུལ་ཤུགས་ཆེ་རུ་གཏོང་དགོས། “དྲ་སྦྲེལ་+སྲིད་དོན་ཞབས་ཞུའི”འཛུགས་སྐྲུན་ལ་ཕྱོགས་ཡོངས་ནས་སྐུལ་འདེད་གཏོང་བ་དང་། ཞན་ཆ་ནུས་ལྡན་གསབ་ནས“གྲངས་གཞི་མང་ཙམ་སྤྱོད་ཐུབ་པ་དང་། མང་ཚོགས་ཕར་འགྲོ་ཚུར་འོང་ཉུང་ཙམ་ཐུབ་པ”བྱེད་དགོས་པའི་བླང་བྱ་བཏོན་ཡོད་པ་རེད།
ཚོགས་འདུའི་ཐོག་གྲོང་ཁྱེར་དང་གྲོང་གསེབ་ཀྱི་གྲོང་མིའི་གཞི་རྩའི་སྨན་བཅོས་འགན་ལེན་ལམ་ལུགས་ཀྱི་སྒྱུར་བཅོས་ལ་སྐུལ་འདེད་དང་། འགན་ལེན་དེ་བས་དྲང་གཞག་དང་། དོ་དམ་ཞབས་ཞུ་དེ་བས་ཚད་ལྡན། སྨན་བཅོས་ཐོན་ཁུངས་བེད་སྤྱོད་དེ་བས་ཕན་འབྲས་ལྡན་པ་བཅས་ཀྱི་དམིགས་ཚད་མངོན་འགྱུར་ཡོང་བར་བྱས་ཏེ་དམངས་ཡོངས་ཀྱི་སྨན་བཅོས་འགན་བཅོལ་མ་ལག་རྒྱུན་མཐུད་དང་སྐྱོན་བྲལ་ངང་འཕེལ་རྒྱས་ཡོང་བར་སྐུལ་འདེད་གཏོང་དགོས་པའི་བླང་བྱ་བཏོན་ཡོད་པ་རེད།
ཚོགས་འདུའི་ཐོག་ད་དུང་དོན་གནད་གཞན་དག་ལ་ཞིབ་འཇུག་བྱས་པ་རེད།


text:
མི་དམངས་དྲ་བའི་འཕྲིན། ཟླ་9ཚེས་11ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཧྥུ་ལ་ཏི་ཨོ་སི་ཐོ་ཁེ་གྲོང་ཁྱེར་དུ་ཨུ་རུ་སུའི་ཙུང་ཐུང་ཕུའུ་ཅིང་དང་གྲོས་མོལ་གནང་བ་རེད། རྒྱལ་ཁབ་གཉིས་པོའི་གཙོ་བདག་གིས་འདི་ལོ་ཚུན་དུ་ཀྲུང་ཨུ་རྒྱལ་ཁབ་གཉིས་པོའི་འབྲེལ་བའི་ཐད་དེ་བས་དགེ་མཚན་ལྡན་པའི་གོང་འཕེལ་འགྲོ་ཚུལ་མངོན་ནས་ཆུ་ཚད་དེ་བས་མཐོ་བ་དང་། འཕེལ་རྒྱས་དེ་བས་མགྱོགས་པའི་དུས་སྐབས་གསར་པར་སླེབས་ཡོད་པའི་ངོས་འཛིན་གཅིག་མཐུན་གནང་བ་དང་། རྒྱལ་སྤྱིའི་དུས་བབ་ལ་འགྱུར་ལྡོག་ཇི་ལྟར་བྱུང་རུང་། ཀྲུང་ཨུ་རྒྱལ་ཁབ་གཉིས་པོས་རྒྱལ་ཁབ་གཉིས་པོའི་འབྲེལ་བ་གོང་འཕེལ་བརྟན་པོ་བཏང་ནས་བློ་བརྟན་འགྱུར་མེད་ངང་འཛམ་གླིང་ཞི་བདེ་དང་བརྟན་ལྷིང་སྲུང་སྐྱོང་བྱེད་རྒྱུའི་མོས་མཐུན་གཅིག་མཐུན་གནང་བ་རེད།
ཞི་ཅིན་ཕིང་གིས་འདི་ལོ་ཚུན་དུ་ང་དང་སྐུ་ཞབས་ཙུང་ཐུང་གིས་པེ་ཅིང་དང་གཡོད་ཧན་ནེ་སི་པའོ་རུ་ཁག་སོ་སོར་གྲུབ་འབྲས་ཐོབ་པའི་ཞལ་འཛོམས་བྱུང་ཡོད། ཀྲུང་ཨུ་རྒྱལ་ཁབ་གཉིས་པོས་མཐོ་རིམ་དབར་འགྲོ་འོང་དམ་ཟབ་བྱེད་རྒྱུ་རྒྱུན་འཁྱོངས་བྱས་པས་རྒྱལ་ཁབ་གཉིས་པོའི་འབྲེལ་བའི་ཆུ་ཚད་མཐོ་པོ་ཡིན་པ་དང་དམིགས་བསལ་རང་བཞིན་མངོན་ཡོད་ལ། རང་སོ་སོའི་ཕྱི་འབྲེལ་གྲོས་རིམ་ནང་གི་རྒྱལ་ཁབ་གཉིས་པོའི་འབྲེལ་བའི་སྔོན་ཚུད་ཀྱི་གནས་བབ་ཀྱང་མངོན་ཡོད། ཕྱོགས་གཉིས་པོའི་ཐུན་མོང་འབད་བརྩོན་འོག་རྒྱལ་ཁབ་གཉིས་པོའི་འབྲེལ་བའི་ཆབ་སྲིད་ཀྱི་ལེགས་ཆ་དེ་དངོས་དངོས་རྗེན་རྗེན་གྱི་མཉམ་ལས་གྲུབ་འབྲས་སུ་སྒྱུར་བཞིན་ཡོད། ཕར་ཕྱོགས་ཀྱིས་རང་རྒྱལ་ཁབ་ཀྱི་གནས་ཚུལ་དང་འཚམ་པའི་འཕེལ་རྒྱས་ཀྱི་འགྲོ་ལམ་ཐོག་བསྐྱོད་རྒྱུར་ཕྱོགས་གཉིས་པོས་ཕན་ཚུན་རྒྱབ་སྐྱོར་བརྟན་པོ་བྱེད་པ་དང་། ཕར་ཕྱོགས་ཀྱིས་རང་ངོས་ཀྱི་བདེ་འཇགས་དང་འཕེལ་རྒྱས་ཀྱི་ཁེ་དབང་སྲུང་སྐྱོང་བྱེད་རྒྱུར་རྒྱབ་སྐྱོར་བརྟན་པོ་བྱས་ནས་རྒྱལ་ཁབ་ཆེན་པོ་དང་ཁྱིམ་མཚེས་རྒྱལ་ཁབ་ཀྱི་འབྲེལ་བའི་དཔེ་མཚོན་བཏོད་ཡོད། ཕྱོགས་གཉིས་པོས་སྲོལ་རྒྱུན་མཛའ་གྲོགས་འབྲེལ་བ་ཟབ་ཏུ་གཏོང་བ་དང་། ཕྱོགས་ཡོངས་མཐུན་སྦྱོར་ལ་ཤུགས་སྣོན་བརྒྱབ་ནས་ཀྲུང་ཨུ་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་ཀྱི་རོགས་ཟླའི་འབྲེལ་བ་མཐོ་ཚད་གསར་པར་སླེབས་རྒྱུར་སྐུལ་འདེད་བཏང་ཐོག་རྒྱལ་ཁབ་གཉིས་པོའི་མི་དམངས་ལ་ཕན་པ་བསྐྲུན་དགོས་པའི་མཛུབ་སྟོན་གནང་བ་རེད།
ཞི་ཅིན་ཕིང་གིས་ཀྲུང་ཨུ་ཕྱོགས་གཉིས་པོས“རྒྱུད་གཅིག་ལམ་གཅིག”མཉམ་སྐྲུན་དང་ཡོ་རོབ་དང་ཨེ་ཤེ་ཡའི་དཔལ་འབྱོར་མནའ་འབྲེལ་སྦྲེལ་མཐུད་མཉམ་ལས་བྱེད་ཟབ་ཏུ་གཏོང་བ་དང་། ནུས་རྒྱུ་དང་། ཞིང་ལས། ཚན་རྩལ་གསར་གཏོད། དངུལ་རྩ་སོགས་ཀྱི་ཁྱབ་ཁོངས་མཉམ་ལས་བྱེད་རྒྱ་ཆེ་རུ་གཏོང་བ། གཙོ་གནད་རྣམ་གྲངས་ལག་བསྟར་བརྟན་པོ་བྱེད་རྒྱུར་སྐུལ་འདེད་གཏོང་བ། ཚན་རིག་ལག་རྩལ་གསར་ཤོས་ཐུན་མོང་ཐོག་ཞིབ་འཇུག་བྱེད་པ། འདི་ལོ་དང་ཕྱི་ལོའི་ཀྲུང་ཨུའི་ས་གནས་མཉམ་ལས་སྤེལ་རེས་ལོའི་གོ་སྐབས་ཡག་པོ་སྤྱོད་པ། རྒྱལ་ཁབ་གཉིས་པོའི་ས་གནས་དེ་བས་མང་བའི་ཧུར་སེམས་སྐོང་འཐེན་བྱེད་པ་བཅས་བྱས་ནས་དེ་བས་རྒྱ་ཁྱབ་ཀྱི་མཉམ་ལས་བྱེད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་ཕར་ཕྱོགས་ཀྱིས་མཛད་སྒོ་ཆེ་གྲས་གཉེར་རྒྱུར་ཕན་ཚུན་རྒྱབ་སྐྱོར་བྱེད་རྒྱུ་ནི་ཀྲུང་ཨུ་ཕྱོགས་གཉིས་པོའི་སྲོལ་རྒྱུན་བཟང་པོ་ཞིག་རེད། ཤར་ཕྱོགས་དཔལ་འབྱོར་གླེང་སྟེགས་ནི་སྐུ་ཞབས་ཙུང་ཐུང་སྐུ་ངོ་མས་གྲོས་འགོ་བཏོན་ནས་གཉེར་བ་ཞིག་རེད། ད་ཆ་དེ་ཕྱོགས་ཁག་གིས་བློ་གྲོས་གཅིག་སྡུད་དང་ས་ཁུལ་གྱི་མཉམ་ལས་ལ་མཉམ་དུ་གྲོས་བསྡུར་བྱེད་པའི་ལས་སྟེགས་གལ་ཆེན་ཞིག་ཏུ་གྱུར་ཡོད། སྐབས་འདིའི་གླེང་སྟེགས་ཀྱིས་ཕྱོགས་གཉིས་པོས་རྒྱང་ཤར་མཉམ་ལས་ཚུད་པའི་ས་གནས་ཀྱི་མཉམ་ལས་བྱེད་ཟབ་ཏུ་གཏོང་རྒྱུར་གོ་སྐབས་གསར་པ་སྦྱིན་ངེས་ཡིན་པའི་ཡིད་ཆེས་ཡོད་ཅེས་མཛུབ་སྟོན་གནང་བ་རེད།
ཞི་ཅིན་ཕིང་གིས་ཀྲུང་གོ་དང་ཨུ་རུ་སུ་ནི་མཉམ་འབྲེལ་རྒྱལ་ཚོགས་བདེ་འཇགས་ལས་འཛིན་ལྷན་ཚོགས་ཀྱི་ལས་འགན་རྒྱུན་འཛིན་བྱེད་མཁན་རྒྱལ་ཁབ་དང་གསར་དར་ཁྲོམ་རའི་རྒྱལ་ཁབ་གཙོ་བོ་ཞིག་ཡིན་པས་འཛམ་གླིང་ཞི་བདེ་དང་བརྟན་ལྷིང་སྲུང་སྐྱོང་དང་། དར་རྒྱས་གོང་འཕེལ་ལ་སྐུལ་འདེད་གཏོང་བའི་ལས་འགན་ལྕི་པོ་ཕྲག་ཐོག་ཏུ་ཁུར་ཡོད། མཉམ་འབྲེལ་རྒྱལ་ཚོགས་དང་། ཧྲང་ཧའེ་མཉམ་ལས་རྩ་འཛུགས། འབོ་གསེར་རྒྱལ་ཁབ་སོགས་ཀྱི་ཕྱོགས་མང་སྒྲོམ་གཞིའི་ནང་ཀྲུང་ཨུ་རྒྱལ་ཁབ་གཉིས་པོས་འབྲེལ་གཏུག་དང་གཞོགས་འདེགས་དམ་ཟབ་བྱས་ཏེ། རྒྱལ་སྤྱིའི་སྤྱི་ཚོགས་དང་མཉམ་དུ་གླེང་མང་བའི་གནད་དོན་དག་ཆབ་སྲིད་ཀྱི་ཐོག་ནས་ཐག་གཅོད་བྱེད་པའི་འཕེལ་རིམ་ལ་སྐུལ་འདེད་གཏོང་བ་དང་། རྒྱལ་སྤྱིའི་དྲང་གཞག་དྲང་བདེན་དང་འཛམ་གླིང་གི་ཞི་བདེ་དང་བརྟན་ལྷིང་ལག་གདང་སྦྲེལ་ནས་སྲུང་སྐྱོང་བྱེད་པ། བློ་བརྟན་འགྱུར་མེད་ཀྱིས་མཉམ་འབྲེལ་རྒྱལ་ཚོགས་ཀྱི་རྩ་ཁྲིམས་ཀྱི་དམིགས་ཡུལ་དང་རྩ་དོན་སྲུང་སྐྱོང་བྱེད་པ། ཕྱོགས་རྐྱང་རིང་ལུགས་དང་ཚོང་དོན་སྲུང་སྐྱོང་རིང་ལུགས་ལ་ཐུན་མོང་ཐོག་ངོ་རྒོལ་བྱེད་པ་བཅས་བྱས་ནས་རྒྱལ་སྤྱིའི་འབྲེལ་བ་གསར་པ་དང་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་འདེད་གཏོང་དགོས་ཞེས་ནན་བཤད་གནང་བ་རེད།
ཕུའུ་ཅིང་གིས་ཀྲུའུ་ཞི་ཞི་ཅིན་ཕིང་གདན་ཞུས་ལྟར་ཤར་ཕྱོགས་དཔལ་འབྱོར་གླེང་སྟེགས་ལ་ཕེབས་པར་སྙིང་དབུས་ནས་ཐུགས་རྗེ་ཆེ་ཞུ་རྒྱུ་དང་སྦྲགས་སྤྲོ་སེམས་འཁོལ་བའི་དགའ་བསུ་ཞུ་རྒྱུ་ཡིན། ང་དང་ཀྲུའུ་ཞི་ཞི་ཅིན་ཕིང་དབར་སྤེལ་རེས་དང་འགྲོ་འོང་དམ་ཟབ་རྒྱུན་འཁྱོངས་བྱེད་ཀྱི་ཡོད། དེ་ཐོག་ནས་ཨུ་ཀྲུང་རྒྱལ་ཁབ་གཉིས་པོའི་འབྲེལ་བའི་ཆུ་ཚད་མཐོ་པོ་མཚོན་གྱི་ཡོད། ཉེ་ལམ་ལོ་ཤས་རིང་། ཨུ་ཀྲུང་རྒྱལ་ཁབ་གཉིས་པོའི་འབྲེལ་བའི་ཐད་འཕེལ་རྒྱས་ཤུགས་ཆེན་འགྲོ་ཚུལ་མངོན་ཡོད་པ་དང་།
ཕྱོགས་གཉིས་པོའི་དབར་ཕན་ཚུན་ཡིད་ཆེས་བྱེད་ཤུགས་ཉིན་རེ་བཞིན་ཆེ་རུ་ཕྱིན་ནས་ཆབ་སྲིད་དང་། དཔལ་འབྱོར། བདེ་འཇགས་སོགས་ཀྱི་ཁྱབ་ཁོངས་སུ་མཉམ་ལས་ཀྱི་གྲུབ་འབྲས་གཡུར་དུ་ཟ་བ་ཐོབ་ཡོད། ཕྱོགས་གཉིས་པོས་ཡོ་རོབ་དང་ཨེ་ཤེ་ཡའི་དཔལ་འབྱོར་མནའ་འབྲེལ་དང“རྒྱུད་གཅིག་ལམ་གཅིག”སྦྲེལ་མཐུད་མཉམ་ལས་ལ་མུ་མཐུད་སྐུལ་འདེད་གཏོང་བ་དང་། མ་འཇོག་དང་། ནུས་རྒྱུ། འཇིག་རྟེན་འཕུར་སྐྱོད། དངུལ་རྩ། དྲ་ཐོག་ཚོང་དོན་སོགས་ཀྱི་ཁྱབ་ཁོངས་སུ་མཉམ་ལས་བྱེད་རྒྱ་ཆེ་རུ་གཏོང་བ། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྤེལ་རེས་བྱེད་ཟབ་ཏུ་གཏོང་བ། ས་གནས་ཀྱི་མཉམ་ལས་ལ་སྐུལ་འདེད་གཏོང་བ་བཅས་བྱེད་དགོས། ཨུ་ཀྲུང་རྒྱལ་ཁབ་གཉིས་པོས་མིག་སྔའི་རྒྱལ་སྤྱིའི་དུས་བབ་ལ་ལྟ་སྟངས་གཅིག་མཚུངས་འཛིན་གྱི་ཡོད་པས་ཕྱོགས་གཉིས་པོས་རྒྱལ་སྤྱིའི་ལས་དོན་ཁྲོད་མཐུན་སྦྱོར་དང་གཞོགས་འདེགས་བྱ་རྒྱུར་ཤུགས་སྣོན་བརྒྱབ་སྟེ། ཕྱོགས་རྐྱང་པའི་རིང་ལུགས་ལ་ངོ་རྒོལ་མཐའ་གཅིག་ཏུ་བྱེད་པ་དང་། དྲང་གཞག་དང་ལུགས་མཐུན་གྱི་རྒྱལ་སྤྱིའི་སྒྲིག་ལམ་སྲུང་སྐྱོང་བྱས་ནས་ཐུན་མོང་ཐོག་དར་རྒྱས་གོང་འཕེལ་ཡོང་བ་བྱེད་དགོས་ཞེས་གསུངས་པ་རེད།
ད་དུང་ཕྱོགས་གཉིས་པོས་ཐུན་མོང་ཐོག་དོ་ཁུར་བྱེད་པའི་རྒྱལ་སྤྱི་དང་ས་ཁུལ་གྱི་གནད་དོན་ཐད་གཟིགས་ཚུལ་སྤེལ་རེས་གཏིང་ཟབ་གནང་བ་རེད།
གྲོས་མོལ་མཇུག་འགྲིལ་རྗེས། རྒྱལ་ཁབ་གཉིས་པོའི་གཙོ་བདག་གིས་ཕྱོགས་གཉིས་པོའི་མཉམ་ལས་ཀྱི་ཡིག་ཆ་མང་པོར་མཚན་རྟགས་བཀོད་པར་ལྷན་དུ་དཔང་པོ་གནང་བ་དང་སྦྲགས་གསར་འགོད་པར་མཇལ་འཕྲད་ཀྱང་གནང་བ་རེད།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ6པའི་ཚེས6ཉིན་ལ།2018ལོའི་ཀྲུང་གོའི་མཚོ་སྔོན་བོད་ལུགས་ས་གདན་རྒྱལ་སྤྱིའི་འགྲེམས་ཚོགས་ཟི་ལིང་ས་གནས་ཀྱི་བྱེད་སྒོ་ཚོགས་མཇུག་སྒྲིལ་ལ། ཐེངས་དེའི་འགྲེམས་ཚོགས་སྐབས་སྔོན་མ་དག་ལས་གཞི་ཁྱོན་ཆེ་བས། རྒྱལ་སྤྱིའི་ཆེད་ལས་རང་བཞིན་དེ་བས་མངོན་གསལ་དོད་པོ་རེད། ཉིན་ལྔ་རིང་གི་འགྲེམས་སྟོན་དང་བརྗེ་སྤེལ། ཚོང་མོལ་ཉོ་ཚོང་བརྒྱུད། ཚོད་དཔག་བྱས་ན་ཚོང་འགྲིག་ཚད2017ལོའི་ཨ་སྒོར་དུང་ཕྱུར1.96དང་ཧ་ལམ་མཉམ་པོ་ཡོད་ལ། ད་སྔ་ཚོང་ར་དངོས་ནས་ཕར་བཙོང་ཚད་ཨ་སྒོར་ཁྲི8300ཡིན་འདུག་པ་དེ་སྐབས་སྔོན་མ་དང་བསྡུར་ན་ཧ་ལམ4.3%འཕར་འདུག ཟི་ལིང་གི་འགྲེམས་ཚོགས་འདི་མཇུག་སྒྲིལ་རྗེས་སུ་ཡུལ་ཤུལ་དང་མགོ་ལོག་ཁུལ་གཉིས་སུ་ཐོག་མར་བསྐྱོད་དེ་སྐོར་འགྲེམས་བྱ་རྒྱུ་མ་ཟད། དུས་མཉམ་དུ་ཉིན་རེར་དྲ་ཐོག་དང་དྲ་ཕྱི་ནས་བོད་ལུགས་ས་གདན་འགྲེམས་སྟོན་བྱ་རྒྱུ་རེད།
ཐེངས་འདིའི་འགྲེམས་སྟོན་གྱིས“ས་གདན་སྤུས་ལེགས་འཐག་ནས‘ཁུལ་གཅིག་ལམ་གཅིག’འབྲེལ་ཟམ་འདིང”ཞེས་པ་བརྗོད་གཞིར་བཟུང་སྟེ། ཁྱད་ཆོས་མངོན་པར་གསལ་ལ། བཀྲག་མདངས་མངོན་པར་མཚར་བ། གྲུབ་འབྲས་ཕུན་སུམ་ཚོགས་པ་གཟེངས་སུ་གཏོད་ཡོད། ཐེངས་འདིར་ཞུགས་པའི་རྒྱལ་ཁབ27དང་། འགྲེམས་ཞུགས་ཚོགས་ཞུགས་ཀྱི་རྒྱལ་ཁབ34། རྒྱལ་ཕྱིའི་འགྲེམས་ཞུགས་ཚོགས་ཞུགས་ཀྱི་རྒྱལ་ཁབ223དང་མི342ཡོད་ལ། དེ་ལོ་སྔོན་མ་ལས་ཆ་སྙོམས་ཀྱིས་ཇེ་མང་དུ་སོང་ཡོད། རྒྱལ་ནང་གི་ཞིང་ཆེན་དང་ཁུལ། གྲོང་ཁྱེར31དང་ཀང་ཨའོ་ཐའེ་ས་ཁུལ་འགྲེམས་ཚོགས་སུ་ཞུགས་ཡོད་ལ། དེར་ཁྱོན་བསྡོམས་ཁེ་ལས206དང་མི640ཡོད་པ་དང་། འགྲེམས་ཞུགས་ཚོགས་ཞུགས་ཀྱི་ཁེ་ལས420། ཆེད་ལས་གཟིགས་མོ་བ6000ལྷག་རེད།
ཟླ6པའི་ཚེས6ཉིན་གྱི་ཆུ་ཚོད12བར་དུ། འགྲེམས་ཚོགས་ལ་ཕེབས་མཁན་མི་ཁྲི40 ལ་ཉེ་བས2017ལོའི་ཁྲི10ལས་བརྒལ་ཡོད་པ་རེད། ནང་འདྲེན་བྱས་པའི་དངོས་ཟོང་ཏུན90ཡོད་ཅིང་། དེ་སྐབས་སྔོན་མ་དང་བསྡུར་ན18.42%འཕར། རྒྱལ་ནང་གི་དངོས་ཟོག་ཏུན230ཡོད་པ་དེ་ན་ནིང་ལས10.05%འཕར། རྒྱལ་ཁབ་ཕྱི་ནང་གི་དངོས་ཟོག་ཁྱོན་བསྡོམས་ཏུན320ཡོད་པ་དང་། དེ་ནི་ན་ནིང་ལས12.28%འཕར་ཡོད་པ་རེད།
ཐེངས་འདིའི་འགྲེམས་ཚོགས་ཀྱིས“ས་གདན་རིག་གནས”ངོམ་སྟོན་ལ་དང་དོད་ཆེན་པོ་བྱས་ཡོད་དེ། འགྲེམས་ཚོགས་ལ་བརྟེན་ནས་སྐྱོན་བྲལ་འཛད་སྤྱོད་ལ་ཁྲིད་སྟོན་དང་། ས་གདན་གྱི་ཁོར་སྲུང་ཐོན་རྫས་གསར་པ་བྲིན་འཚོང་བཤམས་སྟོན་བྱས་ནས་ཀྲུང་གོའི་སྲོལ་རྒྱུན་གྱི་ས་གདན་རིག་གནས་འཛིན་སྐྱོང་སྤེལ་གསུམ་བྱས། དེ་དང་ཆབས་ཅིག་ཏུ། འགྲེམས་ཚོགས་དང་ཚན་རྩལ་གསར་པ་དང་། ལག་རྩལ་གསར་པ་མཉམ་བསྲེས་ལ་སྐུལ་སྤེལ་ཧུར་ཐག་བྱས་ནས“དྲ་སྦྲེལ+འགྲེམས་ཚོགས”ཀྱི་རྣམ་པ་གསར་པ་དང་། “རྩ་གཉིས་ཨང་བཤེར་”“བརྙན་འཕྲིན་ཐད་གཏོང”VR(དངོས་ཡོད་རྟོག་བཟོ)ལ་སོགས་དེང་རབས་ལག་རྩལ་འགྲེམས་སྟོན་བརྗེ་སྤེལ་གྱི་བྱེད་སྒོ་སྤེལ་བ་དང་། དྲ་སྦྲེལ་དང་དེང་རབས་ཆ་འཕྲིན་ལག་རྩལ་བེད་སྤྱད་དེ་དྲ་རྒྱའི་སྟེགས་བུ་བཙུགས་ནས་བོད་ལུགས་ས་གདན་དྲ་རྒྱའི་འགྲེམས་ཚོགས་སེམས་ཞིབ་མོས་བཟོས་ཏེ། དྲ་ཐོག་དང་དྲ་ཕྱི་ནས་མཉམ་སྤེལ་བྱས། གཞན་ཞབས་ཞུ་ཕྱོགས་ནས་རྒྱལ་སྤྱིའི་དང་འབྲེལ་མཐུད་ལེགས་པོ་བྱས་ཡོད།
དུས་མཚུངས་སུ། ཐེངས་འདིའི་འགྲེམས་ཚོགས་ཀྱིས་ཡུལ་ཤུལ་དང་མགོ་ལོག་ཁུལ་གཉིས་སུ་ཡན་ལག་འགྲེམས་ཚོགས་བཙུགས་པ་དང་། ས་གདན་མྱོང་རོལ་ཁང(C)ནས་“བོད་ལུགས་ས་གདན་དེང་རབས་ཁྱིམ་ཚང་དང་གཞུང་སྒྲུབ་ཁང་དུ་བསྐྱོད” “བོད་ལུགས་ས་གདན་མགོ་ལོག་དང་ཡུལ་ཤུལ་གྱི་སྦྲ་ནག་དུ་བསྐྱོད”“བོད་ལུགས་ས་གདན་མཚོ་ནུབ་སོག་གུར་དུ་བསྐྱོད”“རྨ་ལྷོ་ཁུལ་དེང་རབས་བོད་ལུགས་ཁྱིམ་ཆས་བོད་ལུགས་ས་གདན་འགྲེམས་ཚོགས་སུ་བསྐྱོད”ཅེས་པ་ལ་སོགས་པའི་ཁྱད་ཆོས་དོད་པའི་བྱེད་སྒོ་སྤེལ་བ་དང་། དྲ་ཐོག་དང་དྲ་ཕྱི་གཉིས་ཀྱི་ཉམས་རོལ་ཁང་བཀོད་སྒྲིག་བྱས་ནས་མཚོ་སྔོན་གྱི་གྲོང་ཁྱེར་དང་ཁུལ་ཁག་གི་ཁྱད་ཆོས་ཐོག་མར་ངོམ་སྟོན་བྱས་པ་རེད།
ལོ་ཙཱ་བ། ཁོན་ཐར་འཚོ།


text: ཉེ་དུས། མལ་གྲོ་གུང་དཀར་རྫོང་གི་གློག་གཏོང་ཀུང་སིས་ཀྲེང་ཨན་མེ་ཟོན་སློབ་ཁྲིད་དགེ་རྒན་གདན་དྲངས་ནས“ཚེ་སྲོག་གོང་དུ་བཀུར། བདེ་འཇགས་འཕེལ་རྒྱས་གཏོང”ཞེས་པའི་བརྗོད་དོན་གཙོ་བོའི་མེ་ཟོན་བདེ་འཇགས་ཀྱི་གསོ་སྦྱོང་ཚོགས་འདུ་འཚོགས་པ་རེད། གསོ་སྦྱོང་ཚོགས་འདུའི་ཐོག་སློབ་ཁྲིད་དགེ་རྒན་གྱིས་དངོས་ཡོད་ཀྱི་གྱོད་དཔེ་སྤྱད་དེ་མེ་ཟོན་བདེ་འཇགས་ཀྱི་གལ་ཆེའི་རང་བཞིན་འགྲེལ་བཤད་བརྒྱབ་པ་དང་། ཚན་པ་དང་། ཁྱིམ་ཚང་། འཁོར་གཏོང་སོགས་ཀྱི་རྒྱུན་གཏན་གྱི་ལས་ཀ་དང་འཚོ་བ་ནས་འགོ་འཛུགས་པ་དང“སྔོན་འགོག་གཙོ་བོར་བྱེད་པ་དང་མེ་ཟོན་དང་མེ་གསོད་ཟུང་འབྲེལ”གྱི་གཞི་རྩའི་རྩ་དོན་ལ་བརྟེན་ནས་ཐོལ་བྱུང་གི་མེ་སྐྱོན་དོན་རྐྱེན་ལ་ཁ་གཏད་གཅོག་ཐབས་བསླབས་པ་རེད། འདི་ནི་གསོ་སྦྱོང་བྱ་ཡུལ་ཡིན་པ།


text: རྗེ་འདི་ཉིད་འཁྲུངས་ལོར་བཞེད་ཚུལ་མི་འདྲ་བ་རེ་ཡོད་དེ། གངས་ཅན་མཁས་གྲུབ་རིམ་བྱོན་མིང་མཛོད་དུ་ཁོང་ནི་རབ་བྱུང་མ་ཚུགས་གོང་གི་མེ་མཁའ་རྒྱ་མཚོའི་ལོ་སུམ་བརྒྱ་ཉེར་དགུ་བར་བབས་པ་ཆུ་ཕོ་བྱི་ལོ་སྟེ་སྤྱི་ལོ་(༩༥༣)ལོར་མཚོ་སྔོན་ཞིང་ཆེན་ཧྭ་ལུང་རྫོང་གི་མངའ་ཁོངས་རི་བོ་དན་ཏིག་དང་ཁད་ཤིན་ཏུ་ཉེ་བའི་རྨ་འགྲམ་དུ་ཆགས་པའི་རྒྱ་ཞུར་གྲོང་ཚོར་སྐུ་འཁྲུངས། རབ་བྱུང་དང་པོའི་བགྲང་བྱ་དགུ་བ་ཤིང་མོ་ཕག་ལོ་སྟེ་སྤྱི་ལོ་(༡༠༣༥)ལོར་སྐུ་མྱ་ངན་ལས་འདས་སོ། དུང་དཀར་ཚིག་མཛོད་དུ་རྗེ་འདི་ཉིད་བོད་ཆུ་བྱི་(༨༩༢)ལོར་ཙོང་ཁ་བདེ་ཁམས་སམ་འཕན་ཡུལ་ཞོགས་པར་སྐུ་འཁྲུངས། འདི་ཉིད་སྐྱ་བོའི་སྐབས་མཚན་ཀ་ར་འཕན་དང་། བོན་བསླབས་པས་བོན་མིང་མུ་གཟུ་གསལ། རབ་ཏུ་བྱུང་སྐབས་མཁན་སློབ་ཀྱི་མཚན་ལས་དྲངས་པས་དགེ་བ་རབ་གསལ་དང་ཕྱིས་ཐུགས་རབ་ཆེ་བས་དགོངས་པ་རབ་གསལ། བསྟན་པའི་མེ་རོ་བླངས་པས་བླ་ཆེན་དུ་གྲགས་པ་བཅས་མཚན་གྱི་རྣམ་གྲངས་མང་། སྐུ་ནར་སོན་རྗེས་ཞིང་དབོན་སར་ནོན་འཇམ་དཔལ་ལ་བཟླས་ལུང་ཞུས། ཁང་རིན་ཆེན་རྡོ་རྗེ་ཞེས་བྱ་བ་ལ་བྱང་ཆུབ་མཆོག་ཏུ་སེམས་བསྐྱེད། སྐྱི་རྒྱལ་བའི་གཙུག་ཏོར་ལས་དབུ་ཚད་ཀྱི་བསྟན་བཅོས་གསན། ནམ་དགའ་ལྡན་བྱང་ཆུབ་ལས་ཡོ་ག་གསན། དེ་རྗེས་དམར་གཡོ་གཙང་གསུམ་དང་མཇལ་ཏེ་རབ་བྱུང་བསྙེན་རྫོགས་ཚིག་རྫོགས་གནང་སྐབས་དགུང་ལོ་ཞེ་དགུ་པའམ་ཉེར་གཉིས་ལ་ཕེབས་སོགས་གསུང་ཚུལ་མང་། བུ་སྟོན་གྱི་བཞེད་པ་ལྟར་ན་ལྕགས་མོ་བྱ་ལ་བསྟན་པ་ནུབ་ནས་བདུན་ཅུ་རྩ་གསུམ་པ་ཆུ་མོ་བྱ་ལ་བླ་ཆེན་དགོངས་པ་རབ་གསལ་གྱིས་བསྙེན་རྫོགས་ཀྱི་སྡོམ་པ་བཞེས་པ་དེ་ནས་བསྟན་པ་ཕྱི་དར་འགོ་ཚུགས་པར་གསུངས། དེ་ནས་བྱང་ཕྱོགས་སུ་ཕེབས་ཏེ་ཅང་ཨིན་རྩེ་མཁར་མི་ཉག་གྷའི་ཡུལ་དུ་བྱོན་ནས་གོ་རོང་སེང་གེ་གྲགས་ལས་འདུལ་བ་གསན་པས་འདུལ་བ་ལུང་སྡེ་བཞི་བསྟན་བཅོས་དང་བཅས་པ་བླ་ཆེན་པོ་ལ་གནང་ནས། བུ་ཁྱོད་ཀྱིས་དེ་བཞིན་གཤེགས་པའི་བསྟན་པ་ཚུལ་བཞིན་དུ་གསལ་བར་གྱིས་ཤིག ཁོ་བོ་ནི་རྒས་པས་ཡུན་རིང་མི་འཚོའོ་གསུངས་སྐད། ཀྭ་འོད་མཆོག་གྲགས་པའི་ས་ནས་ཤེས་རབ་ཀྱི་ཕ་རོལ་ཏུ་ཕྱིན་པའི་འབུམ་ཊིཀ་ལ་སོགས་པ་དང་། བྱང་ཆུབ་སེམས་དཔའི་ས་ལ་སོགས་པ་མངོན་པའི་ཐེག་པ་ཆེན་པོ་ལོ་བཅུ་གཉིས་ཀྱི་བར་གསན། དེ་སྐབས་ཅིག་ཆར་འཇུག་པའི་རྣལ་འབྱོར་པ་ཞེས་བྱ་བ་དགེ་བའི་ཕྱོགས་ཅི་ཡང་མི་བྱེད་པའི་ལོག་རྟོག་ཅན་མང་བས་དེ་དག་གི་ལྟ་བ་བསུན་འབྱིན་པའི་ཆེད་ལྷ་ཁང་དང་བཟོ་ལ་སོགས་པ་ཡང་རང་མེད་པ་བཞེངས་ཏེ་ཚོན་དང་བཟོ་ལ་སོགས་པ་ཡང་རང་གིས་མཛད་དེ་འདུས་བྱས་ཀྱི་དགེ་བའི་རྩ་བར་བརྩོན་པར་མཛད། དམ་པ་སྤྱོད་པ་འདི་ལྟ་བུས་དད་པ་སྐྱེས་ནས་སྤ་གོར་ཡེ་ཤེས་གཡུང་དྲུང་ཞེས་བྱ་བ་དེ་འཁོར་མང་པོ་དང་བཅས་དན་ཏིག་ཏུ་བྱོན་པ་དང་། བླ་ཆེན་པོའི་དྲུང་ནས་དམ་ཆོས་འདུལ་བ་ལས་གསུངས་པའི་བསླབ་པའི་གཞི་རྣམས་གསན་པས་རང་ཉིད་ཀྱི་སྤྱོད་ལམ་འདི་ལྟ་བུར་གནོད་ཞིང་འགྱོད་ནས་ཚུལ་བཞིན་དུ་རབ་ཏུ་བྱུང་། བླ་ཆེན་པོ་དགུང་ལོ་ང་བཞི་པའམ་ཉེར་བདུན་པར་དབུས་གཙང་མི་བཅུའི་རབ་བྱུང་བསྙེན་རྫོགས་ཀྱི་མཁན་པོ་མཛད་པ་དེ་ནས་བཟུང་དབུས་གཙང་དུ་འདུལ་བའི་བསྟན་པ་དར་རྩ་ལག་ཆེན་པོར་གྱུར། འབྲོམ་སྟོན་པས་བདུན་ཅུ་རྩ་བརྒྱད་པ་ས་ཕོ་སྟག་ལ་དབུས་གཙང་མི་བཅུས་བླ་ཆེན་གྱི་སྐུ་མདུན་ནས་སྡོམ་པ་བླངས་པ་དེ་ནས་བསྟན་པ་ཕྱི་དར་དབུ་བརྙེས་པར་བཞེད། མཐར་བླ་ཆེན་པོ་དགུང་ལོ་བརྒྱད་ཅུ་གྱ་བཞི་པ་ཤིང་ཕག་ལོར་སྐུ་གཤེགས། བླ་ཆེན་པོའི་སློབ་མ་མཆོག་དྲུག་ནི། སྤ་གོར་ཡེ་ཤེས་གཡུང་དྲུང་དང་བར་གནས་བརྟན་གྲགས་པ་གཉིས་ལ་སྤ་བར་གཉིས་དང་། ཇ་བ་གྲགས་པ་དང་བཙུན་ཆེན་ཤེས་རབ་འབྱུང་གནས་གཉིས་ལ་ཇ་ཅོག་གཉིས། འལ་པ་རྡོ་རྗེ་དབང་ཕྱུག་དང་བསྣུབས་གཉིས་བཅས་དང་། དེ་བཞིན་བཞད་སྲགས་གཉིས། ཟོང་འཚུར་གཉིས། དབུས་གཙང་མི་བཅུ་ལ་སོགས་པ་སློབ་མ་མང་དུ་བྱུང་ངོ་། །


text:
རི་མོ་པ་བདེ་སྒྲོན་གྱིས་བོད་ཀྱི་ལོ་རྒྱུས་གཞི་བྱས་ནས་རི་མོ་འབྲི་བཞིན་པ།
བདེ་སྒྲོན་ལོ་ན་ཆུང་བའི་དུས་ཀྱི་དུས་ཆེན་ག་གེ་མོ་ཞིག་གི་སྐབས་སུ། ཁྱིམ་གྱི་རྒན་པ་དག་གིས་མོ་ཁྲིད་ནས་ཀླུ་མཆོད་དུ་ཕྱིན། ཚང་མ་གཙང་ངོགས་སུ་འབྱོར་བ་དང་། རྒན་པ་དག་གིས་ཀླུ་མཆོད་ཀྱི་འབུལ་བ་དག་ག་ལེར་ཤག་ཤག་བཞུར་བའི་གཙང་ཆུ་རུ་གཏོར་ཞིང་། མོས་ནི་སྤྱན་གཉིས་ཟུམ་ཞིང་། ལག་ཟུང་ཐལ་མོ་སྦྱར་ཏེ་མ་ཎི་ཡིག་དྲུག་བཟླས། ཅི་ཙམ་ཕྱིན་པ་མ་ཤེས་པར། བདེ་སྒྲོན་གྱིས་སྟེས་དབང་གི་མིག་གཉིས་ཕྱེ་བར། གཙང་ངོགས་ཀྱི་ལྗོན་ཤིང་ཞིག་སྟབས་ཀྱིས་མིག་ལམ་དུ་མངོན་པར་གྱུར། མོ་ན་རེ། “ཞོགས་པ་དེར། མོས་ལྗོན་ཤིང་དེ་མཐོང་ནས་ཧ་ལས་སོང་། དོན་ལ་ངས་སྔོན་ཆད་ཀྱང་ལྗོན་པ་དེ་མཐོང་མྱོང་ལ། ལྗོན་པ་སྤྱིར་བཏང་བ་ཐ་ན་མིང་ཡང་མི་ཤེས་པ་ཞིག་ཡིན། མི་འདྲ་ས་གཅིག་པུ་ནི་ལྗོན་ཤིང་དེ་གཞན་ལས་ལོ་འདབ་ཚང་ཚིང་རྒྱས་ཤིང་འཕེལ་བ་ཞིག་རེད། ཀླུ་མཆོད་ཀྱི་མི་རྣམས་ཀྱིས་གོམས་སྲོལ་བཞིན་ལུག་བལ་ཆུན་པོ་རེ་ལྗོན་ཤིང་གི་ཡལ་ག་རུ་བཏགས་འདུག”
ཞོགས་པ་དེར་མོས་ལྗོན་ཤིང་དེ་མཐོང་བའི་སྐབས་སུ། ཉི་མའི་འོད་ཟེར་ལྗོན་ཤིང་གི་རྩ་བ་དང་། ཡལ་ག ལོ་འདབ། ལུག་བལ་ཆུན་པོ་ཡི་སྟེང་དུ་འཕྲོས་ཏེ། མེ་འབར་བ་ནང་བཞིན་གྱི་ཁ་དོག་བགྲང་ལས་འདས་པ་རྣམ་པར་འཚེར་བ་ནི། ས་སྟེང་གི་མཛེས་པའི་རྨད་དུ་བྱུང་བ་ཐམས་ཅད་ལན་གཅིག་ལ་མིག་སྔར་བསྟན་པ་ནང་བཞིན། སྐབས་དེར། “ཉམས་དེ་ཤིན་ཏུ་མཛེས་ཆེ་ནས། སེམས་ཀྱི་དྲན་པ་ཡོད་ཚད་ཀྱང་སྐད་ཅིག་ལ་མེད་པར་གྱུར་སོང་།”
བདེ་སྒྲོན་གྱི་རི་མོ། གསོལ་འདེབས།
བུ་མོ་ཕལ་པ་ཀུན་དང་འདྲ་བར། བདེ་སྒྲོན་གྱིས་ཀྱང་སློབ་ཆུང་དང་། སློབ་འབྲིང་འགྲིམ་སྟེ། རྗེས་མར་ལས་ཀ་ཡག་པོ་ཞིག་འཚོལ་རྒྱུར་ཕན་པའི་སློབ་གྲྭ་ཆེན་མོར་འགྲིམ་ལ་ཉེ་དུས། ལས་ཀྱི་དབང་དུ་གྱུར་ནས་གྲོགས་མོ་ཞིག་གིས་མོ་ལ་བོད་ལྗོངས་སློབ་ཆེན་གྱི་སྒྱུ་རྩལ་སྡེ་ཁག་གི་སློབ་མ་བསྡུ་བཞིན་པའི་བརྡ་བཤད། “མོས་ང་ལ། ཁྱེད་ཀྱི་རི་མོ་འབྲི་ཤེས་པ་མིན་ནམ། ཚོད་ལྟ་ཞིག་བྱོས་ཟེར་བས། ངས་ཀྱང་བསམ་བློ་ཞིབ་མོ་མ་འཁོར་བར་ཕ་མ་གཉིས་ལ་དེ་ལྟར་རང་དགར་བཤད་མོད། པ་ལགས་ཀྱིས་དོན་དེ་སེམས་ལས་མ་བོར་བར། ང་ལ་མིང་ཐོའང་བཀོད་སོང་། གཅིག་ནས་ང་ལ་སྐད་ཆ་མ་དྲིས་པ་དང་། གཉིས་ནས་ངའི་རི་མོ་འབྲི་རྒྱུ་དེ་རང་གི་ལས་ཀ་རུ་རྩི་བསམ་མེད་པས། ང་ཡིག་ཚད་ལེན་དུ་མི་འགྲོ་བར་ཤུགས་བརྒྱབ་པ་ཡིན་མོད། པ་ལགས་ཀྱིས་ཡང་ཡང་གདམས་པའི་མཐར། ཡིག་ཚད་གཏོང་དུ་མི་འགྲོ་ཀ་མེད་བྱུང་། དེ་ལྟར་ང་རང་ཡིག་ཚད་ལོངས་ཏེ་རི་མོའི་ཆེད་ལས་ཀྱི་སློབ་མ་ཞིག་ཏུ་གྱུར་པ་རེད།”
བདེ་སྒྲོན་གྱིས། མི་རེ་རེ་ལ་སོ་སོའི་དགའ་ཁ་འཁྱེར་ཕྱོགས་ཤིག་ཡོད་པ་དང་། ཁ་ཅིག་གིས་རྩལ་དེ་ཕྱིར་འདོན་ཐུབ་ཡོད་པ་དང་། ཁ་ཤས་ནི་དེ་ལྟར་མ་ཡིན་པར་འདོད་ཀྱི་ཡོད། “ང་ལ་ཁ་ལས་རླུང་རྟ་འདུག བོད་ལྗོངས་སློབ་ཆེན་གྱི་སྒྱུ་རྩལ་སྡེ་ཁག་ཏུ་ངས་རི་མོའི་རྩ་བའི་འབྲི་ཐབས་ཤེས་སོང་བར་མ་ཟད། དེས་ང་ལ་སྒོ་མོ་ཞིག་ཕྱེ་ཞིང་། སྒོ་མོ་དེའི་ཕག་ཏུ་ཐིག་རིས་དང་ཁ་དོག་གི་བྱུགས་པའི་ཚོན་མདོག་གི་འཇིག་རྟེན་ཞིག་བསྐུངས་འདུག”
བདེ་སྒྲོན་གྱི་རི་མོ། ཆབ་ཞུགས་དུས་ཆེན།
དེའི་རྗེས་སུ། བདེ་སྒྲོན་གྱི་སེམས་ལ་རྟག་པར་རང་གིས་སྔར་ནས་བརྗེད་པར་གྱུར་པའི་དུས་ཆེན་ཉིན་གྱི་གཙང་ངོགས་ཀྱི་ལྗོན་ཤིང་དེ་དྲན་གྱི་ཡོད། གཅིག་བྱས་ན། མོས་ལྗོན་ཤིང་དེ་གཏན་ནས་བརྗེད་མེད་པར། དྲན་པའི་གྲུ་ག་གང་རུང་ཞིག་ཏུ་གནས་སྐབས་སུ་སྦས་པ་ཡིན་ལས་ཆེ། རྒྱུ་མཚན་ནི་མོས་རི་མོ་འབྲི་བྱེད་ཀྱི་པིར་སྨྱུག་དེ་གཞར་ཡང་སྐྱུར་འདོད་མ་བྱུང་བས་སོ། །བདེ་སྒྲོན་གྱི་ཞེ་འགུལ་བའི་ངང་ན་རེ། “ལྗོན་ཤིང་དེ་ད་ལྟ་ངའི་ཤ་ཁྲག་གི་ཕུང་པོ་དང་སེམས་ཀྱི་གཏིང་ལ་རྩ་བ་ཟུག་ཡོད་པར་ངས་ཡིད་ཆེས་ཀྱི་ཡོད། དེས་རྟག་ཏུ་ང་ལ་པིར་སྨྱུག་དེ་འཛིན་དུ་བཅུག་ཅིང་། ངའི་སེམས་ཀྱི་ནང་རོལ་དུ་བརྩེ་བ་དྲག་ཏུ་ཁོལ་ནས། སེམས་ཀྱི་ཁ་དོག་གིས་ཤོག་ལྷེ་རེ་རེ་དང་། རས་ལྷེ་རེ་རེ་རྣམ་པར་བྱུགས་འདོད། འོན་ཏེ་སེམས་ཀྱི་ཁ་དོག་དག་ཇི་འདྲ་ཕུན་སུམ་ཚོགས་ནའང་། མཐར་ཁ་དོག་ཤེས་པའི་ལག་པ་འདི་གཉིས་ལ་བརྟེན་ནས་བྱུགས་ཤིང་རི་མོ་འབྲི་དགོས་འདུག”
རི་མོའི་ངོས་ཀྱི་ཚོན་མདོག་རྣམ་པར་བཀྲ་བ་དེ་བརྟོལ་ནས། ཐིག་རིས་སྟབས་བདེ་བས་བྲིས་པའི་སྐྱེ་བོ་དག་མཐོང་དུས། བདེ་སྒྲོན་སླར་ཡང་ལྗོན་ཤིང་དེ་མཐོང་བ་ནང་བཞིན་ཧ་ལས་པར་གྱུར། སྨྱུག་འོག་གི་སྐྱེ་བོ་དེ་དག་ལ་གློ་བུར་གྱི་ཚེ་སྲོག་ཐོབ་པ་བཞིན། དེ་དག་ནི་མོའི་གམ་དུ་འཚོ་བའི་ཕ་དང་མ། ཕུ་ནུ་མིང་སྲིང་བཅས་ཏེ། དེ་དག་ལས་ཀར་འབད་ཅིང་། དེ་དག་འཚོ་བཞིན་ཡོད་པ་རེད། “ཏག་ཏག་ཁོ་ཚོས་ངའི་འཚོ་བ་བསྐྲུན་པ་རེད། ངས་ནི་པིར་སྨྱུག་སྤྱད་ནས་ཁོ་ཚོ་ལ་བཅར་ཞིང་། ཁོ་ཚོའི་དགའ་སྐྱོ་ཆགས་སྡང་དང་། སྐྱེ་རྒ་ན་འཆི་བཅས་བྲིས་པ་ཙམ་ཡིན།”
རི་མོ་པ་བདེ་སྒྲོན།
བདེ་སྒྲོན་གྱིས་སྔོན་ཆད་ཀྱི་རི་མོ་དག་ལ་ལྟ་སྐབས་རང་ཉིད་ཀྱང་ཡིད་འགུལ་བར་བྱས་སོང་ཟེར། མོ་ནི་དེ་ལྟ་བུར་རང་གི་མི་རིགས་འདི་དང་དེས་བྱས་པའི་རིག་གནས་ཁྱད་པར་བ་འདི་ལ་དགའ་བ་རེད་ཨང་། “ལོ་ངོ་བཅུ་ལྷག་གི་རིང་ལ་ང་དེ་ལ་ཞུགས་ཤིང་། རང་གི་སེམས་ཤུགས་ཅི་ཡོད་ཀྱིས་དེ་དག་ཕྱིར་བསྟན་པ་ཡིན། དེ་ནི་ངེས་པར་དུ་མཁོ་བ་ཞིག་རེད། ཡིན་ནའང་། ལོ་ངོ་སྟོང་ཕྲག་དུ་མ་ལ་གནས་པའི་ཤེས་རིག་ཅིག་ལ་ཆ་བཞག་ན། རི་མོ་དེ་དག་རྣམ་པ་ཙམ་དང་ཕྱི་ངོས་ཙམ་དུ་ལུས་ཡོད་སྲིད་པས། ངས་ཐིག་རིས་རྩིང་པོ་དེ་དང་། ཁ་དོག་རྣམ་པར་འཚེར་བ་དེ། སྒྲིག་གཞི་རང་བཞིན་པ་ཞིག་ལ་བརྟེན་པའི་མཛེས་པར་དཔྱད་སྟངས་རིགས་འདིའི་ཕག་ཏུ་གབ་པའི་གསར་དུ་རྩོམ་པའི་སྟོབས་དེ་གང་ལས་བྱུང་བ་དང་། གང་དུ་འགྲོ་སྲིད་པར་བསམ་བློ་བཏང་བ་ཡིན། དེ་དག་ངས་རྟོགས་ཐབས་མེད་པར་སྲིད་མོད། ངས་རི་མོའི་ལམ་ནས་དེ་ལ་ངེས་ཤེས་འབྱུང་བ་དང་རྟོག་པ་འགྱུ་བ། ཚོད་བགམ་བྱ་ཆོག་པ་རེད།”
རི་མོ་ཁང་གི་སྒེའུ་ཁུང་ལས་ཕྱིར་བལྟས་ཚེ། སྒོ་རའི་ནང་གི་ཁམ་བུའི་ལྗོན་པ་དེར་མྱུ་གུ་འབུས་མགོ་ཚུགས་འདུག་པས། ཚེ་སྲོག་གསར་པ་ཞིག་གི་འཁོར་བའང་འདི་ལྟར་འཁོར་མགོ་ཚུགས་པ་རེད། རང་བྱུང་ཁམས་ཆེན་མོའི་འཁོར་བའི་ངང་ཚུལ་ནི་དེ་ལྟར་ངོ་མཚར་བ་ཞིག་ཡིན་པའི་སྐོར་ལ། བདེ་སྒྲོན་གྱིས“ངས་རང་ལ་ད་ནི་དུས་ལ་སླེབས་སོང་ཞེས་སྨྲས་པ་ཡིན། ཧ་ལམ་སྔོན་གྱི་ལོ་བཅུ་ནི་རྗེས་ཀྱི་ལོ་བཅུ་འདི་ལ་གྲབས་བྱ་ཆེད་ཡིན་སྲིད། ཚོད་ལྟ་གསར་པ་ཞིག་དང་། ལམ་བུ་གསར་པ་ཞིག་གི་དབུ་འདི་ལྟར་བརྩམས་པ་རེད།” མོས་ཡུན་རིང་པོར་ལག་ཏུ་ཐོགས་པའི་པིར་སྨྱུག་དེ་གཞི་ནས་རས་ལྷེ་ཡི་སྟེང་དུ་འགུལ་མགོ་བརྩམས་བྱུང་། “སྐབས་འདི་ལ་ངས་མཚོན་འདོད་པ་ནི་རང་གི་སེམས་ཀྱི་དྲན་སྟངས་དག་ཡིན་པས། ཕྱི་ཡི་གཟུགས་དང་བརྙན་གང་ལ་ཡང་བརྟེན་མི་དགོས་པར། ལྷད་མ་ཞུགས་པའི་རི་མོའི‘སྐད་ཆ’ཁོ་ནའི་ལམ་ནས་དགའ་བ་དང་ཞི་བ། གདུང་བ། འདོད་པ། སྤོབས་པ། ངན་པ་གདུག་ཅན་དག་མངོན་པར་མཚོན་རྒྱུ་ཡིན།”


text:
ཁ་སང་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པས་སའི་གོ་ལ་དང་ཤིན་ཏུ་མཚུངས་པའི་གོ་ལ་གཞན་ཞིག་རྙེད་སོན་བྱུང་ཡོད་པ་བསྒྲགས་འདུག ཟླ་འདིའི་ཚེས་ ༢༣ ཉིན་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པ་ (NASA) ཞེས་པས། ཕྱི་ལོ་ ༢༠༠༩ ལོ་ནས་བཟུང་མཁའ་དབྱིངས་སུ་གོ་ལའི་ཚད་ལེན་རྒྱང་ཤེལ་མཁའ་འཕྲུལ་ (Kepler space telescope) ཞེས་པ་ཞིག་བཏང་སྟེ། མཁའ་དབྱིངས་ཀྱི་རྒྱུ་སྐར་ལ་རྟོག་ཞིབ་བྱས་པ་བརྒྱུད། ཉི་མའི་ཁྱིམ་རྒྱུད་ཀྱི་ཕྱི་རོལ་དུ་སའི་གོ་ལ་དང་ཤིན་ཏུ་མཚུངས་པའི་གོ་ལ་གཞན་ཞིག་རྙེད་ཡོད་པ་མ་ཟད།
གོ་ལ་དེའི་མིང་ལ་ཀེབ་ལར་ ༤༥༢ བྷི་ (Kepler-452b) ཞེས་བཏགས་ཡོད་པ་ཕྱིར་བསྒྲགས་བྱས་འདུག རོའུ་ཌར་གསར་ལམ་ཐོག་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པའི་གནམ་རིག་སྐར་དཔྱད་པ་ཇོན་ཇེན་ཀིང་ (Jon Jenkins) ལགས་ཀྱིས། གསར་རྙེད་བྱུང་བའི་ཀེབ་ལར་༤༥༢ བྷི་ཞེས་པའི་གོ་ལའི་འོད་ལོ་ནི་ ༡༤༠༠ ཡིན་པ་མ་ཟད། སའི་གོ་ལ་དང་བསྡུར་ན་བརྒྱ་ཆ་ ༦༠ ཡི་ཆེ་བ་ཡོད། གོ་ལ་དེ་ནི་སའི་གོ་ལ་ལྟར་ཉི་མ་དང་ཤིན་ཏུ་མཚུངས་པའི་རྒྱུ་སྐར་གྱི་ཁྱིམ་རྒྱུད་ཅིག་སྐོར་ནས་བགྲོད་ཀྱིན་ཡོད་ཅིང་། དེ་གཉིས་ཀྱི་བར་ཐག་ཀྱང་སའི་གོ་ལ་དང་ཉི་མ་གཉིས་ཀྱི་བར་ཐག་དང་ཤིན་ཏུ་འདྲ་བོ་ཡོད་སྟབས། དེ་ནི་ད་སྔ་ཤེས་རྟོགས་བྱུང་བའི་གོ་ལ་ཡོངས་ལས་སའི་གོ་ལ་དང་ཆེས་འདྲ་ཤོས་ཀྱི་གོ་ལ་དེ་ཡིན་པ་མ་ཟད། གོ་ལ་དེར་སའི་གོ་ལ་དང་འདྲ་བར་སྲོག་ཆགས་རིགས་འཚོ་གནས་ཐུབ་པའི་དབུགས་ཁམས་དང་ཆུ་སོགས་ཡོད་སྲིད་པ་ཞིག་རེད་འདུག གོ་ལ་དེའི་འཐེན་ཤུགས་ཀྱང་སའི་གོ་ལ་དང་བསྡུར་ན་ལྡབ་གཉིས་ཀྱི་ཆེ་བ་ཡོད་པ་མ་ཟད།
སའི་གོ་ལ་ཉི་མ་དང་རྒྱང་ཐག་རིང་པོ་ཆོད་ཡོད་པ་ལྟར། གསར་རྙེད་བྱུང་བའི་གོ་ལ་དེ་ཡང་སོ་སོའི་ཁྱིམ་རྒྱུད་ཀྱི་རྒྱུ་སྐར་དང་ཐག་རིང་པོར་གནས་ཡོད་སྟབས། ཉི་མས་སའི་གོ་ལར་འོད་ཟེར་འཕྲོ་བ་ལྟར་གོ་ལ་གཞན་དེ་ལའང་ཁྱིམ་རྒྱུད་ཀྱི་རྒྱུ་སྐར་གྱིས་གཅིག་མཚུངས་འོད་ཟེར་སྦྱིན་གྱི་ཡོད། དེ་བཞིན། གོ་ལ་དེར་ཕལ་ཆེར་རླུང་ཁམས་ཡོད་སྲིད་པ་ཞིག་ཡིན་པ་མ་ཟད། སའི་གོ་ལ་ལས་མཐུག་པའི་རླུང་ཁམས་དང་མེ་རི་མང་བ་ཡོད་སྲིད་པ་ཞིག་རེད། སའི་གོ་ལས་ཉི་མའི་ཁྱིམ་རྒྱུད་ལ་བསྐོར་བ་རྒྱག་པར་ཉིན་གྲངས་ ༣༦༥ འགོར་གྱི་ཡོད་པ་ལྟར། གོ་ལ་དེས་སོ་སོའི་ཁྱིམ་རྒྱུད་ཀྱི་གཟའ་སྐར་རྒྱུ་ལམ་ལ་བསྐོར་བ་བྱེད་བར་ཉིན་གྲངས་ ༣༨༥ འགོར་གྱི་ཡོད་སྟབས། གོ་ལ་དེར་སྲོག་ཆགས་རིགས་འཚོ་གནས་ཐུབ་རྒྱུའི་དགོས་ངེས་ཆ་རྐྱེན་ཁག་ཚང་འདུག ཅེས་བརྗོད་འདུག ཀེབ་ལར་༤༥༢ བྷི་(Kepler-452b) ཞེས་པའི་གོ་ལ་དེ་གསར་རྙེད་མ་བྱུང་གོང་། ཕྱི་ལོ་ ༢༠༠༩ ལོ་ནས་བཟུང་ད་བར་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པས་ཨ་སྒོར་ས་ཡ་ ༨༠༠ ལྷག་གི་འགྲོ་སོང་བཏང་སྟེ། ཀེབ་ལར་ལས་འཆར་ (Kepler mission) ཞེས་པའི་མིང་བྱང་འོག དགུ་ཚིགས་སྐྱ་མོའི་ (Milky Way) ཁྱིམ་རྒྱུད་རྒྱུ་སྐར་ལ་རྟོག་ཞིབ་བྱེད་མཁན་གྱི་མཁའ་འཕྲུལ་ཞིག་བཏང་སྟེ། མཁའ་འཕྲུལ་དེ་སའི་གོ་ལ་ནས་རྒྱང་ཐག་ལེ་དབར་ས་ཡ་ ༦༤ ཙམ་ལ་འབྱོར་སྐབས། ལེ་བར་ཁྲག་ཁྲིག་དུ་མ་ཆོད་པའི་མཁའ་དབྱིངས་ཀྱི་རྒྱུ་སྐར་ཁག་ལ་ཞིབ་བརྟག་བྱས་ཏེ། ད་བར་སའི་གོ་ལ་ལས་འོད་ལོ་ ༥༠༠ ལྷག་གི་མང་བ་ཡོད་པ་མ་ཟད། རྒྱ་ཁྱོན་ལྡབ་ ༡༠ ཡི་ཆེ་བ་ཡོད་པའི་གོ་ལ་ (Kepler-186f) དང་།
སའི་གོ་ལ་ལས་ལྡབ་གཉིས་ཀྱི་ཆུང་བ་ཡོད་པའི་གོ་ལ་ (Kepler-425b) ཞེས་པ་སོགས་ད་བར་རྒྱུ་སྐར་དང་གོ་ལ་ ༡༠༣༠ དང་། རྒྱུ་སྐར་དང་གོ་ལའི་འོས་གཞི་ ༤༧༠༠ གསར་རྙེད་བྱུང་ཡོད་འདུག ༢༠༡༧ ལོར་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པའི་གནམ་རིག་སྐར་དཔྱད་པས་གོ་ལ་དང་རྒྱུ་སྐར་གཞན་འཚོལ་ཞིབ་བྱེད་མཁན་གྱི་མི་བཟོས་སྲུང་སྐར་ (TESS) ཞེས་པ་ཞིག་མཁའ་དབྱིངས་ལ་གཏང་སྟེ། ཉི་མའི་ཁྱིམ་རྒྱུད་ཕྱི་རོལ་དུ་ཡོད་པའི་གོ་ལ་གཞན་གྱི་ཆེ་ཆུང་དང་བོངས་ཚད། རླུང་ཁམས་སོགས་ལ་རྟོག་ཞིབ་བྱ་རྒྱུ་ཡིན་འདུག དེ་རིང་ཨེ་ཕེ་སི་གསར་ལམ་སྟེང་ཨ་རིའི་མཁའ་སྐྱོད་བཟོ་སྐྲུན་རིག་རྩལ་དང་མཁའ་དབྱིངས་རྟོག་ཞིབ་ཚན་པས། “ང་ཚོས་གོ་ལ་དང་རྒྱུ་སྐར་སྟོང་ཕྲག་མང་པོ་གསར་རྙེད་བྱུང་རྗེས། ད་ལྟ་གནམ་རིག་སྐར་དཔྱད་པས་སའི་གོ་ལ་དང་འདྲ་བའི་གོ་ལ་གཞན་ཞིག་རྙེད་སོན་བྱུང་སྟེ། མི་མང་གིས་ལོ་ངོ་སྟོང་ཕྲག་མང་པོར་རེ་སྒུག་བྱས་པའི་ཕུགས་བསམ་མངོན་འགྱུར་ཐུབ་པ་བྱུང་ཡོད།”ཅེས་དང་། གནམ་རིག་སྐར་དཔྱད་པ་ཇེ་ཧྥར་རེ་ (Jeffrey Coughlin) ལགས་ཀྱིས། “ད་ལྟ་ཁྱེད་དང་ངས་གསར་རྙེད་བྱུང་བའི་གོ་ལ་དེ་ཚོའི་ནང་འགྲོ་མི་སྲིད་པ་ཞིག་ཡིན་ཡང་། མ་འོངས་པར་ང་ཚོའི་བུ་རབས་ཚ་རྒྱུད་ཚོ་འགྲོ་སྲིད་པ་ཞིག་ཡིན་སྟབས། ད་ཆ་ཀེབ་ལར་ནི་སའི་གོ་ལ་དང་ཤིན་ཏུ་འདྲ་བའི་གོ་ལ་གཅིག་པོ་དེ་ཆགས་ཡོད།”ཅེས་བརྗོད་འདུག
བོད་ཀྱི་དུས་བབ་དྲ་ཚིགས་ལས་དྲངས།
3,501 total views, 2 views today


text:
2018-01-02
སྤྱི་ལོ༢༠༡༧ལོའི༼ ཁམས་པའི་འཛུམ་རིས ༽ འདོན་ཐེངས་བཞི་པ (སྤྱིའི་འདོན་ཐེངས་བཅོ་བརྒྱད་པ) ལྷག་བསམ་ཁ་བའི་མེ་ཏོག་གི་འཛུམ་གྱིས་བསུས་ཏེ་རྒྱ་ཆེའི་རྩོམ་པ་པོ་དང་ཀློག་པ་པོ་ཁྱེད་ཅག་གི་སྤྱན་སྔར་དུ་བསྟར་ཐུབ་བྱུང་ཡོད་ལ། འདི་ནི་མཁས་དབང་རབ་བརྟན་དགེ་ལེགས་ཕུན་ཚོགས་མཆོག་གིས་ཁམས་སྡེ་དགེ་ས་ཁུལ་གྱི་དམངས་ཁྲོད་རིག་གནས་འཚོལ་སྡུད་བྱས་པ་ལས་ནང་དོན་སྐོར་ཞིག་ཆེད་བསྒྲིགས་ཀྱི་བརྙན་དེབ་ཅིག་བསྒྲུབས་ཏེ་པར་དུ་བསྐྲུན་པ་དང་། མཁས་དབང་རབ་བརྟན་དགེ་ལེགས་ཕུན་ཚོགས་ལགས་ཉིད་སྤྱི་ལོ༡༩༨༡ལོར་ཁམས་སྡེ་དགེ་རབ་བརྟན་དགོན་གྱི་ཉེ་འགྲམ་དུ་སྐུ་འཁྲུངས། དགུང་ལོ༡༦སྐབས་རབ་བརྟན་དགོན་པའི་ཆོས་སྒོར་ཞུགས། དགུང་ལོ༡༨སྟེང་སྡེ་དགེ་ལྷུན་འགྲུབ་སྟེང་གི་ལྔ་རིག་བཤད་གྲྭ་བཀྲ་ཤིས་རབ་བརྟན་གླིང་དུ་སློབ་གཉེར་ཕེབས། གཞུང་པོད་ཆེན་དྲུག་དང་གྲགས་ཆེན་བཅོ་བརྒྱད་ཀྱིས་གཙོས་མདོ་སྔགས་རིག་གནས་དང་བཅས་པ་ལ་སྦྱོང་པ་དཔྱིས་ཕྱིན་པར་མཛད། རིམ་པར་སྐྱོར་དཔོན་དང་། སློབ་དཔོན་ཆེན་མོའི་འགན་བཞེས་ཏེ་སློབ་ཚོགས་མང་པོ་ལ་མདོ་སྔགས་རིག་གནས་དང་བཅས་པའི་འཆད་ཁྲིད་ཀྱི་བཀའ་དྲིན་བསྐྱངས། ༢༠༡༤ལོར་ཤར་ཆེན་ཀླུ་ལྡིང་མཁན་རིན་པོ་ཆེའི་མདུན་ནས་སྡེ་དགེ་དྷརྨ་མདོའི་ལྔ་རིག་བཤད་གྲྭ་ཆེན་མོའི་མཁན་པོའི་མཚན་གནས་བཞེས། ད་ལྟར་སྡེ་དགེ་དྷརྨ་མདོའི་བཤད་གྲྭ་ཆེན་མོ་དེར་མཁན་པོ་མཛད་ནས་མདོ་སྔགས་རིག་གནས་དང་བཅས་པའི་དཔེ་ཁྲིད་གནང་བཞིན་ཡོད། དུས་རྒྱུན་ནང་ཆོས་སྤྱི་དང་། ཁྱད་པར་བོད་ཀྱི་བྱུང་རབས་ལོ་རྒྱུས་ལ་ཉམས་ཞིབ་ཐོག་ད་སང་རྩ་བརླག་ཏུ་འགྲོ་བཞིན་པའི་བོད་ཀྱི་དངོས་བྱུང་དམངས་ཁྲོད་ངག་རྒྱུན་ལོ་རྒྱུས་འདྲ་མིན་དང་། གླུ། བྲོ། མགུར་མོ། གཏམ་དཔེ་སོགས་དཀའ་བ་ཁྱད་དུ་བསད་དེ་ས་ཕྱོགས་སོ་སོར་བསྐྱོད་ནས་བསྡུ་སྒྲིག་གནང་བཞིན་ཡོད་ལ། ད་སྔར་ཁོང་གིས་བླ་མའི་རྣམ་ཐར་གྱི་སྐོར། ཞབས་བརྟན་གསོལ་འདེབས་ཀྱི་སྐོར། རྒྱལ་རབས་ལོ་རྒྱུས་ཀྱི་སྐོར། དགོན་སྡེའི་ལོ་རྒྱུས་ཀྱི་སྐོར། གནས་ཡིག་དང་གནས་བསྟོད་ཀྱི་སྐོར། གསན་ཡིག་བརྗེད་བྱང་གི་སྐོར། དམངས་ཁྲོད་རྩོམ་རིག་གི་སྐོར། གླིང་རྗེ་གེ་སར་གྱི་སྐོར། ལེགས་བཤད་འབེལ་གཏམ་གྱི་སྐོར། གཞུང་འགྲེལ་བསྡུས་དོན་གྱི་སྐོར། སློབ་གསོ་ཟིན་བྲིས་ཀྱི་སྐོར་སོགས་གཙོ་བོར་བྱས་པའི་རྩོམ་སྣ་ཉིས་བརྒྱ་ལྷག་ཅིག་བརྩམས་ཡོད་པར་མ་ཟད། ད་བར་ཁོང་གིས་དགེ་ལེགས་འདོད་འཇོའི་དཔེ་ཚོགས་ཀྱི་མིང་ཐོག་ནས་གསུང་རྩོམ་པོད་ཉི་ཤུ་ལྷག་ཅིག་སྤེལ་ཟིན། རྩོམ་ཡིག་མང་བ་ཞིག་དྲ་བ་དང་དུས་དེབ་གསར་འགྱུར་སོགས་ཀྱི་སྟེང་དུ་བཀོད་པས་རྒྱ་ཆེའི་ཀློག་པ་པོ་རྣམ་པས་བསྔགས་བརྗོད་ཀྱི་མེ་ཏོག་དགུང་ལ་གཏོར་བཞིན་ཡོད་དོ།།
དེས་ན་ངེད་རྩོམ་སྒྲིག་པ་ཡོངས་ཀྱིས་ཁོང་ཉིད་ཀྱིས་དེབ་འདི་བསྒྲིགས་པ་ལ་ཐོག་མཐའ་བར་གསུམ་དུ་ཐུགས་བརྩེ་ཆེན་པོའི་དྲིན་གྱིས་བསྐྱངས་ཤིང་དགའ་མགུ་རངས་གསུམ་གྱིས་གཞོགས་ནས་སྐྱོར་བར་སྙིང་ཐག་པ་ནས་བཀའ་དྲིན་ཆེ་ཞུ་རྒྱུ་དང་། སླད་མར་ཡང་ལྷག་བསམ་དཀར་པོའི་ཐུགས་བཞེད་ནི་ཉལ་འགྲོའི་རྒྱུན་དང་འགྲོགས་ནས་འདི་ཕྱོགས་སུ་རྒྱབ་སྐྱོར་དང་རོགས་རམ་གནང་རྒྱུའི་རེ་བ་ཡང་ནས་ཡང་དུ་ཞུ་བ་ལགས། རྩོམ་སྒྲིག་གི་ལམ་བུའི་སྟེང་ང་ཚོར་མི་ལག་དང་ཡོན་ཚད། དུས་ཚོད་བཅས་མི་འདང་བའི་དབང་གིས་ནོར་འཁྲུལ་མི་ཉུང་བ་ཞིག་ཡོད་ངེས་པས་བཟོད་གསོལ་ཞུ་རྒྱུ་དང་མཁྱེན་དཔྱོད་ཀྱི་རྩལ་ཡངས་པའི་ཀློག་པ་པོ་རྣམས་ཀྱིས་ཡོ་སྲང་བཟོ་བཅོས་དང་དགོངས་འཆར་ལྷུག་བཀྲོལ་གནང་རྒྱུའི་རེ་བའང་ནན་གྱིས་ཞུ་བ་ལགས།
༼ཁམས་པའི་འཛུམ་རིས༽རྩོམ་སྒྲིག་ཁང་ནས།
དོ་སྣང་ཆེ་བའི་རྩོམ།
རྩོམ་གསར། 10


text:
འབྱོར་འབྲིང་ཡོང་མིན་གྱི་འགག་རྩ་མི་སེར་ལ་ལྟ་དགོས་པ་དང་མི་སེར་གྱི་འཚོ་བ་འབྱོར་འབྲིང་ལྡན་དགོས་ན་གསང་སྤྱོད་ནི་ཁ་ཚ་དགོས་གཏུགས་ཀྱི་གནད་དོན་ཞིག་རེད། གྲོང་གསེབ་ཏུ་གསང་སྤྱོད་སྒྱུར་བཀོད་ལག་བསྟར་བྱ་རྒྱུ་དེ་ནི་གྲོང་གསེབ་ཀྱི་མི་འཚོ་སྡོད་ཁོར་ཡུག་བཅོས་སྒྲིག་ལ་སྐུལ་འདེད་གཏོང་བའི་ནང་དོན་གལ་ཆེན་ཞིག་རེད། དུས་ཡུན་རིང་པོའི་ནང་གྲོང་གསེབ་ཀྱི་གསང་སྤྱོད་གཙང་མ་མེད་པ་དང་། སྟབས་བདེ་པོ་མེད་པ། སྤྱོད་མི་ཐུབ་པ་སོགས་ཀྱི་གནད་དོན་ལྷག་པ་དེ་མིག་སྔའི་ཞིང་པའི་འཚོ་བའི་སྤུས་ཚད་མཐོ་པོ་མེད་པའི་མངོན་གསལ་དོད་པའི་སྣང་ཚུལ་དུ་གྱུར་ཡོད། ཚེས་9ཉིན་ཀྲུང་དབྱང་གྲོང་གསེབ་ལས་དོན་གཞུང་དོན་ཁང་དང་ཞིང་ལས་གྲོང་གསེབ་པུའུ་སོགས་སྡེ་ཚན་གྱིས་འཚོགས་པའི་རྒྱལ་ཡོངས་ཀྱི་གྲོང་གསེབ་ཀྱི་གསང་སྤྱོད་སྒྱུར་བཀོད་ལས་དོན་ལ་སྐུལ་འདེད་གཏོང་བའི་ས་གནས་ས་ཐོག་གི་ཚོགས་འདུ་ནས་ཤེས་རྟོགས་བྱུང་བར། འབྲེལ་ཡོད་སྡེ་ཚན་ཁག་གི་སྐུལ་འདེད་ནུས་ལྡན་འོག་མིག་སྔར་གྲོང་གསེབ་ཀྱི་གསང་སྤྱོད་སྒྱུར་བཀོད་ལས་དོན་ལ་གྲུབ་འབྲས་ངེས་ཅན་ཞིག་ཐོབ་པ་དང་གྲོང་ཚོ་53.5%ཡི་གསང་སྤྱོད་སྒྱུར་བཀོད་ལེགས་སྒྲུབ་བྱུང་བའམ་ཡང་ན་ཆ་ཤས་ལེགས་སྒྲུབ་ཟིན་པ་དང་ཞིང་དུད་ཕྱེད་ཀ་ཙམ་གྱི་གསང་སྤྱོད་སྒྱུར་བཀོད་བྱས་པར་བརྟེན་ཞིང་པ་མང་ཚོགས་ཀྱི་ཤེས་དཔལ་འཕྲོད་བསྟེན་བྱང་ཚད་ལེགས་སུ་ཕྱིན་ཡོད། འདི་ལོའི་ལོ་མཇུག་ཏུ་ཀྲུང་དབྱང་གྲོང་གསེབ་གཞུང་དོན་ཁང་དང་ཞིང་ལས་གྲོང་གསེབ་པུའུ་ཡིས་འབྲེལ་ཡོད་སྡེ་ཚན་དང་མཉམ་དུ་འབྲེལ་ཡོད་ཞིང་ཆེན(རང་སྐྱོང་ལྗོངས་དང་གྲོང་ཁྱེར)ཁག་གིས་སྤེལ་བའི་གྲོང་གསེབ་ཀྱི“གསང་སྤྱོད་གསར་བརྗེ”སོགས་གྲོང་གསེབ་ཀྱི་མི་འཚོ་སྡོད་ཁོར་ཡུག་བཅོས་སྒྲིག་ལས་དོན་ལ་དཔྱད་དཔོག་བྱས་པ་རེད།
ཀྲུང་དབྱང་གྲོང་གསེབ་གཞུང་དོན་ཁང་གི་ཀྲུའུ་རེན་དང་ཞིང་ལས་གྲོང་གསེབ་པུའི་པུའུ་ཀྲང་ཧན་ཁྲང་ཕུའུ་ཡིས་གྲོང་གསེབ་དར་རྒྱས་འཆར་གཞི་དང་གྲོང་གསེབ་ཀྱི་མི་འཚོ་སྡོད་ཁོར་ཡུག་བཅོས་སྒྲིག་གི་ལོ་གསུམ་བྱ་སྤྱོད་ཇུས་གཞི་ལྟར་ན། 2020ལོར་སླེབས་སྐབས་ཤར་རྒྱུད་ས་ཁུལ་དང་དབུས་ནུབ་རྒྱུད་ཀྱི་གྲོང་ཁྱེར་ཉེ་འདབས་ཁུལ་སོགས་རྨང་གཞི་ཡོད་པ་དང་ཆ་རྐྱེན་འཛོམས་པའི་ས་ཁུལ་དུ་རྩ་བའི་ཆ་ནས་གྲོང་གསེབ་དུད་ཚང་གི་གསང་སྤྱོད་སྒྱུར་བཀོད་ལེགས་གྲུབ་བྱ་རྒྱུ་དང་བཙོག་གཅིན་རྩ་བའི་ཆ་ནས་ཐག་གཅོད་བྱེད་པའམ་ཡང་ན་ཐོན་ཁུངས་ཅན་ལ་བརྟེན་ནས་བེད་སྤྱོད་བྱ་རྒྱུ་དང་འབྲེལ་དོ་དམ་གྱི་ཕུགས་ཕན་ལམ་སྲོལ་རིམ་གྱིས་འཛུགས་རྒྱུ་དང་། དབུས་ནུབ་རྒྱུད་ཀྱི་རྨང་གཞི་ལེགས་པ་དང་ཆ་རྐྱེན་འཛོམས་པའི་ས་ཁུལ་དུ་གཙང་སྦྲ་ལྡན་པའི་གསང་སྤྱོད་ཁྱབ་ཚད་85%ཟིན་པ་བྱ་རྒྱུ། ས་ཐག་རིང་བ་དང་དཔལ་འབྱོར་དར་རྒྱས་འགོར་བའི་ས་ཁུལ་དུ་གཙང་སྦྲ་ལྡན་པའི་གསང་སྤྱོད་ཁྱབ་ཚད་མང་དུ་གཏོང་རྒྱུ་རེད་ཅེས་བཤད།
གྲོང་གསེབ་ཀྱི་གསང་སྤྱོད་བསྐྲུན་པ་དང་དོ་དམ་ལ་དེ་བས་མཐོང་ཆེན་བྱས་ཤིང་། ཞིང་ལས་གྲོང་གསེབ་པུའུ་ཡིས་གྲོང་གསེབ་ཀྱི་སྤྱི་པའི་གསང་སྤྱོད་དང་ཡུལ་སྐོར་གསང་སྤྱོད་བདག་སྐྱོང་གི་ཚད་གཞི་ཁ་གསལ་བཏོན་པ་དང་གྲོང་གསེབ་ཞིང་དུད་ཀྱི་གསང་སྤྱོད་ཉམས་བཟོ་དང་བཙོག་གཅིན་བསྡུ་རུབ་བརྒྱུད་སྐྱེལ་གཙང་ཕྱག་བྱེད་མཁན་གྱི་འགན་འཁྲིའི་བྱེད་པོ་ཁ་གསལ་བཟོས་ནས་དུད་ཚང་དོ་དམ་ཐད་ལམ་ལུགས་ཡོད་པ་དང་། ཉམས་བཟོའི་མ་དངུལ་ཡོད་པ། གསང་སྤྱོད་བདག་སྐྱོང་བྱེད་མཁན་ཡོད་པ་བཅས་བྱས་ཏེ་ཚན་ལྡན་ཅན་གྱི་འཁོར་སྐྱོད་ཉམས་བཟོའི་ལམ་སྲོལ་ཆགས་ཡོད། དེ་དང་ཆབས་ཅིག་གཙང་སྤྱོད་ཀྱི་བཙོག་གཅིན་གནོད་མེད་ཅན་གྱི་ཐག་གཅོད་ལ་སྐུལ་འདེད་བཏང་བ་དང་ཡུལ་བབ་དང་བསྟུན་ནས་གསང་སྤྱོད་ཀྱི་བཙོག་གཅིན་ཁག་དབྱེ་ཐག་གཅོད་དང་གཅིག་སྡུད་ཐག་གཅོད་དམ་ཡང་ན་མདོང་ལམ་དང་མཐུད་ནས་གཅིག་གྱུར་ཐག་གཅོད་བྱས་པ་མ་ཟད། དུད་སྦྲེལ་དང་། གྲོང་སྦྲེལ། གྲོང་རྡལ་བཅས་གཞི་གཅིག་ཅན་གྱི་སྒོ་ནས་བཅོས་སྒྲིག་བྱ་རྒྱུར་སྐུལ་ལྕག་བྱས་ཡོད། བཙོག་གཅིན་རྫས་ལུད་དུ་སྤྱོད་པ་དང་བཙོག་ཆུ་ཚད་ལོན་འབུད་གཏོང་སོགས་དཔལ་འབྱོར་ཉེར་སྤྱོད་ལག་རྩལ་གྱི་བྱེད་ཐབས་འཚོལ་ཞིབ་ཧུར་ཐག་བྱས་ཏེ་བཙོག་གཅིན་འབུད་གཏོང་དང་བེད་སྤྱོད་ཡག་པོ་བྱས་ཡོད། དེ་དང་ཆབས་ཅིག་སྲིད་གཞུང་གིས་སྣེ་ཁྲིད་དང་ཞིང་པ་ཞུགས་པའི་འབྲེལ་བ་ཐག་གཅོད་ཡག་པོ་བྱས་པ་དང་སྲིད་གཞུང་སྡེ་ཚན་གྱིས་གཙོ་གནད་འཆར་འགོད་སྣེ་ཁྲིད་དང་། སྲིད་ཇུས་ཁྲིད་སྟོན། དཔེ་སྟོན་ཁྱབ་གདལ་བཅས་ལ་དམ་འཛིན་ཡག་པོ་བྱས་ཏེ་ཞིང་པའི་འདོད་པར་བརྩི་འཇོག་གང་ལེགས་དང་ཞིང་པ་གསང་སྤྱོད་སྒྱུར་བཀོད་ལས་དོན་ལ་ཞུགས་པའི་ཧུར་བརྩོན་རང་བཞིན་སྐོང་འཐེན་བྱས་ཡོད།


text:
གླིང་གེ་སར་རིག་གནས་དྲ་བ། 2018-05-15
༄༅།། སྨོན་ལོག་བདུད་ཀྱི་ཁ་གནོན་གླིང་དཀར་དཔའ་བོའི་བསྟན་པ་དར་ཞིང་རྒྱས་པའི་སྨོན་ལམ་ཕྱོགས་ལས་རྣམ་པར་རྒྱལ་བའི་རུ་མཚོན་ཞེས་བྱ་བ།
ན་མོ་གུ་རུ་མ་ཧཱ་སེངྷ་རཱ་ཛཱ་ཡ། རབ་འབྱམས་རྒྱལ་བའི་གསང་གསུམ་ཡེ་ཤེས་དཔྱིད།། མ་རུང་ལོག་སྨོན་བདུད་དགྲ་འདུལ་བ་ལ།། དོན་འགྲུབ་དགྲ་བླའི་རྒྱལ་པོའི་སྐུར་སྣང་བ།། འཛམ་གླིང་སེང་ཆེན་རྒྱལ་པོ་རྒྱལ་གྱུར་ཅིག། ཁྱེད་ནི་གདོད་ནས་མངོན་པར་སངས་རྒྱས་ཀྱང་།། གདུལ་བྱ་སྤྱི་དང་གངས་ཅན་བོད་ཡུལ་འདིའི། །བསྟན་འགྲོའི་རྒུད་པ་རྨིང་ནས་གསོ་མཛད་པའི། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །དུས་ཀྱི་རུ་འཛིང་དྲག་ཏུ་བདོ་བའི་སྐབས། །གངས་ཅན་པ་རྣམས་དགྲ་བཞིའི་འཇིགས་པ་ལས། །སྐྱོབས་མཛད་རིགས་གསུམ་རྣམ་འཕྲུལ་སེང་ཆེན་རྗེ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །གྲུབ་ཆེན་བརྒྱད་ཅུ་རྗེ་འབངས་ཉེར་ལྔ་སོགས། །ནག་ཕྱོགས་བདུད་ཀྱི་སྡེ་རྣམས་འདུལ་བའི་ཕྱིར། །སླར་ཡང་རྗེ་བློན་འབངས་ཀྱི་རྣམ་པར་སྤྲུལ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །ཐུབ་བསྟན་སྤྱི་དང་གསང་སྔགས་ནང་རྒྱུད་དང་། །འཛམ་གླིང་སྤྱི་དང་གངས་ཅན་བོད་ཀྱི་ཡུལ། །རྟག་ཏུ་སྐྱོང་བའི་གཡར་དམ་མི་བསྙེལ་བ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །བདག་ཅག་སྔོན་གྱི་ལས་འཕྲོ་མི་དམན་ཅིང་། །དེང་འདིར་དམ་ཆོས་འཛིན་ཅིང་སྤེལ་བ་ལ། །བར་དུ་གཅོད་པ་ཀུན་ལས་སྐྱོབ་མཛད་པ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །འཇིགས་རུང་སྐུ་ཡི་ཉམས་དང་བཞད་པའི་སྒྲ། །མཐོང་ཐོས་དྲན་པས་ནག་ཕྱོགས་སྤ་སྐོང་ཞིང་། །དཀར་ཕྱོགས་རྣམ་པར་རྒྱལ་བའི་དཔལ་སྟེར་བ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །སྒྲོལ་མ་དཀར་སྔོན་རྡོ་རྗེ་གཡུ་སྒྲོན་སོགས། །དྭངས་སྨན་ཌཱཀྐིའི་གཟུགས་སུ་རྣམ་རོལ་ནས། །རྣམ་བཞིའི་ལས་ཀུན་བསྒྲུབ་པའི་གྲོགས་མཛད་པ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །སྲིད་གསུམ་ཆེ་དགུའི་གཙུག་ན་མངོན་མཐོ་ཞིང་། །གང་བརྩམས་དོན་ཀུན་འབད་མེད་སྒྲུབ་པ་ལ། །གློག་ལྟར་མྱུར་བའི་འཕྲིན་ལས་རྩལ་ཤུགས་ཅན། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །རིན་ཆེན་རིགས་དང་འབྲུ་རིགས་རྐང་འགྲོས་སོགས། །ཕན་བདེ་འཛད་མེད་གཏེར་གྱི་སྒོ་ཕྱེ་ནས། །ཟག་བྲལ་ནམ་མཁའ་མཛོད་ལ་དབང་འབྱོར་བ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །ཟབ་ལམ་གསང་བ་སྔགས་ཀྱི་སྒོར་ཞུགས་ནས། །ཚེ་གཅིག་སངས་རྒྱས་བསྒྲུབ་པར་དམ་བཅས་ནས། །ཁྱེད་ཉིད་བསྙེན་ཅིང་བསྒྲུབ་ལ་ཆེར་དགོངས་པ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །རིག་སྟོང་སེམས་ཀྱི་རང་ཞལ་འཇལ་བ་ལས། །ཟུང་འཇུག་ཕྱག་རྒྱ་ཆེན་པོའི་རྒྱལ་ཐབས་ཆེ། །མངོན་དུ་བྱེད་ལ་མ་ཡིས་བུ་ལྟར་སྐྱོངས། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །བླ་མ་མཉམ་མེད་རྒྱལ་མཆོག་རིན་པོ་ཆེ། །ཡི་དམ་ལྷ་མཆོག་རྡོ་རྗེ་ཚེ་ཡི་རྒྱལ། །མཁའ་འགྲོ་ཆོས་སྐྱོང་ཀུན་འདུས་སེང་ཆེན་རྗེ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །སྔོན་སྨོན་དུས་སུ་སད་པའི་སྐྱེས་བུ་ཡི། །རིག་ཁམས་དྭངས་མའི་རྩལ་ལ་མངོན་རོལ་ནས། །གཟུངས་སྤོབས་ཤེས་རབ་གཏེར་གྱི་སྒོ་འབྱེད་པ། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །ལེགས་ཚོགས་འདོད་དགུའི་འབྱུང་གནས་ཡིད་བཞིན་ནོར། །མཁྱེན་བརྩེ་ནུས་པའི་རྩལ་འཆང་སངས་རྒྱས་དངོས། །ཕ་རོལ་རྒོལ་བ་འཇོམས་ལ་ལྷ་ཡི་དཔུང་། །གླིང་དཀར་དཔའ་བོའི་བསྟན་པ་རྒྱས་གྱུར་ཅིག །བཀྲ་ཤིས་གང་ཞིག་སེང་ཆེན་སྐྱེས་བུ་ཡི། །བྱིན་རླབས་སྤྲིན་སྔོན་བཞད་པའི་གུར་ཁྱིམ་ནས། །མཐུན་འགྱུར་གསུང་གི་སྦྲང་ཆར་འཇོ་བ་ལས། །ལེགས་ཚོགས་དཔྱིད་དཔལ་རྒྱས་པའི་བཀྲ་ཤིས་ཤོག།
དེ་ལྟར་གླིང་རྗེ་སེང་ཆེན་སྐྱེས་བུའི་བསྟན་པ་དར་ཞིང་རྒྱས་པའི་སྨོན་ལམ་ཕྱོགས་ལས་རྣམ་པར་རྒྱལ་བའི་རུ་མཚོན་ཞེས་བྱ་བ་རྡོ་རྗེ་ལྷ་མོ་བཅུ་དྲུག་གི་གྲངས་ཀྱི་ཁྱད་པར་དུ་བྱས་པ་འདི་ནི། གླིང་དཀར་པོའི་བསྟན་པ་ལ་མཛད་རྗེས་བླ་ན་མཐོ་བའི་གྲོགས་མཆོག་སྨིན་དབུས་ཨ་དཀར་པོའི་ཐུགས་བསྐྱེད་འོག། དཔའ་བོ་གླིང་གི་བསྟན་པ་ལ་ལག་རྗེས་ཕྲན་ཙམ་འཇོག་ཐུབ་ན་སྙམ་པའི་མོས་པ་ཡིད་བྱེད་མཁན་ཁྲོཾ་ཐར་འཇམ་བློར་འབོད་པས། གསེར་ལྡན་མེ་བྱ་ལོའི་རྒྱལ་ཟླ་བའི་དཀར་ཕྱོགས་ཀྱི་དགའ་བ་དང་པོའི་ཞོགས་པ་མལ་ས་ནས་སྐར་མ་ཉི་ཤུ་ཙམ་གྱི་ཡུན་ལ་ཡིད་ལ་གང་ཤར་བྲིས་པ་ཛ་ཡནྟུ།། །།
དོ་སྣང་ཆེ་བའི་རྩོམ།
རྩོམ་གསར། 10


text:
གསོལ་འདེབས།
༄༅།། བཀུར་འོས་དགའ་ལྡན་ཕོ་བྲང་བའི་དྲུང་ཆེ་སོགས་དབུ་ལས་ལྷན་རྒྱས་ཀྱི་དྲུང་དུ།
ལྷར་བཅས་འགྲོ་བའི་མགོན་དཔུང་མཚུངས་ཟླ་མ་མཆིས་པ་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་ཞལ་སྔ་ནས་ཀྱིས་དགུང་གྲངས་བཅུ་དྲུག་ཐོག་ནས་བཟུང་དེ་རིང་གི་བར་དུ་བོད་མི་རིགས་རིག་གནས་དང་བཅས་པའི་ཆེད་དུ། ཀུན་མཁྱེན་དོལ་པོ་སངས་རྒྱས་ཀྱིས། གལ་ཏེ་གཞན་ལ་ཕན་གྱུར་ན།། རང་གི་དོན་ལ་ལྟོས་མེད་པར།། ངན་སོང་གསུམ་གྱི་སྡུག་བསྔལ་ཡང་།། གཞན་གྱི་དོན་དུ་བཟོད་པར་ཤོག། ཅེས་གསུངས་པ་ལྟར།དུས་ཚོད་སྐར་ཆ་གཅིག་ཙམ་ཡང་ངལ་གསོ་མེད་པར་སྐུ་ངལ་བསྐྱོན་གནང་མཛད་པ་ཡིན་མོད། སྐབས་འཚོལ་བ་རྣམས་ཀྱིས་བཀའ་དྲིན་བསམ་ཤེས་བྱེད་རྒྱུ་ལྟ་ཅི། རང་དོན་འབའ་ཞིག་བསྒྲུབ་ཆེད་༧གོང་ས་ཡིད་བཞིན་ནོར་བུ་བཀོལ་སྤྱོད་བྱེད་རྒྱུ་མང་དྲགས་པས། ཟླ་འདིའི་ཕྱི་ཚེས་ ༣ ཉིན། ༧སྤྱི་ནོར་༧གོང་ས་༧སྐྱབས་མགོན་༧སྐྱབས་ཆེན་པོ་མཆོག་གིས། ལ་དྭགས་ཞི་བའི་ཚལ་ཕོ་བྲང་ཐང་ཆེན་དུ་ལ་དྭགས་ནང་པའི་ཆོས་ཚོགས་དང་། ལ་དྭགས་དགོན་ཚོགས་ཐུན་མོང་ནས་ཕུལ་བའི་གསོལ་སྟོན་མཛད་སྒོའི་ཐོག བཀའ་ཕེབས་དོན། “གང་ལྟར་མདོ་དོན་སྙིང་པོ་སྐད་ཆ་དྲང་པོ་བཤད་ན་ལོ་རྒན་ ༨༤ ཟིན་གྲབས་ཡོད་པའི་མི་ཞིག་ལྷོད་ལྷོད་ཀྱིས་ཚེ་རིང་པོ་བསྡད་ན་དགའ་བོ་འདུག་གམ། བྲེལ་བ་ཚ་བོ་བྱས་ཏེ་ཚེ་ཐུང་བ་བྱས་ན་དགའ་བ་འདུག སྐད་ཆ་དྲང་པོ་བཤད་ན་དེ་དག་ལ་འབྲེལ་བ་ཡོད་པ་རེད། ངོས་ཀྱིས་འདིར་ཡོང་ནས་ལྷོད་ལྷོད་ལྟ་བུ་བྱས་ཏེ་སྡོད་རྒྱུ་ཡོང་ན་བསམ་ཀྱི་ཡོད་པ་རེད། རྗེས་ཕྱོགས་ཕར་ཚུར་མང་པོ་འགྲོ་དགོས་པ་དེར་ཁ་ཐུག་ལྟ་བཞིན་ལྟ་བཞིན་བྱེད་ཀྱི་ཡིན་ད། ཤེས་སོང་ངམ།” ཞེས་སྐུ་ཐང་ཡོངས་སུ་ཆད་དེ་བྲེལ་ཚུབ་ཆེ་བའི་མཛད་རིམ་དང་ཁོང་གི་སྐུ་ཚེའི་བར་གྱི་འབྲེལ་བ་དངོས་སུ་གསུངས་པ་འདི་ལ། དྲང་ངེས་སོགས་ཀྱི་ཁྱད་པར་མི་འབྱེད་པར་ཉི་མ་དེ་རིང་ནས་བཟུང་། རྒྱལ་ཕྱི་ནང་ཀུན་ཏུ་ཕེབས་འཆར་དང་། གསུང་ཆོས་སོགས་ཀྱི་མཛད་རིམ་ཁག་ཡོངས་སུ་མཚམས་བཞག་སྟེ། རེ་ཞིག་ཁོང་ལ་སྐུ་ངལ་གསོ་རྒྱུའི་གོ་སྐབས་ཤིག་གནང་རོགས་ཞེས་འབོད་བསྐུལ་སྙིང་ནས་ཞུ་བ་ཡིན།
སྐུ་ཚེ་བསྐལ་བ་ཁྲི་ཕྲག་ཏུ་བཞུགས་རོགས་ཞེས་ཁ་དོན་མི་མཚུངས་པའི་གསོལ་འདེབས་སྐམ་པོ་དེ་དག་བསྐྱུར་ཞོག འགྲོ་བ་མིའི་ཚེ་ཚད་ལ་བསམ་བློ་གཏོང་རོགས། ཆོལ་གསུམ་ཆོས་བརྒྱུད་ཀྱི་བརྟན་བཞུགས་ཟེར་བའི་སྒོར་སློང་བྱེད་སྒོ་དེ་དག་ཀྱང་གཡུག་ཞོག དོན་དམ་པའི་བརྟན་བཞུགས་ནི་ཁོང་ལ་སྐུ་ངལ་གསོ་རུ་འཇུག་རྒྱུ་དེ་ཡིན་པས། ཅིས་ཀྱང་བསམ་བློ་མ་ནོར་བ་ཞིག་གཏོང་རྒྱུ་མཁྱེན་མཁྱེན་ཞེས་གསོལ་བ་འདེབས་པ་ལགས་སོ།།
བེ་རི་རིག་པའི་རྡོ་རྗེས། ཕྱི་ལོ་ ༢༠༡༨/༨/༥ ཉིན།
ངའི་ལུས་པོ་དེ་ཤ་རུས་གདོས་བཅས་ཀྱིས་གྲུབ་ཡོད་པས་ཐང་ཆད་དྲགས་ན་ཚེ་ལ་འགལ་རྐྱེན་ཆགས་ཀྱི་རེད་དཱ།


text:
ཕྱི་ལོ་ ༢༠༡༡ ཟླ་ ༧ ཚེས་ ༡༦ ཉིན་ཨ་རིའི་སྲིད་འཛིན་ཨོ་བྷ་མ་མཆོག་གིས་ྋགོང་ས་ཏཱ་ལའི་བླ་མ་མཆོག་ཕོ་བྲང་དཀར་པོའི་ནང་གདན་ཞུས་ཀྱིས་ཐེངས་གཉིས་པའི་མཇལ་འཕྲད་སྐར་མ་ ༤༥ ཙམ་ལ་བཀའ་མོལ་གནང་བའི་སྐབས་སྲིད་འཛིན་ཨོ་བྷ་མས་ྋགོང་ས་མཆོག་གིས་བོད་ཀྱི་གནད་དོན་དེ་བོད་རྒྱ་གཉིས་སྨན་དབུ་མའི་ལམ་གྱི་ཐབས་ལམ་ཐོག་ནས་སེལ་ཐབས་གནང་བའི་བཞེད་ཕྱོགས་ལ་བསྔགས་བརྗོད་དང་རྒྱབ་སྐྱོར་ཤུགས་ཆེ་ཡོད་པའི་རྣམ་པ་བསྟན་ཡོད་པ་དང༌། བོད་མི་རིགས་ཀྱི་ཐུན་མོང་མ་ཡིན་པའི་ཆོས་དང་རིག་གཞུང༌། སྐད་ཡིག་བཅས་ལ་སྲུང་སྐྱོབ་བྱེད་རྒྱུའི་ཐད་རྒྱབ་སྐྱོར་ཤུགས་ཆེ་ཡོད་སྐོར་བསྐྱར་དུ་གསུངས་ཡོད་པར་མ་ཟད། ལྷག་པར་དུ་ྋགོང་ས་མཆོག་གིས་དབུ་མའི་ལམ་ལ་བརྟེན་ནས་བོད་རྒྱ་གཉིས་ཀྱི་དཀའ་རྙོག་སེལ་ཐབས་ཀྱི་མཛད་པ་དེ་ནི་ཧ་ཅང་གི་རླབས་ཆེན་ཞིག་རེད་ལ། ང་ཚོས་ྋགོང་ས་ཏཱ་ལའི་བླ་མ་མཆོག་གིས་དབུ་མའི་ལམ་གྱི་ཐོག་མུ་མཐུད་ཕྱག་ལས་གནང་བར་གུས་བརྩི་དང་རྒྱབ་སྐྱོར་བྱེད་ཀྱི་ཡོད་ཅེས་དང༌། ཡང་སྲིད་འཛིན་མཆོག་གང་ཉིད་ཀྱིས་དབུས་པའི་ཨ་རིའི་གཞུང་གི་གནད་ཡོད་མི་སྣ་ཚོ་རྒྱ་ནག་གཞུང་གི་མི་སྣ་དང་མཇལ་འཕྲད་ཀྱི་གོ་སྐབས་ནམ་བྱུང་ལ་བོད་ཀྱི་གནད་དོན་སྐོར་ཤུགས་ཆེན་པོ་བཤད་ཡོད་ལ། འབྱུང་འགྱུར་་ཡང་དེ་ལྟར་མུ་མཐུད་ཤོད་རྒྱུ་ཡིན་ཞེས་གསུངས་ཡོད་པ་རེད། ཕྱི་ལོ་ ༢༠༡༡ ཟླ་ ༧ ཚེས་ ༧ ཉིན་ྋགོང་ས་ྋསྐྱབས་མགོན་ཏཱ་ལའི་བླ་མ་མཆོག་ཨ་རིའི་མི་སེར་རྒྱལ་ཁབ་ཀྱི་སྲིད་དོན་སྤྱི་མཐུན་ཚོགས་པ་དང་དམངས་གཙོ་ཚོགས་པ་གཉིས་ཀྱི་སྐུ་ཚབ་གྲོས་ཚོགས་ཀྱི་ཚོགས་གཙོ་ཇོན་བྷོ་ཨེ་ནར་མཆོག་གིས་ཨ་རིའི་གྲོས་ཚོགས་ལ་ཇི་ལྟར་གསོལ་འདེབས་ཞུས་དོན་ལྟར་ཆིབས་བསྒྱུར་བསྐྱངས་ཏེ་་གྲོས་ཚོགས་འཐུས་མི་བདུན་ལ་མཇལ་འཕྲད་གནང་སྐབས་བོད་དང་རྒྱ་ནག་དབར་གྱི་གནད་དོན་ཐད་བ ཀའ་མོལ་གནང་ཡོད་ལ༌། འཐུས་མི་ཚོས་ཁོང་གི་འཚེ་མེད་ཞི་བདེའི་དགོངས་པ་ལ་བསྔགས་བརྗོད་དང་རྒྱབ་སྐྱོར་ཤུགས་ཆེ་གནང་ཡོད་པ་མ་ཟད། ཚོགས་གཙོ་མཆོག་གིས་གསར་འགོད་པ་ཚོར་ྋགོང་ས་མཆོག་ས་གནས་གང་ཞིག་ཏུ་ཆིབས་བསྒྱུར་བསྐྱངས་པ་ཡིན་ན་ཁོང་གིས་སྐུ་་ངལ་ཁྱད་བསད་ཀྱིས་བྱམས་བརྩེ་དང་བཟོད་བསྲན། འཚེ་བ་མེད་པ། དྲང་བདེན། རང་དབང་སོགས་འགྲོ་བ་མིའི་རིན་ཐང་གོང་མཐོར་གཏོང་རྒྱུར་ཐུགས་བརྩོན་གནང་གི་ཡོད་པ་སོགས་ཀྱི་མཛད་རྗེས་ལ་རིན་ཐང་གཙིགས་ཆེར་འཛིན་མཁན་ཨ་རིའི་རྒྱལ་ཁབ་ཀྱིས་ཡི་རང་བསྔགས་བརྗོད་ཞུ་བཞིན་ཡོད། བོད་མི་ཚོར་རྒྱབ་སྐྱོར་ཆོད་སེམས་ཀྱིས་སྲིད་དོན་ཚོགས་པ་གཉིས་གྲོས་ཚོགས་ཚོགས་ཁང་ནང་མཉམ་འཛོམས་ཐུབ་པ་བྱུང་ཡོད། འབྱུང་འགྱུར་ཡང་ཆབ་སྲིད་ཚོགས་པ་གཉིས་མཉམ་རུབ་ཀྱིས་དུས་ཡུན་ཇི་ཙམ་འགོར་མིན་ལ་མ་ལྟོས་པར་བོད་མིའི་རྩ་དོན་བསྒྲུབ་རྒྱུར་མུ་མཐུད་རྒྱབ་སྐྱོར་བྱེད་ཐུབ་པའི་རེ་བ་གནང་བཞིན་ཡོད་ཅེས་གསུངས་ཡོད་པ་རེད། Advertisements
ཨ་རིའི་རྒྱལ་སའི་མངའ་ཁུལ་གྱི་བོད་རིགས་མཐུན་ཚོགས་ཀྱིས་ཇི་ལྟར་གསོལ་བ་བཏབ་པ་ལྟར། ༧གོང་ས་སྐྱབས་མགོན་ཏཱ་ལའི་བླ་མ་མཆོག་ཨ་མེ་རི་ཀའི་རྒྱལ་ས་ཝ་ཞིན་ཊོན་དུ་ཆིབས་བསྒྱུར་གྱིས་ཟླ་༧་ཚེས་༦ཉིན་སྐུའི་འཁྲུངས་སྐར་གཟབ་རྒྱས་ངང་བརྩི་སྲུང་དང་འཛམ་གླིང་ཞི་བདེའི་ཆེད་དཔལ་དུས་ཀྱི་འཁོར་ལོའི་དབང་ཆེན་ཐེངས་སོ་གཅིག་པ་ཉིན་བཅུ་གཅིག་ལ་གནང་ཡོད་འདུག རྒྱལ་སའི་མངལ་ཁུལ་གྱི་བོད་རིགས་མཐུན་ཚོགས་ཀྱིས་དུས་འཁོར་དབང་ཆེན་གྱི་དམིགས་ཡུལ་དང་། དགོས་བ་བཅས་ཀྱི་སྐོར་ལ་གནས་ཚུལ་གསུངས་པར། “རྒྱལ་སའི་གནས་འཁོད་བོད་རིགས་སྤྱི་དང་། བྱང་ཨ་རིའི་བོད་མི་རྣམས། དེ་བཞིན་སོག་རིགས་དང་ཁལ་མུག ཧི་མ་ལ་ཡ་རི་བརྒྱུད་མི་མང་བཅས་ལག་རྡང་མཉམ་འབྲེལ་གྱིས་བྱང་ཨ་རི་དང་འཛམ་གླིང་ཁྱོན་ཡོངས་སུ་གནས་པའི་ནང་པའི་སློབ་མ་ཡོངས་ཀྱི་ཚབ་ཞུས་ཏེ་ལས་དོན་འདི་གཉེར་གྱི་ཡོད། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་སྐྱེས་འགྲོ་ཡོངས་ཀྱི་འཕྲལ་ཕུགས་ཕན་བདེའི་སླད་བྱམས་བརྩེའི་རིན་ཐང་དང་རིས་མེད་ཆོས་ལུགས་གྱི་འབྲེལ་ལམ་གོང་འཕེལ་ཡོང་ཐབས་ལ་ཟབ་ཡངས་དཀྱེལ་ཆེའི་བླ་ན་མེད་པའི་མཛད་འཕྲིན་བསྐྱངས་དང་སྐྱོང་བཞིན་པའི་ཆ་ཤས་སུ་དཔལ་དུས་ཀྱི་འཁོར་ལོའི་དབང་ཆེན་བསྩལ་གནང་གོ་སྒྲིག་ཞུ་རྒྱུ་དེ་དུས་དང་གནས་སྐབས་གང་གི་ཆ་ནས་རིན་ཐང་ཅན་ཞིག་ཡིན་པར་ང་ཚོར་ཡིད་ཆེས་བྱུང་།” ཞེས་དང་། དུས་འཁོར་དབང་ཆེན་གསུང་ཡུལ་ཨ་རིའི་རྒྱལ་ས་ཝ་ཞིན་ཊོན་བདམས་དགོས་པའི་སྐོར་ལ། “ ཨ་རིའི་རྒྱལ་ས་ཝ་ཞིན་ཊོན་ནང་བྱུང་བའི་འགྱུར་བའི་གནས་ཚུལ་མང་པོས་རྒྱལ་ཁབ་འདི་དང་འཛམ་གླིང་ཡོངས་ལ་གནས་པའི་མི་དུང་ཕྱུར་མང་པོའི་མི་ཚེའི་འགྲོ་འདུག་ལ་ཕན་གནོད་ཡོང་གི་ཡོད་པ་དང་། སྤྱི་ལོ་༢༠༡༡ལོའི་འཛམ་གླིང་ཞི་བདེ་ཆེད་དུས་འཁོར་དབང་ཆེན་དེ་གལ་ཆེའི་གྲོང་ཁྱེར་འདིར་གོ་སྒྲིག་བྱས་པ་ཡིན། ” ཟེར། ཐེངས་འདིའི་དུས་འཁོར་དབང་ཆེན་ལ་མི་རིགས་སྣ་འདུས་ཉིས་ཁྲི་ཙམ་འཛོམས་འདུག་ལ། དུས་འཁོར་དབང་ཆེན་ཞུ་སའི་འཁྲིས་དེ་བོད་ཀྱི་ཁྲོམ་ར་ཞིག་ཆེད་མངགས་གོ་སྒྲིག་གིས་བོད་མི་མང་བོ་ཞིག་གིས་བོད་ཀྱི་ཅ་དངོས་དང་། ལྷ་སྐུ། འདྲ་པར་སོགས་བཙོང་བ་དང་། རྒྱལ་སའི་གྲོང་ཁྱེར་འདིའི་སྲང་ལམ་དང་ཟ་ཁང་། ཚོང་ཁང་ནང་བོད་ཀྱི་གྲ་བ་དང་། བོད་ལྭ་གྱོན་པའི་བོད་མི་གང་སར་མཐོང་རྒྱུ་འདུག་སྟབས་ཉིན་འདི་དག་ལ་ཨ་རིའི་རྒྱལ་ས་ཝ་ཞིན་ཊོན་ནི་ནུབ་གླིང་ནང་བོད་ཀྱི་གྲོང་ཁྱེར་ཞིག་ཏུ་མངོན།


text:
ཟླ་8ཚེས་21དང་ཚེས་22ཉིན་རྒྱལ་ཡོངས་ཀྱི་དྲིལ་བསྒྲགས་དང་བསམ་བློའི་ལས་དོན་ཚོགས་འདུ་པེ་ཅིང་དུ་འཚོགས་ཤིང་། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་ཚོགས་འདུར་ཕེབས་པ་དང་འབྲེལ་གསུང་བཤད་གལ་ཆེན་ཡང་གནང་བ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་8ཚེས་22ཉིན་གློག་འཕྲིན་འབྱོར་གསལ། ཚེས་21དང་ཚེས་22ཉིན། རྒྱལ་ཡོངས་ཀྱི་དྲིལ་བསྒྲགས་དང་བསམ་བློའི་ལས་དོན་ཚོགས་འདུ་པེ་ཅིང་དུ་འཚོགས་ཤིང་། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་ཚོགས་འདུར་ཕེབས་པ་དང་འབྲེལ་གསུང་བཤད་གལ་ཆེན་ཡང་གནང་བ་རེད། ཁོང་གིས་དུས་བབ་གསར་པའི་འོག་གི་དྲིལ་བསྒྲགས་དང་བསམ་བློའི་ལས་དོན་གྱི་འགན་འཁྲི་དང་ལས་འགན་ལེགས་སྒྲུབ་བྱེད་པར་ངེས་པར་དུ་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་མཛུབ་ཁྲིད་དུ་བྱེད་པ་དང་། “འདུ་ཤེས་བཞི”ཟབ་ཏུ་གཏོང་བ། “གདེང་ཚོད་བཞི”བརྟན་དུ་གཏོང་བ། དར་ཆ་སྒྲེང་བ་དང་། དམངས་སེམས་སྒྲིལ་བ། མི་གསར་སྐྱོང་བ། རིག་གནས་དར་སྤེལ། གཟུགས་བརྙན་ངོམ་པ་བཅས་ཀྱི་འགན་འཁྲི་དང་ལས་འགན་རང་རྟོགས་ངང་ཁུར་བ། ཡང་དག་པའི་ཆབ་སྲིད་ཀྱི་ཁ་ཕྱོགས་མཐའ་འཁྱོངས་བྱེད་པ། རྨང་གཞིའི་རང་བཞིན་དང་འཐབ་ཇུས་རང་བཞིན་གྱི་ལས་དོན་སྒྲུབ་པར་འབད་བརྩོན་ལྷོད་མེད་བྱེད་པ། འགག་རྩའི་ས་དང་གནད་འགག་ཆེ་སར་འབད་བརྩོན་ལྷོད་མེད་བྱེད་པ། ལས་ཀའི་སྤུས་ཚད་དང་ཆུ་ཚད་ཐད་འབད་བརྩོན་ལྷོད་མེད་བྱེད་པ། དྲིལ་བསྒྲགས་དང་བསམ་བློའི་ལས་དོན་སྤེལ་ཤུགས་རྒྱུན་ཆད་མེད་པར་ཆེ་རུ་འགྲོ་རྒྱུར་སྐུལ་འདེད་གཏོང་བ། ཕུགས་བསམ་གྱི་དད་སེམས་དང་། རིན་ཐང་གི་འདུ་ཤེས། ཀུན་སྤྱོད་ཀྱི་འདུ་ཤེས་བཅས་ཀྱི་ཐད་མི་དམངས་ཡོངས་མཐུན་སྒྲིལ་རྡོག་རྩ་གཅིག་སྒྲིལ་ཡོང་རྒྱུར་སྐུལ་སྤེལ་གཏོང་བ་བཅས་བྱས་ནས་ཏང་དང་རྒྱལ་ཁབ་ཀྱི་བྱ་གཞག་སྤྱི་ཡོངས་ལ་ཞབས་འདེགས་ཞུ་ཆེད་ལེགས་སྐྱེས་དེ་བས་ཆེན་པོ་འབུལ་དགོས་ཞེས་ནན་བཤད་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི་ཝང་ཧུའུ་ཉིང་གིས་ཚོགས་འདུ་གཙོ་སྐྱོང་གནང་བ་རེད།
ཞི་ཅིན་ཕིང་གིས་གསུང་བཤད་གནང་སྐབས་མཛུབ་སྟོན་གནང་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ང་ཚོས་དྲིལ་བསྒྲགས་དང་བསམ་བློའི་ལས་དོན་དེ་ལས་དོན་ཧྲིལ་པོའི་གནས་བབ་གལ་ཆེན་ཐོག་བཞག་སྟེ་ཐབས་ཇུས་གལ་ཆེན་རབ་དང་རིམ་པ་བཀོད་པ་དང་བྱེད་ཐབས་གལ་ཆེན་རབ་དང་རིམ་པ་ལག་ལེན་བསྟར་ཡོད། ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག དྲིལ་བསྒྲགས་དང་བསམ་བློའི་འཐབ་ཕྱོགས་ཀྱིས་བྱ་སྤྱོད་ཧུར་ཐག་སྤེལ་བ་དང་གསར་འབྱེད་ཡར་བརྩོན་བྱས་པས་ཏང་གི་རིགས་པའི་གཞུང་ལུགས་གསར་གཏོད་ལ་ཕྱོགས་ཡོངས་ནས་སྐུལ་འདེད་ཐེབས་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དང་ཀྲུང་གོའི་ཕུགས་འདུན་མི་སེམས་སུ་གཏིང་ཟབ་ཟུག་པ། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དང་ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་དར་སྤེལ་རྒྱ་ཁྱབ་བྱུང་བ། གཙོ་རྒྱུན་གྱི་བསམ་བློའི་གླེང་ཕྱོགས་རྒྱུན་ཆད་མེད་པར་སྟོབས་ཆེར་སོང་བ། རིག་གནས་ཀྱི་གདེང་ཚོད་མངོན་གསལ་དོད་དུ་སོང་བ། རྒྱལ་ཁབ་ཀྱི་རིག་གནས་ཀྱི་འཇམ་ཤུགས་དང་ཀྲུང་ཧྭའི་རིག་གནས་ཀྱི་ཤུགས་རྐྱེན་ཇེ་ཆེར་སོང་བ། ཏང་ཡོངས་དང་སྤྱི་ཚོགས་ཡོངས་ཀྱི་བསམ་བློའི་ཐད་ཀྱི་མཐུན་སྒྲིལ་དང་གཅིག་གྱུར་སྔར་བས་སྲ་བརྟན་དུ་སོང་ཡོད། དྲིལ་བསྒྲགས་དང་བསམ་བློའི་ལས་དོན་སྐོར་གྱི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ནི་རྦད་དེ་ཡང་དག་པ་ཞིག་དང་དྲིལ་བསྒྲགས་དང་བསམ་བློའི་འཐབ་ཕྱོགས་ཀྱི་རྒྱ་ཆེའི་ལས་བྱེད་པ་ནི་བློ་གཏད་རྦད་དེ་བཅོལ་ཆོག་པ་ཞིག་ཡིན་པ་ལག་ལེན་ཐོག་ནས་ར་འཕྲོད་ཐུབ་ཡོད།
ཞི་ཅིན་ཕིང་གིས་ནན་བཤད་གནང་དོན། ལག་ལེན་ཁྲོད་ང་ཚོས་དྲིལ་བསྒྲགས་དང་བསམ་བློའི་ལས་དོན་གྱི་ཆོས་ཉིད་རང་བཞིན་ལ་ངོས་འཛིན་ཟམ་མི་ཆད་པར་ཟབ་ཏུ་བཏང་ནས་དགོངས་པ་གསར་པ་དང་། ལྟ་བ་གསར་པ། ཆོད་གཏམ་གསར་པ་བཅས་རབ་དང་རིམ་པ་བཏོན་ཡོད། དེ་ནི་འདུ་ཤེས་འཛིན་སྟངས་ལས་ཀའི་ཐད་ཀྱི་ཏང་གི་འགོ་ཁྲིད་དབང་ཆ་མཐའ་འཁྱོངས་དང་། བསམ་བློའི་ལས་ཀའི“སྲ་བརྟན་གཉིས”ཀྱི་རྩ་བའི་ལས་འགན་མཐའ་འཁྱོངས། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་བརྟེན་ནས་ཏང་ཡོངས་ལ་དྲག་ཆས་སྤྲས་རྒྱུ་དང་མི་དམངས་ལ་སློབ་གསོ་རྒྱག་རྒྱུ་མཐའ་འཁྱོངས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་ལེན་བསྟར་རྒྱུ་མཐའ་འཁྱོངས། རིག་གནས་ཀྱི་གདེང་ཚོད་ནི་དེ་བས་རྨང་གཞི་དང་། དེ་བས་རྒྱ་ཁྱབ། དེ་བས་གཏིང་ཟབ་བཅས་ཀྱི་གདེང་ཚོད་དང་དེ་ནི་དེ་བས་གཞི་རྩ་དང་། དེ་བས་ཟབ་པ། དེ་བས་རྒྱུན་སྲིང་བཅས་ཀྱི་སྟོབས་ཤུགས་ཤིག་ཡིན་པ་མཐའ་འཁྱོངས། གསར་འགྱུར་གླེང་ཕྱོགས་ཀྱི་ཁྱབ་སྤེལ་གཏོང་ཤུགས་དང་། ཁྲིད་སྟོན་བྱེད་ཤུགས། ཤུགས་རྐྱེན་ཐེབས་ཤུགས། སྤྱི་མོས་ཐོབ་ཤུགས་བཅས་ཆེ་རུ་གཏོང་རྒྱུ་མཐའ་འཁྱོངས། མི་དམངས་ལྟེ་བར་བྱས་པའི་གསར་རྩོམ་གྱི་སྟོན་ཕྱོགས་མཐའ་འཁྱོངས། སྤྱོད་གཙང་གཞུང་དྲང་གི་དྲ་རྒྱའི་བར་མཐོངས་གཏོད་རྒྱུ་མཐའ་འཁྱོངས། ཀྲུང་གོའི་གཏམ་རྒྱུད་ཡག་པོ་ཤོད་པ་དང་ཀྲུང་གོའི་གསུང་སྒྲ་ཁྱབ་སྤེལ་ཡག་པོ་བྱ་རྒྱུ་མཐའ་འཁྱོངས་བཅས་བྱེད་དགོས་པ་དེ་ཡིན། དགོངས་པ་གལ་ཆེན་དེ་དག་ནི་དྲིལ་བསྒྲགས་དང་བསམ་བློའི་ལས་དོན་ཡག་པོ་སྒྲུབ་པའི་རྩ་བའི་གཞི་འཛིན་ས་ཡིན་པས་ངེས་པར་དུ་ཡུན་རིང་མཐའ་འཁྱོངས་དང་ཟམ་མི་ཆད་པར་འཕེལ་རྒྱས་གཏོང་དགོས།
ཞི་ཅིན་ཕིང་གིས་མཛུབ་སྟོན་གནང་དོན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པས་ངེས་པར་དུ་བསམ་བློ་གཅིག་གྱུར་དང་སྟོབས་ཤུགས་གཅིག་སྒྲིལ་བྱ་རྒྱུ་དེ་དྲིལ་བསྒྲགས་དང་བསམ་བློའི་ལས་དོན་གྱི་ལྟེ་བའི་ལྷུ་ཚིགས་ཤིག་ཏུ་བརྩི་དགོས། མིག་སྔར་རང་རྒྱལ་གྱི་འཕེལ་རྒྱས་དུས་བབ་སྤྱིར་ན་ཡག་པོ་ཡོད། རང་རེའི་ཏང་གིས་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་ཏང་གི་ཚོགས་ཆེན་བཅུ་དགུ་པའི་ཐོག་གཏན་འཁེལ་བྱས་པའི་འཐབ་ཇུས་དམིགས་ཚད་མངོན་འགྱུར་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རྒྱལ་ཁ་གསར་པ་བླངས་ནས་རང་ཡིད་རང་ཆེས་བྱེད་ཤུགས་སྔར་བས་ཆེ་རུ་དང་འཐབ་སེམས་སྔར་བས་འཕེལ་བར་བྱེད་དགོས་ལ་བློ་གཅིག་སེམས་གཅིག་དང་མཐུན་སྒྲིལ་འབད་འཐབ་བྱེད་ཤུགས་ཀྱང་སྔར་བས་ཆེ་རུ་གཏོང་དགོས། ང་ཚོས་ངེས་པར་དུ་མི་དམངས་ཀྱིས་མཛེས་སྡུག་ལྡན་པའི་འཚོ་བར་བཅངས་པའི་རེ་འདོད་དེ་ང་ཚོའི་འབད་འཐབ་དམིགས་ཚད་དུ་བརྩིས་ཏེ། གནད་དོན་དངོས་ཐག་གཅོད་བྱེད་ལ་བསམ་བློའི་གནད་དོན་ཡང་ཐག་གཅོད་བྱས་ནས་གདེང་ཚོད་ཆེར་གཏོང་དང་། དམངས་སེམས་གཅིག་སྒྲིལ། མི་སེམས་དྲོས་པ། བློ་སེམས་གཅིག་མཐུན་བཅས་དེ་བས་ཀྱང་ཡོང་བ་བྱེད་དགོས། ང་ཚོས་ངེས་པར་དུ་ཀྲུང་གོའི་འགྲོ་ལམ་དང་ཀྲུང་གོའི་ཁྱད་ཆོས་ཧུར་ཐག་རང་འགུལ་ངང་འཆད་འགྲེལ་ཡག་པོ་བྱེད་དགོས་ལ་རང་རྒྱལ་གྱི་ཆབ་སྲིད་བདེ་འཇགས་དང་རིག་གནས་བདེ་འཇགས་སྲུང་སྐྱོང་ནུས་ལྡན་ཡང་བྱེད་དགོས། ང་ཚོས་ངེས་པར་དུ་གསར་འཛུགས་གཞི་རྩ་དང་གཏོར་འཛུགས་མཉམ་སྤེལ་བྱ་རྒྱུ་མཐའ་འཁྱོངས་ཀྱིས་སྤྱི་ཚོགས་རིང་ལུགས་ཀྱི་འདུ་ཤེས་འཛིན་སྟངས་ཀྱི་གོང་བུ་འགྲིལ་ཤུགས་དང་སྣེ་འདྲེན་བྱེད་ཤུགས་རྒྱུན་ཆད་མེད་པར་ཆེ་རུ་གཏོང་དགོས། ང་ཚོས་ངེས་པར་དུ་དྲ་རྒྱའི་ཁྱབ་སྤེལ་ཆོས་ཉིད་ཚན་རིག་དང་མཐུན་པའི་སྒོ་ནས་ཤེས་རྟོགས་དང་དྲ་སྤྱོད་དྲ་སྐྱོང་གི་ཆུ་ཚད་མཐོ་རུ་བཏང་སྟེ་འགྱུར་ཚད་ཆེ་ཤོས་ཤིག་ཡིན་པའི་དྲ་སྦྲེལ་དེ་བྱ་གཞག་འཕེལ་རྒྱས་ཀྱི་འཕེལ་ཚད་མཐོ་ཤོས་སུ་འགྱུར་བ་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། དུས་བབ་གསར་པའི་འོག་གི་དྲིལ་བསྒྲགས་དང་བསམ་བློའི་ལས་དོན་ཡག་པོ་སྒྲུབ་པར་ངེས་པར་དུ་དར་ཆ་སྒྲེང་བ་དང་། དམངས་སེམས་སྒྲིལ་བ། མི་གསར་སྐྱོང་བ། རིག་གནས་དར་སྤེལ། གཟུགས་བརྙན་ངོམ་པ་བཅས་ཀྱི་འགན་འཁྲི་དང་ལས་འགན་རང་འགུལ་ངང་འཁུར་དགོས། དར་ཆ་སྒྲེང་བ་ཞེས་པ་ནི་མར་ཁེ་སི་རིང་ལུགས་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་བསྒྲེངས་ཏེ། རྒྱུན་སྲིང་ལྷོད་མེད་ངང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་བརྟེན་ནས་ཏང་ཡོངས་ལ་དྲག་ཆས་སྤྲོས་པ་དང་། མི་དམངས་ལ་སློབ་གསོ་རྒྱག་པ། ལས་དོན་ལ་སྐུལ་འདེད་གཏོང་བ་བཅས་བྱ་དགོས་པ་དང་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱ་རྒྱུར་ཤུགས་སྣོན་བརྒྱབ་ནས་དེང་དུས་ཀྱི་ཀྲུང་གོའི་མར་ཁེ་སི་རིང་ལུགས་དང་དུས་རབས་21པའི་མར་ཁེ་སི་རིང་ལུགས་མི་སེམས་སུ་གཏིང་ཟབ་ཟུག་པ་དང་རྩ་བ་ཚུགས་པ་བྱེད་དགོས་པ་དེ་རེད། དམངས་སེམས་སྒྲིལ་བ་ཞེས་པ་ནི་ཡང་དག་པའི་གླེང་ཕྱོགས་ཀྱི་ཁྲིད་སྟོན་ཁོང་དུ་ཆུད་པ་བྱེད་པ་དང་། བརྗོད་དོན་གཙོ་བོ་མཆོག་ཏུ་འཛིན་པ། དྲང་ནུས་སྟོབས་ཆེར་གཏོང་བ། གཙོ་རྒྱུན་བསམ་བློའི་གླེང་ཕྱོགས་ཀྱི་རྒྱ་སྟོབས་ཆེ་རུ་གཏོང་བ། ཏང་ཡོངས་དང་རྒྱལ་ཡོངས་མི་དམངས་ཀྱི་ངར་ཤུགས་དང་སྙིང་སྟོབས་འཕེལ་བར་བྱེད་པ་བཅས་ཀྱི་ཐོག་ནས་ཏང་ཀྲུང་དབྱང་གིས་གཏན་ལ་ཕབ་པའི་བརྗིད་ཆེའི་དམིགས་ཚད་ཕྱོགས་སུ་མཐུན་སྒྲིལ་རྡོག་རྩ་གཅིག་སྒྲིལ་གྱིས་མདུན་སྐྱོད་བྱེད་དགོས་པ་དེ་རེད། མི་གསར་སྐྱོང་བ་ཞེས་པ་ནི་སྤྱོད་བཟང་ལ་བརྟེན་ནས་མི་སྐྱོང་རྒྱུ་མཐའ་འཁྱོངས་དང་རིག་གནས་ལ་བརྟེན་ནས་མི་སྣ་ལེགས་སྐྱོང་། སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་སྲོལ་གཏོད་བྱེད་པ་དང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་ལེན་བསྟར་བ། མི་དམངས་ཀྱི་བསམ་བློའི་གོ་རྟོགས་དང་། ཀུན་སྤྱོད་ཚད་གཞི། ཤེས་དཔལ་བྱང་ཚད་བཅས་མཐོ་རུ་བཏང་ནས་མི་རིགས་བསྐྱར་དར་གྱི་ལས་འགན་ཆེན་པོ་འཁུར་ཐུབ་པའི་དུས་རབས་ཀྱི་མི་གསར་པ་གསོ་སྐྱོང་བྱེད་དགོས་པ་དེ་རེད། རིག་གནས་དར་སྤེལ་ཞེས་པ་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་འཕེལ་རྒྱས་འགྲོ་ལམ་མཐའ་འཁྱོངས་ཀྱིས་ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་གསར་གཏོད་རང་བཞིན་གྱི་སྒོ་ནས་ཕྱོགས་སྒྱུར་བྱ་རྒྱུ་དང་གསར་གཏོད་རང་བཞིན་གྱི་སྒོ་ནས་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་དང་། གསར་བརྗེའི་རིག་གནས་རྒྱུན་འཛིན་བྱེད་པ། སྤྱི་ཚོགས་རིང་ལུགས་ཀྱི་སྔོན་ཐོན་རིག་གནས་འཕེལ་རྒྱས་གཏོང་བ། མི་རིགས་ཡོངས་ཀྱི་རིག་གནས་གསར་གཏོད་ཀྱི་གསོན་ཤུགས་འཕེལ་བ་བྱེད་པ་བཅས་བྱས་ནས་སྤྱི་ཚོགས་རིང་ལུགས་ཀྱི་རིག་གནས་ཀྱི་རྒྱལ་ཁབ་སྟོབས་ཆེན་འཛུགས་སྐྲུན་བྱེད་དགོས་པ་དེ་རེད། གཟུགས་བརྙན་ངོམ་པ་ཞེས་པ་ནི་རྒྱལ་སྤྱིའི་ཁྱབ་སྤེལ་གྱི་ནུས་པ་འཛུགས་སྐྱོང་ལ་སྐུལ་འདེད་གཏོང་བ་དང་། ཀྲུང་གོའི་གཏམ་རྒྱུད་ཡག་པོ་ཤོད་པ་དང་ཀྲུང་གོའི་གསུང་སྒྲ་ཁྱབ་སྤེལ་ཡག་པོ་གཏོང་བ། འཛམ་གླིང་ལ་དངོས་ཡོད་དང་། འབུར་ཐོན། ཕྱོགས་ཡོངས་གསུམ་གྱི་སྒོ་ནས་ཀྲུང་གོ་སྟོན་པ་བཅས་བྱས་ནས་རྒྱལ་ཁབ་ཀྱི་རིག་གནས་ཀྱི་འཇམ་ཤུགས་དང་ཀྲུང་ཧྭའི་རིག་གནས་ཀྱི་ཤུགས་རྐྱེན་ཆེ་རུ་གཏོང་དགོས་པ་དེ་རེད།
ཞི་ཅིན་ཕིང་གིས་མཛུབ་སྟོན་གནང་དོན། གོང་བུ་འགྲིལ་ཤུགས་དང་སྣེ་ཁྲིད་ནུས་པ་ཧ་ཅང་ཆེན་པོ་ལྡན་པའི་སྤྱི་ཚོགས་རིང་ལུགས་ཀྱི་འདུ་ཤེས་འཛིན་སྟངས་འཛུགས་སྐྱོང་བྱ་རྒྱུ་ནི་ཏང་ཡོངས་དང་ལྷག་པར་དུ་དྲིལ་བསྒྲགས་དང་བསམ་བློའི་འཐབ་ཕྱོགས་ཀྱིས་ངེས་པར་དུ་འཁུར་དགོས་པའི་འཐབ་ཇུས་ལས་འགན་ཞིག་ཡིན། མར་ཁེ་སི་རིང་ལུགས་ཀྱི་དྲིལ་བསྒྲགས་དང་སློབ་གསོའི་ལས་དོན་ལེགས་པོ་དང་སྟོབས་ཆེར་གཏོང་བ་དང་ལྷག་པར་དུ་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱ་རྒྱུར་ཤུགས་སྣོན་རྒྱག་དགོས། “གདེང་ཚོད་བཞི”བརྟན་དུ་གཏོང་རྒྱུ་དེ་སྤྱི་ཚོགས་རིང་ལུགས་ཀྱི་འདུ་ཤེས་འཛིན་སྟངས་འཛུགས་སྐྱོང་བྱེད་པའི་འགག་རྩར་བརྩིས་ཏེ་རང་རྒྱལ་གྱི་མཚན་ཉིད་རིག་པ་དང་སྤྱི་ཚོགས་ཚན་རིག་ཁྱབ་ཁོངས་ཀྱི་མར་ཁེ་སི་རིང་ལུགས་ཀྱི་མཛུབ་ཁྲིད་གནས་བབ་མཐའ་འཁྱོངས་བྱས་ནས་ཀྲུང་གོའི་ཁྱད་ཆོས་དང་། ཀྲུང་གོའི་ཉམས་འགྱུར། ཀྲུང་གོའི་ཉམས་བཟང་བཅས་ལྡན་པའི་མཚན་ཉིད་རིག་པ་དང་སྤྱི་ཚོགས་ཚན་རིག་འཛུགས་སྐྱོང་བྱེད་དགོས། ཡང་དག་པའི་གླེང་ཕྱོགས་ཀྱི་ཁྲིད་སྟོན་ཁོང་དུ་ཆུད་པ་བྱས་ཏེ་གསར་འགྱུར་གླེང་ཕྱོགས་ཀྱི་ཁྱབ་སྤེལ་བྱེད་ཤུགས་དང་། སྣེ་ཁྲིད་བྱེད་ཤུགས། ཤུགས་རྐྱེན་ཐེབས་ཤུགས། སྤྱི་མོས་ཐོབ་ཤུགས་བཅས་ཆེ་རུ་བཏང་ནས་གཙོ་རྒྱུན་གྱི་བསམ་བློའི་གླེང་ཕྱོགས་སྲ་བརྟན་དང་སྟོབས་ཆེར་གཏོང་དགོས། ཁྱབ་སྤེལ་བྱེད་སྟངས་དང་སྐད་ཆ་ཤོད་སྟངས་གསར་གཏོད་བྱ་རྒྱུར་ཤུགས་སྣོན་བརྒྱབ་སྟེ་ཏང་གིས་གསར་གཏོད་བྱས་པའི་རིགས་པའི་གཞུང་ལུགས་མང་ཚོགས་དཀྱུས་མའི་ཁྱིམ་དུ་ཁྱབ་པ་བྱེད་དགོས། རྫོང་རིམ་པའི་མཉམ་འདྲེས་སྨྱན་སྦྱོར་ལྟེ་གནས་འཛུགས་སྐྲུན་བྱ་རྒྱུར་དམ་འཛིན་ཏན་ཏིག་བྱས་ཏེ་མང་ཚོགས་ལ་སྣེ་ཁྲིད་དང་ཞབས་འདེགས་སྔར་བས་ཡག་པོ་ཞུ་དགོས། དར་ཆ་གསལ་སྟོན་གྱིས་བདེན་དོན་མཐའ་འཁྱོངས་དང་ལངས་ཕྱོགས་བརྟན་པོའི་སྒོ་ནས་ནོར་འཁྲུལ་རིགས་ལ་དགག་པ་རྒྱག་དགོས། རིམ་ཁག་ཏང་ཨུད(ཏང་ཙུའུ)ཀྱི་འགན་འཁྲི་དམ་ནན་དུ་བཏང་སྟེ་འགན་འཁྲི་དོན་འཁྱོལ་ཐད་ཧ་རི་ཧུ་རི་མི་བྱེད་པ་དང་། གཡུལ་ས་དོ་དམ་ཐད་ལྷོད་གཡེང་མི་ཤོར་བ། འགན་འཁྲི་རྩད་གཅོད་ཐད་ཁྲལ་སེལ་མི་བྱེད་པ་བཅས་ཐུབ་པ་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། དྲིལ་བསྒྲགས་དང་བསམ་བློའི་ལས་དོན་ནི་མིའི་ལས་དོན་བསྒྲུབ་རྒྱུ་དེ་ཡིན་པས་མི་རིགས་བསྐྱར་དར་གྱི་འགན་འཁྲི་ཆེན་པོ་འཁུར་བའི་དུས་རབས་ཀྱི་མི་གསར་པ་གསོ་སྐྱོང་བྱ་རྒྱུ་དེ་འགན་འཁྲི་གལ་ཆེན་དུ་བརྩི་དགོས། གལ་ཆེན་ནང་གི་འགངས་ཆེ་ནི་ཕུགས་བསམ་དང་དད་སེམས་བརྟན་པོའི་ཐོག་ནས་བསམ་པའི་འདིང་གཞི་བརྟན་པོ་འཛུགས་པ་དང་མར་ཁེ་སི་རིང་ལུགས་ལ་བཅངས་པའི་དད་པ་དང་། སྤྱི་ཚོགས་རིང་ལུགས་དང་གུང་ཁྲན་རིང་ལུགས་ལ་བཅངས་པའི་དད་སེམས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་དུ་གཏོང་དགོས། སློབ་གསོ་ཁྲིད་སྟོན་དང་། ལག་ལེན་རྒྱུན་འབྱམས། ལམ་ལུགས་འགན་ལེན་བཅས་ལ་ཤུགས་སྣོན་བརྒྱབ་སྟེ་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྤྱི་ཚོགས་འཕེལ་རྒྱས་ཀྱི་ཕྱོགས་ཁག་ལ་མཉམ་འདྲེས་ཐུབ་པར་བྱས་ནས་དམངས་ཡོངས་ལ་རང་འགུལ་ངང་ལག་ལེན་བསྟར་རྒྱུའི་ཁྲིད་སྟོན་བྱེད་དགོས། གཞོན་ནུ་ལོ་ཆུང་གི་རིན་ཐང་ལྟ་བ་གྲུབ་པ་དང་གཏན་འཁེལ་བའི་འགག་རྩའི་དུས་སྐབས་ལ་དམ་འཛིན་བྱས་ཏེ། གཞོན་ནུ་ལོ་ཆུང་ལ་མི་ཚེའི་སྒྲོག་གུ་དང་པོ་དེ་ཡག་པོ་སྡོམ་དགོས་པའི་ཁྲིད་སྟོན་བྱེད་དགོས། སྔོན་ཐོན་དཔེ་སྟོན་སློབ་སྦྱོང་དྲིལ་བསྒྲགས་བྱེད་སྒོ་རྒྱ་ཁྱབ་ངང་སྤེལ་ཏེ་དཔའ་བོར་གོང་བཀུར་དང་། སློབ་སྦྱོང་། སྲུང་སྐྱོང་། གཅེས་སྐྱོང་བཅས་ཀྱི་རྣམ་པ་ཟབ་མོ་ཞིག་གཏོད་དགོས། དུས་རབས་ཀྱི་དར་སྲོལ་གསར་པ་དར་སྤེལ་ཤུགས་ཆེན་བཏང་སྟེ་བསམ་བློ་ཀུན་སྤྱོད་འཛུགས་སྐྱོང་ལ་ཤུགས་སྣོན་རྒྱག་པ་དང་། སྤྱི་དམངས་ཀྱི་ཀུན་སྤྱོད་འཛུགས་སྐྱོང་འདུ་འགོད་ལག་ལེན་གཏིང་ཟབ་བསྟར་ཏེ་བསམ་བློ་ཆབ་སྲིད་ཀྱི་ལས་དོན་ལ་ཤུགས་སྣོན་རྒྱག་པ་དང་ལེགས་སུ་གཏོང་བ། དུས་རབས་གསར་པའི་ཤེས་དཔལ་ལག་བསྟར་ལྟེ་གནས་འཛུགས་སྐྲུན་ལ་སྐུལ་འདེད་གཏོང་བ་བཅས་བྱས་ནས་མི་དམངས་ཀྱི་བསམ་བློའི་གོ་རྟོགས་དང་། ཀུན་སྤྱོད་ཀྱི་ཆུ་ཚད། ཤེས་དཔལ་གྱི་བྱང་ཚད། སྤྱི་ཚོགས་ཡོངས་ཀྱི་ཤེས་དཔལ་གྱི་ཆུ་ཚད་བཅས་ཟམ་མི་ཆད་པར་མཐོ་རུ་གཏོང་དགོས། སྲོལ་གསར་གཞུང་དྲང་དར་སྤེལ་དང་གོམས་སྲོལ་སྒྱུར་བར་སྐུལ་འདེད་བཏང་སྟེ་ཡུལ་སྲོལ་ཡ་རབས་དང་། ཁྱིམ་སྲོལ་ཡག་པོ། དམངས་སྲོལ་བབ་ཆགས་བཅས་སྐྱེད་སྲིང་བྱས་ནས་གྲོང་གསེབ་ཤེས་དཔལ་གྱི་རྣམ་པ་གསར་པ་མངོན་པར་བྱེད་དགོས།
ཞི་ཅིན་ཕིང་གིས་མཛུབ་སྟོན་གནང་དོན། རྒྱ་ཆེའི་རིག་གནས་དང་རིག་རྩལ་ལས་དོན་པར་འཚོ་བར་ཟབ་འཇུག་དང་མང་ཚོགས་ཀྱི་ཁྲོད་དུ་རྩ་བ་ཚུགས་པར་བྱེད་པ་དང་སྤུས་ཚད་མཐོ་རུ་གཏོང་རྒྱུ་རིག་རྩལ་བརྩམས་ཆོས་ཀྱི་སྲོག་རྩ་ལྟ་བུར་བརྩིས་ནས་བློ་གཅིག་སེམས་གཅིག་དང་། བརྩེ་སེམས་ཟབ་མོ། འབད་བརྩོན་ཆེན་པོ་བཅས་ཀྱིས་རླབས་ཆེན་གྱི་དུས་རབས་གཏོད་དགོས་པ་དང་། ཏང་དང་། མེས་རྒྱལ། མི་དམངས། དཔའ་བོ་བཅས་ལ་བསྟོད་གླུ་འབུལ་བའི་བརྩམས་ཆོས་སྤུས་ལེགས་ཟམ་མི་ཆད་པར་འདོན་པ། ཀྲུང་ཧྭ་མི་རིགས་ཀྱི་ལོ་རྒྱུས་མཚོན་པའི་སྙན་ངག་གསར་པ་རྩོམ་དགོས་པ་བཅས་ལ་ཁྲིད་སྟོན་བྱེད་དགོས། སྤྱི་ཚོགས་ཀྱི་ཕན་འབྲས་ཨང་དང་པོར་འཇོག་རྒྱུ་མཐའ་འཁྱོངས་ཀྱིས་རིག་རྩལ་ལས་དོན་པར་ཡང་དག་པའི་ལོ་རྒྱུས་ཀྱི་ལྟ་བ་དང་། མི་རིགས་ཀྱི་ལྟ་བ། རྒྱལ་ཁབ་ཀྱི་ལྟ་བ། རིག་གནས་ཀྱི་ལྟ་བ་བཅས་འཛུགས་རྒྱུ་དང་། རང་རྟོགས་ངང་སྤུས་ཚད་དང་། ཁྱད་ཆོས། འགན་འཁྲི་བཅས་ལ་སྣང་ཆེན་བྱ་རྒྱུ། རང་རྟོགས་ངང་རྒྱལ་ཁབ་ཀྱི་བཅའ་ཁྲིམས་དང་ཁྲིམས་སྲོལ་ལ་བརྩི་སྲུང་ཞུ་རྒྱུ། སྤྱོད་གཤིས་བློ་སྦྱོང་ལ་ཤུགས་སྣོན་རྒྱག་རྒྱུ། མ་རབས་ཐ་ཤལ་རིགས་མཐའ་གཅིག་ཏུ་གཏན་འགོག་བྱ་རྒྱུ། སྐྱོན་བྲལ་ཡར་ཐོན་གྱི་རིག་རྩལ་བརྩམས་ཆོས་དང་བྱེད་ལུགས་བྱེད་སྟངས་ལེགས་གྲས་ལ་བརྟེན་ནས་ཤུགས་རྐྱེན་བཟང་པོ་ཐེབས་པ་བྱ་རྒྱུ། བློ་སྒོ་ལེགས་པར་འབྱེད་རྒྱུ། དར་སྲོལ་གྱི་སྣེ་ཁྲིད་བྱ་རྒྱུ་བཅས་ལ་ཁྲིད་སྟོན་བྱེད་དགོས། སྐྱོན་བྲལ་སྤུས་ལེགས་ཀྱི་དྲ་རྒྱའི་རིག་རྩལ་བརྩམས་ཆོས་དེ་བས་མང་བ་འདོན་དགོས། སྤྱི་པའི་རིག་གནས་ཞབས་ཞུ་ཚད་ལྡན་ཅན་དང་ཆ་སྙོམས་ཅན་ལ་སྐུལ་འདེད་གཏོང་བ་དང་། སྲིད་གཞུང་གིས་གཙོ་ཁྲིད་དང་། སྤྱི་ཚོགས་ཀྱིས་ཐེ་ཞུགས། གཙོ་གནད་གཤམ་སྒྱུར། མཉམ་སྐྲུན་མཉམ་སྤྱོད་བཅས་མཐའ་འཁྱོངས། སྤྱི་པའི་རིག་གནས་ཞབས་ཞུའི་མ་ལག་འཐུས་སྒོ་ཚང་དུ་གཏོང་བ་བཅས་བྱས་ནས་གཞི་རྩའི་སྤྱི་པའི་རིག་གནས་ཞབས་ཞུའི་ཁྱབ་རྒྱ་ཆེ་རུ་དང་སྤྱོད་གོ་ཆོད་ཚད་མཐོ་རུ་གཏོང་དགོས། རིག་གནས་ཐོན་ལས་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་བཏང་སྟེ་དེང་རབས་རིག་གནས་ཐོན་ལས་མ་ལག་དང་ཁྲོམ་རའི་མ་ལག་འཐུས་སྒོ་ཚང་དུ་གཏོང་བ་དང་། རིག་གནས་ཁྲོམ་ར་སྣ་ཚོགས་ཀྱི་བྱེད་པོ་འཕེལ་རྒྱས་སྟོབས་ཆེར་འགྲོ་བར་སྐུལ་འདེད་གཏོང་བ། རིག་གནས་ཀྱི་ལས་རྣམ་དང་རིག་གནས་འཛད་སྤྱོད་བྱེད་སྟངས་གསར་པ་སྐྱེད་སྲིང་བཅས་བྱས་ཏེ། སྤུས་ཚད་མཐོ་བའི་རིག་གནས་མཁོ་སྤྲོད་ལ་བརྟེན་ནས་མི་རྣམས་ཀྱི་རིག་གནས་ཀྱི་ཐོབ་ཚོར་དང་བདེ་སྐྱིད་ཚོར་སེམས་ཆེ་རུ་གཏོང་དགོས། བློ་བརྟན་འགྱུར་མེད་ངང་རིག་གནས་ཀྱི་སྒྲིག་སྲོལ་སྒྱུར་བཅོས་གཏིང་ཟབ་བྱས་ཏེ་རིག་གནས་གསར་གཏོད་ཀྱི་གསོན་ཤུགས་ཟམ་མི་ཆད་པར་འཕེལ་བར་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཀྲུང་ཧྭ་རིག་གནས་ཀྱི་ཤུགས་རྐྱེན་ཟམ་མི་ཆད་པར་ཆེ་རུ་བཏང་སྟེ་དུས་བབ་ཆེན་པོ་ཁོང་དུ་ཆུད་པ་དང་། དམིགས་ཡུལ་དབྱེ་འབྱེད། གནད་སྨིན་ཇུས་བསྟར་བཅས་བྱས་ནས་རང་འགུལ་ངང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དྲིལ་བསྒྲགས་ངོ་སྤྲོད་བྱེད་པ་དང་རང་འགུལ་ངང་ཀྲུང་གོ་གུང་ཁྲན་ཏང་གི་རྒྱལ་སྲིད་སྐྱོང་ལུགས་སྐོར་གྱི་གཏམ་རྒྱུད་དང་། ཀྲུང་གོ་མི་དམངས་ཀྱིས་འབད་འབུངས་བྱས་ཏེ་ཕུགས་འདུན་སྒྲུབ་པའི་གཏམ་རྒྱུད། ཀྲུང་གོས་ཞི་བདེ་འཕེལ་རྒྱས་དང་མཉམ་ལས་གཉིས་ཁེ་མཐའ་འཁྱོངས་བྱེད་པའི་གཏམ་རྒྱུད་བཅས་ཡག་པོ་བཤད་དེ་འཛམ་གླིང་གིས་དེ་བས་ལེགས་པའི་སྒོ་ནས་ཀྲུང་གོ་ཤེས་རྟོགས་ཐུབ་པར་བྱེད་དགོས། ཀྲུང་ཧྭའི་ཕུལ་བྱུང་གི་སྲོལ་རྒྱུན་རིག་གནས་ནི་ཀྲུང་ཧྭ་མི་རིགས་ཀྱི་རིག་གནས་ཀྱི་འབྱུང་རྩ་རེད། དེའི་ནང་འདུས་པའི་བསམ་བློའི་འདུ་ཤེས་དང་། མི་ཆོས་སྙིང་སྟོབས། ཀུན་སྤྱོད་ཚད་གཞི་བཅས་ནི་རང་རེའི་ཀྲུང་གོ་བའི་བསམ་བློ་དང་སྙིང་སྟོབས་ཀྱི་ནང་སྙིང་ཡིན་པ་མ་ཟད། ད་དུང་མིའི་རིགས་ཀྱི་གནད་དོན་ཐག་གཅོད་བྱེད་པའི་ངོས་ནས་བརྗོད་ནའང་རིན་ཐང་ཆེན་པོ་ལྡན་ཡོད། ཕུལ་བྱུང་གི་སྲོལ་རྒྱུན་རིག་གནས་ཀྱི་སྙིང་སྟོབས་བརྡ་རྟགས་བཙོ་སྦྱངས་དང་མཚོན་པར་བྱེད་དགོས་པ་དང་ཕུལ་བྱུང་གི་སྲོལ་རྒྱུན་རིག་གནས་ཁྲོད་ཀྱི་དེང་རབས་ཀྱི་རིན་ཐང་དང་འཛམ་གླིང་གི་དོན་སྙིང་ལྡན་པའི་རིག་གནས་ཀྱི་སྙིང་བཅུད་བཙོ་སྦྱངས་དང་མཚོན་པར་བྱེད་དགོས། རྒྱལ་སྤྱིའི་ཁྱབ་སྤེལ་ལས་དོན་གྱི་རྣམ་པ་འཐུས་སྒོ་ཚང་དུ་བཏང་སྟེ་དྲིལ་བསྒྲགས་ཀྱི་འདུ་ཤེས་དང་འཁོར་རྒྱུག་གི་ལམ་སྲོལ་གསར་གཏོད་བྱས་ནས་ཐོན་ཁུངས་དང་སྟོབས་ཤུགས་དེ་བས་མང་བ་གཅིག་ཏུ་སྒྲིལ་དགོས།
ཞི་ཅིན་ཕིང་གིས་དྲིལ་བསྒྲགས་དང་བསམ་བློའི་ལས་དོན་ལ་ཏང་གི་ཕྱོགས་ཡོངས་ཀྱི་འགོ་ཁྲིད་ལ་ཤུགས་སྣོན་བརྒྱབ་སྟེ། དར་ཆ་གསལ་སྟོན་གྱི་སྒོ་ནས་ཏང་གིས་དྲིལ་བསྒྲགས་ལ་དོ་དམ་དང་ཏང་གིས་འདུ་ཤེས་འཛིན་སྟངས་ལ་དོ་དམ་མཐའ་འཁྱོངས་བྱེད་དགོས། ཏང་གི་ཆབ་སྲིད་འཛུགས་སྐྱོང་སྤྱི་འདོམས་སུ་བྱས་ཏེ“འདུ་ཤེས་བཞི”བརྟན་པོར་བཙུགས་ནས་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱེད་པ་དང་ཡང་དག་པའི་ཆབ་སྲིད་ཀྱི་ཁ་ཕྱོགས་ཁོང་དུ་བརྟན་པོར་ཆུད་པར་བྱེད་དགོས། སྤྱོད་ཚུལ་འཛུགས་སྐྱོང་ལ་ཤུགས་སྣོན་བརྒྱབ་སྟེ“སྤྱོད་ཚུལ་བཞི”དང་ལྷག་པར་དུ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཡོ་བསྲང་མཐའ་གཅིག་ཏུ་བྱེད་དགོས། དྲིལ་བསྒྲགས་དང་བསམ་བློའི་ལས་བྱེད་པས་ཤེས་བྱ་གསར་པ་ཁོང་དུ་ཆུད་པར་བྱེད་པ་དང་། ཁྱབ་ཁོངས་གསར་པར་རྒྱུས་མངའ་ཡོང་བར་བྱེད་པ། མིག་རྒྱང་གསར་པ་འབྱེད་པ། འཇོན་ཐང་དང་ནུས་པ་ཆེ་རུ་གཏོང་བ། བརྟག་དཔྱད་ཞིབ་འཇུག་ལ་ཤུགས་སྣོན་རྒྱག་པ། འགྲོ་ནུས་དང་། ལྟ་ནུས། བསམ་ནུས། རྩོམ་ནུས་བཅས་རྒྱུན་ཆད་མེད་པར་ཆེ་རུ་གཏོང་བ་བཅས་བྱས་ཏེ་ཆབ་སྲིད་ཐད་ཉམས་སད་ཐེག་ཐུབ་པ་དང་། འཇོན་ཐང་ཆེ་བ། བདེན་འཚོལ་གསར་གཏོད། རྒྱལ་ཁ་ལེན་ཐུབ་པ་བཅས་ཀྱི་དྲིལ་བསྒྲགས་དང་བསམ་བློའི་ལས་དོན་གྱི་དཔུང་ཁག་ཅིག་ཧུར་ཐག་གཏོད་དགོས་ཞེས་མཛུབ་སྟོན་གནང་བ་རེད།
ཝང་ཧུའུ་ཉིང་གིས་ཚོགས་འདུ་གཙོ་སྐྱོང་གནང་སྐབས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་ནང་དུས་རབས་གསར་པའི་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་གཏོང་བའི་སྤྱི་ཡོངས་ཀྱི་མཐོ་ཚད་ནས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ཏང་གི་དྲིལ་བསྒྲགས་དང་བསམ་བློའི་ལས་དོན་གྱི་ལོ་རྒྱུས་རང་བཞིན་གྱི་གྲུབ་འབྲས་དང་ལོ་རྒྱུས་རང་བཞིན་གྱི་འཕོ་འགྱུར་ལ་ཕྱོགས་སྡོམ་གཏིང་ཟབ་གནང་བ་དང་། དུས་བབ་གསར་པའི་འོག་ཏང་གི་དྲིལ་བསྒྲགས་དང་བསམ་བློའི་ལས་དོན་གྱི་ལོ་རྒྱུས་ཀྱི་ཁ་ཕྱོགས་དང་འགན་འཁྲི་དང་ལས་འགན་རྒྱས་བཤད་གཏིང་ཟབ་གནང་བ། ཁ་ཕྱོགས་རང་བཞིན་དང་། རྩ་བའི་རང་བཞིན། སྤྱི་ཡོངས་རང་བཞིན། འཐབ་ཇུས་རང་བཞིན་བཅས་ཀྱི་གནད་དོན་གལ་ཆེན་རབ་དང་རིམ་པར་ལན་གཏིང་ཟབ་བསྐྱོན་པ་མ་ཟད། ད་དུང་དུས་བབ་གསར་པའི་འོག་ཏང་གི་དྲིལ་བསྒྲགས་དང་བསམ་བློའི་ལས་དོན་ཡག་པོ་སྒྲུབ་དགོས་པའི་བཀོད་སྒྲིག་གལ་ཆེན་ཡང་གནང་ཡོད། སྤྱི་ཡོངས་ལ་སྤྱི་འདོམས་བྱེད་པ་དང་། གཟིགས་རྒྱང་མཐོ་ཞིང་རིང་བ། ནང་དོན་ཕུན་སུམ་ཚོགས་པ། དགོངས་ཚུལ་རྒྱ་ཆེ་ཞིང་གཏིང་ཟབ་པ་བཅས་ཀྱི་གསུང་བཤད་འདི་ནི་དུས་བབ་གསར་པའི་འོག་ཏང་གི་དྲིལ་བསྒྲགས་དང་བསམ་བློའི་ལས་དོན་ལ་མཛུབ་ཁྲིད་བྱེད་པའི་རྩ་འཛིན་རང་བཞིན་གྱི་ཚད་ལྡན་ཡིག་ཆ་ཞིག་རེད། ང་ཚོས་སློབ་སྦྱོང་ནན་ཏན་དང་གོ་བ་གཏིང་ཟབ་བླངས་ཏེ་བསམ་བློ་དང་བྱ་སྤྱོད་གསུང་བཤད་ཀྱི་དགོངས་དོན་ཐོག་གཅིག་གྱུར་ཐུབ་པར་བྱས་ཏེ་ནུས་ཤུགས་ཡོད་རྒུས་ལས་འགན་ཁག་དོན་འཁྱོལ་ལ་དམ་འཛིན་ཡག་པོ་བྱེད་དགོས་ཞེས་གསུངས།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན། ཀྲུང་དབྱང་དྲིལ་བསྒྲགས་པུའི་པུའུ་ཀྲང་ཧོང་ཁུན་མིང་གིས་ཕྱོགས་སྡོམ་གསུང་བཤད་གནང་སྐབས། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་གཏིང་ཟབ་བྱེད་པ་དང་། དྲིལ་བསྒྲགས་དང་བསམ་བློའི་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་ལག་བསྟར་དོན་འཁྱོལ་བྱེད་པ། “འདུ་ཤེས་བཞི”ཟབ་ཏུ་དང“གདེང་ཚོད་བཞི”བརྟན་དུ་གཏོང་བ། དུས་བབ་གསར་པའི་འོག་གི་དྲིལ་བསྒྲགས་དང་བསམ་བློའི་ལས་དོན་གྱི་འགན་འཁྲི་དང་ལས་འགན་རང་འགུལ་ངང་ཕྲག་ཏུ་འཁུར་བ། འབད་བརྩོན་ཆེན་པོས་སྒྱུར་བཅོས་གསར་གཏོད་བྱེད་པ། འགན་འཁྲི་ཁུར་ནས་བྱས་རྗེས་འཇོག་ཕོད་པར་བྱེད་པ། དྲིལ་བསྒྲགས་དང་བསམ་བློའི་ལས་དོན་གྱི་རྣམ་པ་གསར་པ་ནུས་ཤུགས་ཡོད་རྒུས་གཏོད་པ་བཅས་བྱས་ཏེ། ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ལ་སྲ་ཞིང་བརྟན་པའི་བསམ་བློའི་འགན་ལེན་དང་བསམ་པའི་སྟོབས་ཤུགས་ཆེན་པོ་མཁོ་འདོན་བྱེད་དགོས་ཞེས་མཛུབ་སྟོན་གནང་བ་རེད།


text:
ཁྲིམས་ལུགས་ཤེས་བྱ།
སྤྱི་ཚོགས་གང་ཞིག་ཡིན་རུང་དེར་རྩོད་གཞི་སྣ་ཚོགས་ཡོད་པ་དང་། རྩོད་གཞི་འདུམ་འགྲིག་གི་ངོས་ནས་བརྗོད་ན་ང་ཚོས་རྩོད་གཞི་ནི་ཁྲིམས་ལུགས་ཀྱིས་འདུམ་འགྲིག་བྱས་པའི་རྩོད་གཞི་དང་ཁྲིམས་ལུགས་མ་ཡིན་པས་འདུམ་འགྲིག་བྱས་པའི་རྩོད་གཞི་གཉིས་སུ་དབྱེ་ཆོག ཁྲིམས་ལུགས་ཀྱིས་འདུམ་འགྲིག་བྱས་པའི་རྩོད་གཞི་ལ་ཡང་དམངས་དོན་རྩོད་གཞི་དང་། ཉེས་དོན་རྩོད་གཞི། སྲིད་འཛིན་རྩོད་གཞི་བཅས་ལ་དབྱེ་ཆོག དེ་དག་ཀྱང་དམངས་དོན་སྐོར་གྱི་བཅའ་ཁྲིམས་ཚད་ལྡན་དང་། ཉེས་དོན་སྐོར་གྱི་བཅའ་ཁྲིམས་ཚད་ལྡན། སྲིད་འཛིན་སྐོར་གྱི་བཅའ་ཁྲིམས་ཚད་ལྡན་བཅས་རེ་རེས་འདུམ་འགྲིག་བྱེད་དགོས། ཁྲིམས་ལུགས་མ་ཡིན་པས་འདུམ་འགྲིག་བྱས་པའི་རྩོད་གཞི་ནི་དཔེར་ན། གྲོགས་པོ་ཕན་ཚུན་དབར་གྱི་རྩོད་གཞི་དང་། དགའ་རོགས་དབར་གྱི་ཁ་རྩོད་སོགས་ཡིན། དེར་ཁྲིམས་ལུགས་ཀྱིས་ཐེ་གཏོགས་མི་བྱེད་དོ།
ཁྲིམས་ལུགས་ཀྱིས་འདུམ་འགྲིག་བྱས་པའི་རྩོད་གཞི་འདི་དག་ཁྲོད་དམངས་དོན་རྩོད་གཞི་ནི་ཆེས་ཕལ་ཆེ་བ་ཡིན་པ་མ་ཟད་ང་ཚོའི་འཚོ་བ་དང་འབྲེལ་བ་ཧ་ཅང་དམ་ཟབ་ཡོད་པའི་རྩོད་གཞིའི་རིགས་ཤིག་ཀྱང་རེད། དམངས་དོན་རྩོད་གཞི་ནི་རྒྱུ་ནོར་གྱི་འབྲེལ་བ (དཔེར་ན། བུ་ལོན་དང་གྱོང་གུན་འཇལ་བ )དང་ལུས་ཁམས་ཀྱི་འབྲེལ་བ (དཔེར་ན། ཁྱོ་ཤུག་ཐོར་བ་དང་དྲིན་གསོ )ཡོད་པའི་ཁེ་དབང་གི་རྐྱེན་གྱིས་འདྲ་མཉམ་ཡིན་པའི་མིའི་དབར་བྱུང་བའི་རྩོད་གཞི་ལ་ཟེར། དམངས་དོན་རྩོད་གཞི་ལ་གཤམ་གསལ་གྱི་ཁྱད་ཆོས་དག་ལྡན་པ་སྟེ། གཅིག་ནི། རྩོད་གཞི་བྱུང་བའི་མིའི་དབར་འདྲ་མཉམ་ཡིན་པ་དང་། གཉིས་ནི། རྩོད་གཞིའི་ནང་དོན་ནི་གཙོ་བོ་དམངས་དོན་གྱི་དབང་ཆ་དང་འོས་འགན་དབར་གྱི་འབྲེལ་བ་ཡིན། གསུམ་ནི། རྩོད་གཞི་སློང་མཁན་གྱི་དབང་ཆ་དང་འོས་འགན་རང་དབང་སྒོས་ཐག་གཅོད་བྱེད་ཆོག་པ་བཅས་སོ།


text:
ཀྲུང་གོ་གསར་འགྱུར་དྲ་བའི་ཐོག་གནས་ཚུལ་སྤེལ་བ་གཞིར་བཟུང་། ཀྲུང་གོ་ཚན་རིག་མཐུན་ཚོགས་ཀྱི་ལག་གདང་མཉམ་སྦྲེལ་གྱི་ཚན་རིག་ཁྱབ་གདལ་གྱི་སྙན་ཞུ(བོད་དུ་སྐོར་སྐྱོད་གཏམ་བཤད)བྱེད་སྒོ(གཤམ་ལ་ཚན་རིག་ཁྱབ་གདལ་གྱི་སྐོར་སྐྱོད་གཏམ་བཤད་ཅེས་བསྡུ་རྒྱུ)ཉེ་ཆར་ལྷ་སར་སྤེལ་འགོ་ཚུགས་པ་རེད། ཉིན་ཤས་བསྟུད་མར་ཀྲུང་གོ་ཚན་རིག་ཁང་གི་ཚན་རིག་མཁས་ཅན་རྒན་གྲས་ཀྱི་ཚན་རིག་ཁྱབ་གདལ་གྱི་གཏམ་བཤད་ཚོགས་པའི་ཚན་རིག་མཁས་ཅན་6གིས་ལྷ་ས་གྲོང་ཁྱེར་སློབ་འབྲིང་བཞི་པ་དང་། ལྷ་ས་གྲོང་ཁྱེར་སློབ་འབྲིང་དང་པོ། ལྷ་ས་སློབ་འབྲིང་སོགས་སློབ་གྲྭ་6ལ《ངོ་མཚར་ཆེ་བའི་མི་ཞུགས་འཇིག་རྟེན་འཕུར་གྲུ》དང་། 《ལང་ཚོའི་དུས་སྐབས་ནི་མི་ཚེའི་བརྒྱུད་དགོས་ངེས་ཀྱི་ལམ་བུ——ངོ་མཚར་ཆེ་བའི་འགྱུར་ལྡོག》《གཞོན་ནུ་ལོ་ཆུང་གི་ཚན་རྩལ་གསར་གཏོད་བྱེད་སྒོའི་གྱོད་དཔེ་དབྱེ་ཞིབ》སོགས་ཀྱི་ཚན་རིག་ཁྱབ་གདལ་གྱི་སྙན་ཞུ་སྤེལ་བ་དང་ཆབས་ཅིག ས་གནས་དེ་གའི་སློབ་གྲྭ་འབྲིང་ཆུང་གི་མི་རིགས་ཁག་གི་གཞོན་ནུ་ལོ་ཆུང་དང་ཐག་ཉེ་ས་ནས་ཚན་རིག་ཁྱབ་གདལ་གྱི་སྤེལ་རེས་བྱས་པ་རེད།
ད་ཐེངས་ཀྱི་ཚན་རིག་ཁྱབ་གདལ་གྱི་སྐོར་སྐྱོད་གཏམ་བཤད་བྱེད་སྒོ་ནི་ཀྲུང་གོ་ཚན་རིག་ལག་རྩལ་མཐུན་ཚོགས་གཞོན་ནུ་ལོ་ཆུང་གི་ཚན་རྩལ་ལྟེ་གནས་དང་། བོད་རང་སྐྱོང་ལྗོངས་ཚན་རིག་ལག་རྩལ་མཐུན་ཚོགས། བོད་རང་སྐྱོང་ལྗོངས་སློབ་གསོ་ཐིང་བཅས་ཀྱིས་གཙོ་གཉེར་བྱས་པ་ཞིག་རེད། བྱེད་སྒོ་སྤེལ་བའི་དམིགས་ཡུལ་ནི་བོད་ཀྱི་གཞོན་ནུ་ལོ་ཆུང་གི་ཚན་རིག་གི་དགའ་སྣང་འཕེལ་བ་དང་། གཞོན་ནུ་ལོ་ཆུང་གིས་ཚན་རིག་ལ་བརྩི་མཐོང་བྱ་རྒྱུར་ཁྲིད་སྟོན། གཞོན་ནུ་ལོ་ཆུང་གིས་སེམས་ཐག་གཙང་བཅད་ཀྱིས་ཚན་རིག་ཞིབ་འཇུག་གི་བྱ་གཞག་ནང་ཞུགས་རྒྱུར་ལྕག་སྐུལ་བྱེད་པ། གཞོན་ནུ་ལོ་ཆུང་གི་ཚན་རིག་གི་སྙིང་སྟོབས་དང་། གསར་གཏོད་ཀྱི་འདུ་ཤེས། ལག་ལེན་གྱི་ནུས་པ་བཅས་གསོ་སྐྱོང་བྱས་ཏེ་ཚན་རྩལ་གསར་གཏོད་ཀྱི་རྗེས་གྲབས་ཤེས་ལྡན་པ་གསོ་སྐྱོང་བྱ་ཆེད་རྨང་གཞི་བརྟན་པོ་ཞིག་འདིང་ཆེད་རེད།
ད་ཐེངས་ཀྱི་ཚན་རིག་ཁྱབ་གདལ་གྱི་སྐོར་སྐྱོད་གཏམ་བཤད་བྱེད་སྒོའི་རིང་། ཚན་རིག་མཁས་ཅན་ཚོས་ལྷ་ས་གྲོང་ཁྱེར་དང་། ལྷོ་ཁ་གྲོང་ཁྱེར། གཞིས་རྩེ་གྲོང་ཁྱེར་བཅས་ཀྱི་སློབ་གྲྭ་འབྲིང་ཆུང་24ལ་ཚན་རིག་ཁྱབ་གདལ་གྱི་སྐོར་སྐྱོད་གཏམ་བཤད་ཀྱི་བྱེད་སྒོ་ཐེངས་24སྤེལ་ནས་ཚན་རིག་མཁས་ཅན་དང་ངོ་ཐུག་གདོང་འཕྲད་ངང་སྤེལ་རེས་བྱས་པ་བརྒྱུད། གཞོན་ནུ་ལོ་ཆུང་གི་ཚན་རིག་གི་དགའ་སྣང་འཕེལ་བ་དང་། ཚན་རིག་གི་མཐོང་རྒྱ་ཆེ་རུ་གཏོང་བ། ཚན་རིག་བསམ་གཞིག་གི་བློ་སྒོ་འབྱེད་པ། ཚན་རིག་གི་སྙིང་སྟོབས་སྐྱེད་སྲིང་བཅས་བྱས་ཏེ་ན་སོ་དར་ལ་མ་བབས་པའི་མི་ཕྱོགས་ཡོངས་དང་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་བཏང་ཡོད་པ་རེད།


text:
བློ་མཐུན་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་ཞུ་ནང་བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་བ་དང་ཏང་གི་སྲིད་སྐྱོང་ནུས་པ་དང་འགོ་ཁྲིད་ཆུ་ཚད་ཟམ་མི་ཆད་པར་མཐོ་རུ་གཏོང་དགོས་པའི་ནན་བཤད་གནང་བར་བརྟེན་བོད་ལྗོངས་ཀྱི་རྒྱ་ཆེའི་ཏང་ཡོན་ཚོས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འདི་ཉིད་དུས་རབས་གསར་པར་སླེབས་པས་རང་རེའི་ཏང་ལའང་རྣམ་པ་གསར་པ་དང་བྱས་རྗེས་གསར་པ་ཡོད་དགོས། ངེས་པར་དུ་ཕུགས་བསམ་གྱི་དད་སེམས་བརྟན་དུ་གཏོང་བ་དང་། ཀྲུང་དབྱང་གི་གཏན་འབེབས་དོན་ཚན་བརྒྱད་ལ་བརྩི་སྲུང་ནན་པོ་ཞུ་བ། “སློབ་སྦྱོང་གཉིས་དང་ཚད་ལོན་གཅིག”རང་རྟོགས་ངང་ལག་ལེན་བསྟར་བ། རང་ངོས་འཛུགས་སྐྱོང་ལ་ཤུགས་སྣོན་རྒྱག་པ་བཅས་ཀྱི་སྒོ་ནས་ཕྱར་བ་གྲུ་འདེགས་ངང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་འོད་ཟེར་ལྡན་པའི་ཕྱོགས་སུ་མདུན་སྐྱོད་བྱ་རྒྱུ་ཡིན་ཞེས་གཅིག་རྗེས་གཉིས་མཐུད་ངང་བརྗོད་པ་རེད།
རང་སྐྱོང་ལྗོངས་སྒྲིག་ཨུད་ཀྱི་ཧྲུའུ་ཅི་གཞོན་པ་ཝང་ཅུན་གྱིས་ལྗོངས་ཡོངས་ཀྱི་སྒྲིག་བཤེར་ལྟ་ཞིབ་ལས་བྱེད་པ་ཚོས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུ་དེ་མིག་སྔའི་ཆབ་སྲིད་ཀྱི་ལས་འགན་གལ་ཆེ་ཤོས་སུ་བརྩིས་ནས་ཐོག་མའི་བསམ་འདུན་མ་བརྗེད་པར་འགན་འཁྲི་སེམས་ལ་བརྟན་པོར་བཅངས་ནས་ཏང་གི་སྒྲིག་ཡིག་རྩ་བའི་གཞི་འཛིན་སར་བྱེད་པ་དང་། ཏང་གི་སྒྲིག་ཁྲིམས་ནན་དུ་གཏོང་བ། ཏང་ནང་ཁུལ་གྱི་ལྟ་སྐུལ་ལ་ཤུགས་སྣོན་རྒྱག་པ། ཏང་ནང་ཁུལ་གྱི་ཆབ་སྲིད་སྣོད་བཅུད་དྭངས་གཙང་ཡོང་བ་བྱེད་པ། ཚུལ་མིན་སྤྱོད་ཚུལ་སྣ་ཚོགས་ཡོ་བསྲང་མཐའ་གཅིག་ཏུ་བྱེད་པ། ཐར་པར་གཏན་ནས་མི་གཏོང་བའི་རྣམ་འགྱུར་ཐོག་ནས་རུལ་སུངས་ལ་ཆད་པ་ནན་པོ་གཅོད་པ། ཏང་རང་ངོས་དྭངས་གཙང་དང་། རང་ངོས་འཐུས་ཚང་། རང་ངོས་གསར་བརྗེས། རང་ངོས་མཐོར་གཏོང་བཅས་ཡོང་བའི་ནུས་པ་ཟམ་མི་ཆད་པར་ཆེ་རུ་གཏོང་བ། ཏང་དང་མི་དམངས་མང་ཚོགས་དབར་གྱི་ཤ་ཁྲག་ལྟ་བུའི་འབྲེལ་བ་ཐོག་མཐའ་བར་གསུམ་དུ་རྒྱུན་འཁྱོངས་བྱེད་པ་བཅས་ཀྱི་སྒོ་ནས་བོད་ཀྱི་བྱ་གཞག་ཁག་སྐྱོན་བྲལ་གོང་འཕེལ་ཡོང་ཆེད་སྲ་ཞིང་བརྟན་པའི་སྒྲིག་ཁྲིམས་ཀྱི་འགན་ལེན་མཁོ་འདོན་བྱེད་དགོས་ཞེས་གསུངས་པ་རེད།
ཚོགས་ཆེན་བཅུ་དགུ་པའི་སྙན་ཞུ་ནང་སྐོར་གཟིགས་སྐོར་བཤེར་ལས་དོན་ལ་ཁ་ཕྱོགས་གསལ་སྟོན་དང་གཞི་འཛིན་ས་མཁོ་འདོན་བྱས་ཡོད། རང་སྐྱོང་ལྗོངས་ཏང་ཨུད་སྐོར་གཟིགས་ལས་དོན་འགོ་ཁྲིད་ཚོགས་ཆུང་གི་ཁོངས་མི་སྐོར་གཟིགས་གཞུང་ལས་ཁང་གི་ཀྲུའུ་རེན་མཱ་ཡུས་ཁུའེ་ཡིས་ཚོགས་ཆེན་བཅུ་དགུ་པའི་སྙན་ཞུའི་དགོངས་དོན་མཛུབ་ཁྲིད་དུ་བྱས་ནས་གསར་དུ་བཟོ་བཅོས་བརྒྱབ་པའི་སྐོར་གཟིགས་ལས་དོན་གྱི་སྲོལ་ཡིག་ལག་བསྟར་དོན་འཁྱོལ་ནན་ཏན་བྱས་ཏེ་ཆབ་སྲིད་ཀྱི་ཚུགས་གནས་སྔར་བས་གོང་མཐོར་གཏོང་བ་དང་། ཆབ་སྲིད་ཀྱི་ལངས་ཕྱོགས་བརྟན་དུ་གཏོང་བ། ཆབ་སྲིད་ཀྱི་ངེས་གནས་ཡང་དག་འཚོལ་བ། ཆབ་སྲིད་ཀྱི་འགན་འཁྲི་འཁུར་རྒྱུར་ཤུགས་སྣོན་རྒྱག་པ། དམིགས་ཚད་དང་ལས་འགན་སྒྲུབ་རྒྱུར་གཡོ་འགུལ་གཏན་ནས་མི་གཏོང་བ། ཆབ་སྲིད་ཀྱི་སྐོར་གཟིགས་བླང་བྱ་ཕྱི་ཚུལ་དུ་མི་འགྱུར་བ་བྱེད་པ། ཏང་ནང་ཁུལ་གྱི་ལྟ་སྐུལ་འགན་འཁྲི་ལག་བསྟར་བྱ་རྒྱུར་ལྷོད་གཡེང་མི་གཏོང་བ། སྐོར་གཟིགས་ལས་དོན་གྱི་བྱ་ཐབས་དང་བྱེད་ཐབས་གསར་གཏོད་བྱེད་པ། སྐོར་གཟིགས་སྐོར་བཤེར་གོང་འོག་མཉམ་འགུལ་གྱི་ལྟ་སྐུལ་དྲ་རྒྱ་ཧུར་ཐག་བསྐྲུན་པ། སྐོར་གཟིགས་ལས་དོན་གཏིང་ཟབ་ཕྱོགས་སུ་གོང་འཕེལ་ཡོང་བར་ནུས་ཤུགས་ཡོད་རྒུས་སྐུལ་འདེད་གཏོང་བ་བཅས་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བ་དང་སྒྱུར་བཅོས་ཀྱི་བྱ་གཞག་ཁག་འཕེལ་རྒྱས་མགྱོགས་པོ་ཡོང་བར་སྐུལ་འདེད་གཏོང་ཆེད་ལེགས་སྐྱེས་ཕུལ་དགོས་ཞེས་གསུངས་པ་རེད།
རང་སྐྱོང་ལྗོངས་འཕེལ་སྒྱུར་ཨུ་ལྷན་དང་རང་སྐྱོང་ལྗོངས་ཞིང་འབྲོག་ཐིང་གིས་ཉིན་ཤས་གོང་སློབ་སྦྱོང་ཚོགས་འདུ་ཁག་སོ་སོར་སྒྲིག་འཛུགས་བྱས་ཏེ་ཏང་གི་ཚོགས་ཆེན་བཅུ་དགུ་པའི་སྙན་ཞུའི་དགོངས་དོན་ཆེད་མངགས་སློབ་སྦྱོང་བྱས་པ་རེད། བློ་བརྟན་འགྱུར་མེད་ངང་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་དམིགས་ཏེ་ཚང་མས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱེད་པ་དང་། ཚོགས་ཆེན་བཅུ་དགུ་པའི་སྙན་ཞུའི་དགོངས་དོན་སློབ་སྦྱོང་དང་ལག་ལེན་གཏིང་ཟབ་བསྟར་བ། ཏང་གི་ཆབ་སྲིད་འཛུགས་སྐྱོང་དེ་གནས་བབ་ཨང་དང་པོར་འཇོག་པ། ཕུགས་བསམ་དང་དད་སེམས་བརྟན་དུ་གཏོང་བ། “སློབ་སྦྱོང་གཉིས་དང་ཚད་ལོན་གཅིག”རྒྱུན་གཏན་ཅན་དང་ལམ་ལུགས་ཅན་དུ་འགྱུར་རྒྱུར་སྐུལ་འདེད་གཏོང་བ་བཅས་ཀྱི་སྒོ་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཆེད་སྟོབས་ཤུགས་ལེགས་སྐྱེས་སུ་འབུལ་རྒྱུ་ཡིན་ཞེས་གཅིག་རྗེས་གཉིས་མཐུད་ངང་བརྗོད་པ་རེད།
ཆབ་མདོ་གྲོང་ཨུད་རྩ་འཛུགས་པུའི་ལས་བྱེད་པ་ཀྲའོ་ཧུང་གིས་ཚོགས་ཆེན་བཅུ་དགུ་པའི་སྙན་སྒྲོན་སློབ་སྦྱོང་ནན་ཏན་བྱས་རྗེས“ང་ཚོས་ཐོག་མཐའ་བར་གསུམ་དུ་མི་སྣ་འདེམས་སྤྱོད་ཀྱི་ཚད་གཞི་ཡང་དག་མཐའ་འཁྱོངས་བྱས་ནས་སྤྱོད་བཟང་གཞུང་དྲང་གི་ཆབ་སྲིད་སྣོད་བཅུད་ཀྱི་ཁོར་ཡུག་བཟང་པོ་ཞིག་བསྐྲུན་དགོས། རྩ་འཛུགས་ལས་དོན་གྱི་ལས་བྱེད་པ་ཞིག་ཡིན་པའི་ངོས་ནས་ང་ཚོས་ངེས་པར་དུ་བཅའ་ཁྲིམས་དང་གཏན་འབེབས་བཞིན་རང་འཁྲིའི་ལས་དོན་ཡག་པོ་སྒྲུབ་པ་དང་ཚད་གཞི་གཏོད་པ་དང་མིག་དཔེ་ཡག་པོ་བསྟན་ཏེ་ཆབ་མདོའི་གཞི་རིམ་ཏང་འཛུགས་སྐྱོང་དང་ཤེས་ལྡན་མི་སྣའི་དཔུང་ཁག་འཛུགས་སྐྱོང་དང་དེ་བཞིན་བྱ་གཞག་ཁག་གི་འཕེལ་རྒྱས་ཆེད་སྟོབས་ཤུགས་སྐྱེས་སུ་འབུལ་རྒྱུ་ཡིན”ཞེས་བརྗོད་པ་རེད།
ཚོགས་ཆེན་བཅུ་དགུ་པའི་སྙན་ཞུ་ནང་རུལ་རྒོལ་འཐབ་རྩོད་ཀྱི་དུས་བབ་སྔར་བཞིན་ཧ་ཅང་རྙོག་འཛིང་ཆེན་པོ་ཡོད་པས་མཐའ་དག་ལས་རྣམ་པར་རྒྱལ་བའི་རྣམ་པ་སྲ་བརྟན་དུ་གཏོང་བ་དང་མཐའ་དག་ལས་རྣམ་པར་རྒྱལ་བའི་རྒྱལ་ཁ་ལེན་པའི་ཆོད་སེམས་ངེས་པར་དུ་རྡོ་རྗེ་བྲག་ལྟར་བརྟན་པོ་དགོས་པའི་ནན་བཤད་གནང་བར་བརྟེན་ཉིང་ཁྲི་གྲོང་ཁྱེར་བྲག་ཡིབ་ཆུས་སྒྲིག་ཨུད་ཀྱི་སྒྲིག་བཤེར་ལྟ་ཞིབ་པ་ཀྲང་ཐའོ་ཡིས་གཞི་རིམ་གྱི་འཐབ་ས་དང་པོའི་སྒྲིག་བཤེར་ལས་དོན་པ་ཞིག་ཡིན་པའི་ངོས་ནས་ང་ཚོས་ངེས་པར་དུ་ཚོགས་ཆེན་བཅུ་དགུ་པའི་སྙན་ཞུ་ནང་གི་རུལ་རྒོལ་འཐབ་རྩོད་སྐོར་གྱི་མཛུབ་སྟོན་གལ་ཆེན་རབ་དང་རིམ་པ་གོ་སྐབས་སུ་བྱས་ནས་སློབ་སྦྱོང་དང་གོ་བ་གཏིང་ཟབ་ལེན་པ་དང་ལག་བསྟར་དོན་འཁྱོལ་བྱས་ཏེ་ལས་སྒོའི་ཆུ་ཚད་དང་སྒྲིག་ཁྲིམས་ལག་བསྟར་གྱི་འཇོན་ཐང་ཆེ་རུ་ཧུར་ཐག་བཏང་ནས་རང་ངོས་ཀྱི་བསམ་བློ་འཛུགས་སྐྱོང་དང་། ཆབ་སྲིད་འཛུགས་སྐྱོང་། སྤྱོད་ཚུལ་འཛུགས་སྐྱོང་བཅས་ལ་དམ་འཛིན་ཏན་ཏིག་བྱེད་དགོས་པ་དང་། འགན་འཁྲི་འཁུར་ཕོད་པའི་སྒོ་ནས་སྒྲིག་ཁྲིམས་ལག་བསྟར་དང་འགན་འཁྲི་རྩད་གཅོད་བྱ་རྒྱུ་སྔོན་འཇོག་ངང་གཞི་རིམ་དང་མང་ཚོགས་ཀྱི་ཉེ་འགྲམ་དུ་ཐོན་པའི་རྣམ་འགྱུར་ངན་པ་བསྟན་པ་དང་། བཟའ་འཁྱེར་བཀག་ལེན། དམངས་དང་ཁེ་ཕན་རྩོད་པ། མི་སེར་ལ་བཙན་པོ་དབང་ཡོད་གཏོང་བ་སོགས་མང་ཚོགས་ཀྱི་ཁེ་ཕན་ལ་གནོད་འཚེ་གཏོང་བའི་གནད་དོན་ལ་ཞིབ་བཤེར་ཐག་གཅོད་ནན་པོ་བྱས་ནས་བྲག་ཡིབ་ཆུས་ཀྱི་རུལ་རྒོལ་གཙང་སྤེལ་འཛུགས་སྐྱོང་དང་དཔལ་འབྱོར་དང་སྤྱི་ཚོགས་འཕེལ་རྒྱས་ཆེད་རང་ཉིད་ཀྱིས་འབུལ་དགོས་ངེས་ཀྱི་ལེགས་སྐྱེས་འབུལ་རྒྱུ་ཡིན་ཞེས་བརྗོད་པ་རེད།
གཞིས་རྩེ་སྐྱིད་རོང་མཐའ་མཚམས་ཞིབ་བཤེར་ས་ཚིགས་ཀྱི་ཏང་ཨུད་ཀྱི་ཧྲུའུ་ཅི་དགྲ་འདུལ་གྱིས“སྙན་སྒྲོན་ནང་བསྟན་དོན། རང་ངོས་ལ་གསར་བརྗེས་བྱེད་ཕོད་པ་དང་ཏང་གིས་ཏང་ལ་དོ་དམ་དང་ཏང་ནན་པོས་སྐྱོང་རྒྱུ་ནི་རང་རེའི་ཏང་གི་ཆེས་མངོན་གསལ་དོད་པའི་གཤིས་རྒྱུད་ཡིན། ང་ཚོས་ལས་དོན་མཐའ་དག་ལ་ཏང་གིས་འགོ་ཁྲིད་བྱེད་རྒྱུ་མཐའ་འཁྱོངས་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དེ་བྱ་སྤྱོད་ཀྱི་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པའི་ཐོག་ནས་འགན་འཁྲི་འཁུར་སེམས་དང་དགོས་གཏུགས་ཀྱི་བསམ་པ་སྔར་བས་ཆེན་པོར་བརྟེན་ནས་བསམ་བློའི་ངོས་འཛིན་ཟབ་ཏུ་གཏོང་བ་དང་། ལས་ཀའི་དམིགས་ཚད་གསལ་པོ་བཟོ་བ། ལས་ཀའི་བསམ་ཕྱོགས་གསེད་བཀྲོལ་བྱེད་པ། ལས་ཀའི་བྱ་ཐབས་ལ་ཤུགས་སྣོན་རྒྱག་པ་བཅས་ཀྱི་སྒོ་ནས་དུས་རབས་གསར་པར་ཕྱོགས་པ་དང་ལས་འགན་གསར་པ་འཁུར་ཕོད་པའི་ངང་སེམས་ནུས་ཡོད་ཚད་མཐའ་མཚམས་ཀྱི་འགག་སྒོ་སྲུང་སྐྱོང་ལས་དོན་ནང་བཏོན་ཏེ་ཞི་མཐུན་གྱི་མཐའ་མཚམས་བསྐྲུན་ཕྱིར་འབད་འཐབ་ལྷོད་མེད་བྱ་རྒྱུ་ཡིན”ཞེས་བརྗོད་པ་རེད།
ཀྲུང་གོའི་གུང་ཁྲན་ཏང་གི་ཏང་ཡོན་ལྷ་སའི་གྲོང་མི་བཀྲ་ཤིས་ཀྱིས་གསར་འགོད་པར“ལོ་འདི་དག་རིང་སྤྱི་ཚོགས་ཀྱི་ཁོར་ཡུག་སྔོན་མ་ལས་ལེགས་སུ་ཆེན་པོ་ཕྱིན་པ་མ་ཟད། ལས་ཁུངས་སུ་བྱ་བ་སྒྲུབ་པར་འགྲོ་སྐབས་ལས་ཕྱོད་ཆེ་རུ་ཆེན་པོ་ཕྱིན་པ། ཞབས་ཞུའང་ལེགས་སུ་ཕྱིན་པ་ང་ལ་ཚོར་སྣང་ཟབ་མོ་བྱུང་། ཏང་དང་སྲིད་གཞུང་གིས་ཏང་འཛུགས་སྐྱོང་དང་རུལ་རྒོལ་འཐབ་རྩོད་ལ་མུ་མཐུད་དམ་འཛིན་ཡག་པོ་བྱ་རྒྱུའི་རེ་བ་བྱེད་ཀྱི་ཡོད། ཏང་ཡོན་དཀྱུས་མ་ཞིག་ཡིན་པའི་ངོས་ནས་ངས་ཀྱང་རང་ཉིད་ལ་རེ་བ་ནན་པོ་བཏོན་ནས་རང་ངོས་འཛུགས་སྐྱོང་ལ་དམ་འཛིན་ཡག་པོ་བྱ་རྒྱུ་ཡིན”ཞེས་བརྗོད་བྱུང་།


text:
རང་རེའི་བོད་ཀྱི་སློབ་གསོ་ནི་སྤྱི་ཚོགས་རིང་ལུགས་སློབ་གསོའི་གྲུབ་ཆ་གལ་ཆེན་ཞིག་ཡིན་ལ། ཀྲུང་གོ་གསར་བ་དབུ་བཪྙེས་པ་ནས་བཟུང་། ཏང་དང་སྲིད་གཞུང་གིས་ཐོག་མཐའ་བར་གསུམ་དུ་བོད་རིགས་འདུས་པའི་གྲངས་ཉུང་མི་རིགས་ཀྱི་སློབ་གསོའི་ལས་དོན་དེ་དཔལ་འབྱོར་དར་རྒྱས་དང་མི་རིགས་གོང་འཕེལ། སྤྱི་ཚོགས་ཡར་རྒྱས་བཅས་ཡོང་བའི་རྩ་བའི་ཇུས་ཆེན་ཞིག་ཏུ་གཟིགས་ཏེ། དམིགས་བསལ་གྱི་སྲིད་ཇུས་རབས་དང་རིམ་པ་ཞིག་བཀོལ་པས་བོད་རིགས་སློབ་གསོའི་ལས་དོན་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་འཕེལ་རྒྱས་ཆེན་པོ་བྱུང་། ཡིན་ནའང་སློབ་གསོའི་འདུ་ཤེས་རྗེས་ལུས་དང་སློབ་གསོའི་བྱེད་ཐབས་རྙིང་ཞིང་ཁེར་རྐྱང་ཡིན་པ། སློབ་སྒྲུབ་ཀྱི་ཆ་རྐྱེན་ཞན་ཞིང་རྒྱ་ཁྱོན་ཆུང་བ། སློབ་གསོའི་རྨང་གཞི་ཞན་ཞིང་སློབ་གསོའི་མ་དངུལ་བཏང་བ་མི་འདང་བ། འགྲིམ་འགྲུལ་སྟབས་བདེ་མིན་པ་སོགས་རྒྱུ་རྐྱེན་མང་པོའི་ཚོད་འཛིན་ཐེབས་པས་སྔར་བཞིན་རྗེས་ལུས་ཀྱི་ལྷམ་ཆེན་འདོར་ཐུབ་མེད། དེས་ན་བོད་རིགས་སློབ་གསོ་མགྱོགས་མྱུར་ངང་གོང་དུ་སྤེལ་དགོས་ན། ནུབ་རྒྱུད་གསར་སྤེལ་ཆེན་མོའི་གོ་སྐབས་འདི་དམ་འཛིན་བྱས་ཏེ་འདུ་ཤེས་བསྒྱུར་ཅིང་། བོད་རིགས་སློབ་གསོའི་གནས་བབ་དང་མཐུན་པའི་དམིགས་ཚད་དང་མ་ལག་འཛུགས་པ་ལས་གཞན། གཙོ་བོ་གཤམ་གྱི་རྨང་གཞི་རང་བཞིན་གྱི་བྱ་བར་ཤུགས་བསྣན་ཏེ་རྩ་བའི་སྟེང་ནས་བོད་རིགས་སློབ་གསོའི་ཁྲོད་དུ་གནས་པའི་གནད་དོན་འཚོལ་ཞིབ་དང་དེ་ཐག་གཅོད་དགོས་པ་ཡང་གནད་ཀྱི་དམ་པ་ཡིན།
གཅིག སློབ་གཞིའི་འཛུགས་སྐྲུན།
སློབ་གཞིའི་འཛུགས་སྐྲུན་ནི་སློབ་གྲྭའི་གཞི་རྩའི་འཛུགས་སྐྲུན་ཆེན་པོ་གསུམ་ཁྲོད་ཀྱི་འཛུགས་སྐྲུན་གལ་ཆེན་ཞིག་ཡིན། རྒྱུ་མཚན་ནི་སློབ་གཞིས་སློབ་ཁྲིད་ཀྱི་རྩ་བའི་ནང་དོན་ཐག་གཅོད་པ་ཡིན་ཏེ། དགེ་རྒན་དག་གིས་འཆད་ཁྲིད་གནང་བ་དང་སློབ་མས་ཤེས་བྱ་སློབ་པའི་གཞི་འཛིན་ས་ཐམས་ཅད་སློབ་གཞི་ཡིན་པའི་ཕྱིར་རོ།། དེར་མ་ཟད་སློབ་ཁྲིད་ཀྱི་དམིགས་ཡུལ་དང་རྩ་དོན། བྱེད་ཐབས་སོགས་ཀྱང་དེས་མཚོན་པ་ཡིན་ནོ།། དེས་ན་སློབ་གསོ་དང་སློབ་ཁྲིད་ཀྱི་སྤུས་ཚད་ལེགས་མིན་ནི་ཐད་ཀར་སློབ་གཞིའི་སྤུས་ཚད་ལ་རག་ལས་ཡོད་པས། རྒྱལ་ཁབ་སློབ་གསོ་པུའུ་དང་རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་སོགས་འབྲེལ་ཡོད་སྡེ་ཁག་གིས་རྒྱབ་སྐྱོར་དང་མཛུབ་སྟོན་ཐུགས་ཁུར་གནང་འོག ༡༩༨༢ལོར་ནུབ་བྱང་དང་ནུབ་ལྷོ་ཞིང་ཆེན་ལྗོངས་ལྔའི་བོད་ཡིག་སློབ་གཞི་མཉམ་སྒྲུབ་མགོ་ཁྲིད་ཚན་ཆུང་བཙུགས་པ་དང་གཞུང་སྒྲུབ་ཁང་གསར་འཛུགས་བྱས་ཏེ། བོད་ཡིག་སློབ་གཞིའི་རྩོམ་སྒྱུར་དང་དཔེ་སྐྲུན་འགྲེམ་སྤེལ་སོགས་བྱ་བར་མཐུན་སྦྱོར་གནང་བས་བོད་ཡིག་སློབ་གཞིའི་རྩོམ་སྒྱུར་བྱ་བ་ནི་དུས་རིམ་གསར་བ་ཞིག་ཏུ་ཞུགས་ཏེ། ཞིང་ལྗོངས་ལྔའི་བོད་ཡིག་སློབ་གསོར་བྱས་རྗེས་ཆེན་པོ་བཞག་མོད། འོན་ཀྱང་ད་སྐབས་སྤྱོད་བཞིན་པའི་ཚན་ཁག་སོ་སོའི་བོད་ཡིག་སློབ་གཞིའི་ཁྲོད་དུ་གནད་དོན་མི་ཉུང་བ་ཞིག་གནས་ཡོད་པའང་བཏང་སྙོམས་སུ་བསྐྱུར་མི་རུང་སྙམ། འདིར་མིག་མཐོང་ལག་ཟིན་དུ་བྱུང་བའི་གནད་དོན་འགའ་དཔེར་དྲངས་ནས་བརྗོད་ན།
༡.བོད་ཀྱི་སྐད་ཡིག་སློབ་དེབ་དུ། “སུམ་ཅུ་བ”དང“རྟགས་འཇུག”གཉིས་ནི་བོད་སྐད་ཡིག་སློབ་པའི་ཆེས་རྩ་བའི་རྒྱུན་ཤེས་ཡིན་སྟབས། སྤྱིར་བཏང་དུ་སློབ་ཆུང་གི་ལོ་རིམ་དང་པོ་ནས་སུམ་ཅུ་བའི་རྣམ་དབྱེ་དང་པོ་ངོ་བོ་ཙམ་དག་ཡིག་ནས་སློབ་མགོ་རྩོམ་པ་དང་། དམའ་འབྲིང་ནས་རྟགས་འཇུག་གི་མགོ་བརྩམས་ཏེ་མཐོ་འབྲིང་ནས་མཐར་ཕྱིན་པའི་བར་དུ་བོད་སྐད་ཡིག་གི་བརྡ་སྤྲོད་འཐུས་ཚང་དུ་སློབ་ཚར་དགོས་པ་ནི་ཞིང་ལྗོངས་ལྔའི་སློབ་ཁྲིད་རྩ་གནད་དུ་གཏན་འཁེལ་བྱས་ཡོད་མོད། འོན་ཀྱང་ད་སྐབས་བཀོལ་བཞིན་པའི་ཞིང་ལྗོངས་ལྔའི་བོད་སྐད་ཡིག་སློབ་དེབ་ཏུ་སློབ་ཆུང་ནས་མཐོ་འབྲིང་བར་སུམ་ཅུ་བའི་ཁག་མ་གཏོགས། རྟགས་འཇུག་གི་ནང་དོན་སྤུ་ཙམ་ཡང་བཀོད་མེད་པ་རེད། འདི་ནི་རྩོམ་སྒྲིག་མི་སྣའི་ནོར་འཕྱུག་ཆེན་པོ་ཞིག་ཡིན་ལ། དེས་སློབ་དེབ་ཀྱི་ནང་དོན་སྔ་གཞུག་སྦྲེལ་མི་ཐུབ་པ་དང་སློབ་མས་སྐད་ཡིག་སྦྱོང་བ་ལ་དཀའ་ངལ་ཆེན་པོ་བཟོས་ཡོད་པ་རེད། གཞན་སློབ་དེབ་ཀྱི་རྩོམ་སྒྲིག་ཕྱོགས་སུའང་ཤེས་བྱ་བསྐྱར་ཟློས་སོགས་མི་མཐུན་འོས་མིན་གྱི་གནས་ཚུལ་ཡང་གནས་ཡོད་པ་འདིར་ཡི་གེ་མང་བར་དོགས་ནས་མ་བྲིས།
༢.བོད་ཡིག་རྩིས་ཚན་སློབ་དེབ་ནི་རྒྱ་ཡིག་གི་སློབ་དེབ་ནས་སྒྱུར་བསྒྲིགས་བྱེད་བཞིན་ཡོད། འོན་ཀྱང་འབྲེལ་ཡོད་སྡེ་ཁག་གིས་ཞིབ་དཔྱོད་ནན་མོ་དང་སློབ་དེབ་ཀྱི་སྤུས་ཚད་ལེགས་འཛིན་མ་བྱས་སྟབས་སློབ་དེབ་ཏུ་ཐ་སྙད་སྒྱུར་པ་གཅིག་གྱུར་མིན་པ་སྟེ་རྒྱ་ཡིག་གི་ཐ་སྙད་གཅིག་བོད་ཡིག་ཏུ་དོན་སྣ་མང་དུ་བསྒྱུར་བའམ་རྒྱ་ཡིག་གི་དོན་མི་འདྲ་བའི་ཐ་སྙད་འགའ་བོད་ཡིག་ཏུ་དོན་གཅིག་ཏུ་བསྒྱུར་བ(དཔེར་ན་རྒྱ་ཡིག་གི“天气’“气象“气候” སོགས་ཐ་སྙད་དག་བོད་ཡིག་ཏུ་སྒྱུར་སྐབས་ཚང་མ་དོན་གཅིག་ཏུ་བསྒྱུར་ཡོད།)སོགས་སྣང་ཚུལ་གནས་པས་ཤེས་བྱའི་ནོར་འཛོལ་བཟོས་ཡོད། བརྟེན་བྱའི་ཚིག་མཛོད་དག་ཏུ་ཐ་སྙད་གཅིག་གྱུར་མིན་པའང་སློབ་དེབ་ཏུ་མིང་ཚིག་རྙོག་འཛིང་བྱུང་བའི་རྒྱུ་རྐྱེན་རེད། བདག་གིས་མཚོ་སྔོན་མི་རིགས་དཔེ་སྐྲུན་ཁང་གིས༡༩༩༢ལོར་པར་དུ་བསྐྲུན་པའི《རྒྱ་བོད་ཤན་སྦྱར་གྲངས་རིག་དང་དངོས་ལུགས། རྫས་འགྱུར། སྐྱེ་དངོས། འཕྲོད་བསྟེན་གྱི་མིང་ཚིག་ཐ་སྙད》ཚིག་མཛོད་དང་ཀན་སུའུ་མི་རིགས་དཔེ་སྐྲུན་ཁང་གིས༡༩༩༤ལོར་པར་དུ་བསྐྲུན་པའི《བོད་རྒྱ་དབྱིན་གྲངས་རིག་ཚིག་མཛོད》དང《བོད་རྒྱ་དབྱིན་དངོས་ལུགས་ཚིག་མཛོད》ཁྲོད་ཀྱི་རྒྱུན་བཀོལ་གྱི་རྒྱ་ཡིག་མིང་ཚིག“几何体,函数,平面,磁场,真空,感生电动势”སོགས་བོད་ཡིག་ཏུ་བསྒྱུར་བ་བསྡུར་ཚེ་སོ་སོ་མི་གཅིག་པ་རེད། ཐ་སྙད་གཅིག་སྣ་མང་དུ་བསྒྱུར་འདུག་པ་འདི་རྒྱ་ཆེའི་དགེ་སློབ་རྣམས་ཀྱིས་གོ་བ་ལེན་དཀའ་བ་མ་ཟད། སྒྱུར་པ་པོ་རང་ཉིད་ཀྱིས་ཀྱང་རྒྱ་ཡིག་གི་མ་ཡིག་དང་བྲལ་ན་གསལ་བོ་ཞིག་བཤད་མི་ཐུབ་པར་སྙམ་མོ།།
༣.སློབ་དེབ་དཔེ་སྐྲུན་ཁྲོད་ཞུ་དག་བྱེད་རྒྱུ་ཡང་བྱ་བ་གལ་ཆེན་ཞིག་ཡིན་པས། དཔེ་དེབ་རེ་རེའི་སྤུས་ཚད་ལེགས་མིན་ནི་ཐད་ཀར་དུ་རྩོམ་སྒྲིག་པས་ཞུ་དག་ནན་ཏན་ཡིན་མིན་ལ་རག་ལས་ཡོད། གཞན་བོད་ཡིག་སློབ་དེབ་ཀྱི་བཀོལ་སྤྱོད་ཐད་ཞིང་ལྗོངས་ལྔའི་ས་ཁུལ་ལ་ལར་རྐྱེན་སྣ་ཚོགས་ཀྱི་དབང་གིས་སློབ་ཁྲིད་ཀྱི་སྔོན་ལ་སློབ་དེབ་ཐོན་ཐུབ་ཀྱི་མེད་པས་སློབ་ཁྲིད་ཀྱི་འཆར་གཞི་ལག་བསྟར་བྱེད་པ་དང་སློབ་ཁྲིད་ཀྱི་སྤུས་ཚད་མཐོར་འདེགས་སུ་གཏོང་བར་བར་ཆད་བཟོས་པ་དང་། བོད་ཡིག་སློབ་དེབ་ཀྱི་རིན་གོང་རྒྱ་ཡིག་ལས་ལྡབ་འགའ་མཐོ་བ་འདི་ཡང་དབུལ་ཕོངས་ས་ཁུལ་ཁ་ཤས་ཀྱི་སློབ་མའམ་ཁྱིམ་བདག་གིས་དང་ལེན་བྱེད་དཀའ་བའི་ཚད་དུ་ཡོད།
དེ་དང་དེ་ལྟ་བུའི་གནད་དོན་ཤིན་ཏུ་མང་མོད་འོན་ཀྱང་ཡི་གེ་མང་བར་དོགས་ནས་མ་བྲིས། དེས་ན་སློབ་དེབ་སྒྲིག་པ་པོའམ་སྒྱུར་པ་པོ་སུ་ཡིན་རུང་ཚང་མས་མི་རིགས་སློབ་གསོ་དང་རྒྱ་ཆེ་བའི་དགེ་སློབ་རྣམས་ལ་འགན་ཁུར་བའི་ཀུན་སློང་རྣམ་དག་ཅིག་སྔོན་དུ་བཅངས་ན་ད་གཟོད་བོད་ཡིག་སློབ་དེབ་ཀྱི་སྤུས་ཚད་ཁག་ཐག་བྱེད་ཐུབ། བོད་ཡིག་སློབ་དེབ་སྒྱུར་སྒྲིག་བྱེད་སྐབས་བྱེ་བྲག་ཏུ་གཤམ་གྱི་གནད་འདི་དག་ལ་དོ་སྣང་བྱེད་དགོས་སྙམ།
༡.བོད་ཡིག་སློབ་དེབ་སྒྲིག་སྐབས་བོད་རིགས་སློབ་གསོའི་འཕེལ་རྒྱས་ཀྱི་ཆུ་ཚད་དང་བསྟུན་ཏེ་རྨང་གཞི་སློབ་གསོ་གཙོ་གནད་དུ་འཛིན་དགོས།
༢.མཉམ་སྒྲིག་སློབ་དེབ་ཀྱི་ཐུན་མིན་རང་བཞིན་ལ་དོ་སྣང་བྱེད་པ་དང་དུས་མཚུངས་སུ་བོད་ཡིག་སློབ་དེབ་རང་ཉིད་ཀྱི་ཁྱད་ཆོས་འབུར་དུ་ཐོན་དགོས།
༣.རང་མི་རིགས་ཀྱི་སྲོལ་རྒྱུན་རིག་གནས་རྒྱུད་འཛིན་དར་སྤེལ་བྱེད་པ་དང་དེང་རབས་ཚན་རིག་རིག་གནས་ཀྱི་ཤེས་བྱ་ཁོང་དུ་ཆུད་པའི་བར་གྱི་འབྲེལ་བ་ཐག་གཅོད་ལེགས་པོ་བྱེད་དགོས།
༤.ཚན་རིག་དང་མཐུན་པའམ་འོས་ཤིང་འཚམ་པའི་ངང་སློབ་ཚན་གྱི་ནང་དོན་དང་སྔ་གཞུག་གི་མཐུན་སྦྱོར་འབྲེལ་བ་བཀོད་སྒྲིག་ལེགས་པོ་བྱེད་དགོས།
༥.བོད་ཡིག་སློབ་དེབ་སྒྱུར་སྐབས་རྒྱལ་ཡོངས་གཅིག་གྱུར་སློབ་དེབ་ཀྱི་སློབ་ཁྲིད་རྩ་གནད་གཞིར་བཟུང་སྟེ་བོད་རིགས་སློབ་མའི་གནས་ཚུལ་དངོས་དང་ཁོ་ཚོའི་ཁྱད་ཆོས་ལ་དམིགས་ཏེ། སློབ་ཁྲིད་ཀྱི་དམིགས་ཚད་དང་གཙོ་གནད། དཀའ་གནད་སོགས་འབུར་དུ་ཐོན་པར་དོ་སྣང་བྱེད་དགོས། གཞན་ཡང་སློབ་དེབ་ཀྱི་ཚོད་ལྟ་དང་བསམ་གཞིགས་རྩི་གཞི་སོགས་བཀོག་སྒྲིག་ལེགས་པོ་བྱེད་དགོས།
༦.སློབ་དེབ་སྒྱུར་སྐབས་མ་ཡིག་ལ་བརྩི་སྲུང་བྱེད་པའི་རྨང་གཞིའི་སྟེང“སྔོག་འདོན”དང“གཡོར་བ”“གསར་གཏོད”བཅས་ཀྱི་སྒྱུར་ཐབས་ལེགས་པར་བཀོལ་ཏེ་ཐ་སྙད་ཚད་ལྡན་དང་གཅིག་གྱུར་དུ་གཏོང་དགོས།
གཉིས། དགེ་རྒན་གྱི་སྟོབས་ཤུགས།
མི་རིགས་དར་བའི་རེ་བ་ནི་སློབ་གསོ་ཡིན་པ་དང་། སློབ་གསོ་དར་བའི་རེ་བ་ནི་དགེ་རྒན་ཡིན། དགེ་རྒན་གྱི་ངལ་རྩོལ་བ་ཡུལ་ནི་སློབ་མ་ཡིན་པས་དགེ་རྒན་རང་ཉིད་གྱི་བང་ཚད་དང་བ་བའི་བཟང་ངན་གྱིས་ཐད་ཀར་སློབ་མའམ་ཐ་ན་སྤྱི་དམངས་རྗེས་རབས་པའི་བང་ཚད་ཐག་གཅོད་པ་ཡིན། ཀྲུང་དབང་གིས《སློཡ་གསོའི་ལམ་ལུགས་སྒྱུར་བཅོས་སྐོར་གྱི་གཏན་ཁེལ》ནང་དུ་བསྟན་དོན། “གྲངས་ཀ་ལོང་ཞིང་འོས་མཐུན་གཏན་འཇགས་ཡིན་པའི་དགེ་རྒན་གྱི་དཔུང་སྡེ་ཞིག་འཛུགས་སྐྲུན་བྱེད་རྒྱུ་ནི་འོས་འགན་སློབ་གསོ་ལག་བསྟར་བྱེད་པ་དང་རྨང་གཞི་སློབ་གསོའི་ཆུ་ཚད་མཐོ་རུ་འདེགས་པའི་རྩ་བའི་ཇུས་ཆེན་ཡིན།”ཞེས་སོ།། བཅིངས་འགྲོལ་བས་པའི་ཚུན་ལ། བོད་ཁུལ་སོ་སོར་སྔ་གཞུག་ཏུ་མི་རིགས་དགེ་འོས་སློབ་གྲྭ་བཙུགས་ནས་མི་རིགས་ས་ཁུལ་དུ་རྨང་གཞི་སློབ་གསོ་འཕེལ་རྒྱས་དང་ཤེས་ཡོན་མི་སྣ་སྐྱེད་སྲིང་བྱེད་པར་བས་རྗེས་ཧ་ཅང་ཆེན་པོ་བཞག་ཡོད་དེ། མིག་སྔར་གཞི་རིམ་སློབ་ཆུང་གི་དགེ་རྒན་མང་ཤོས་ནི་མི་རིགས་དགེ་འོས་སློབ་གྲྭ་ནས་སྐྱེད་སྲིང་བས་པེ་ཡིན་པར་མ་ཟད། རིགས་སོ་སོའི་སློབ་གྲྭའི་མགོ་ཁྲིད་པའམ་སློབ་ཁྲིད་ཀྱི་རྐང་འཛིན་པའམ། རྒྱལ་ཡོངས་དང་ཞིང་ཆེན་ ནང་ཁུལ་དང་རྫོང་རིམ་པའི“མིག་དཔེ་དགེ་རྒན”དང“ཕུལ་བྱུང་དགེ་རྒན”སོགས་ཀྱི་མཚན་སྙན་ཐོབ་པའི་སྔོན་ཐོན་མི་སྣ་མང་པོ་བྱུང་ཡོད་པ་ཕལ་ཆེར་ཡང་མི་རིགས་དགེ་འོས་སློབ་གྲྭ་ནས་མཐར་ཕྱིན་པ་ཡིན། ཡིན་ན་ཡང་བོད་རིགས་ཀྱི་སློབ་གསོའི་ལས་དོན་འཕེལ་རྒྱས་བཏང་སྟེ་དུས་རབས་ཀྱི་རྗེས་ཆོད་པ་ལ་དཔུང་སྡེ་འདི་ཙམ་གྱིས་ད་དུང་རྒྱ་ཆེ་བའི་འབྲོག་ཁུལ་སློབ་གྲྭའི་དགོས་མཁོ་བསྐོང་མི་ཐུབ་པ་དང་། དགེ་རྒན་ལ་ལའི་ལས་སྒོའི་བྱང་ཚད་དམའ་བ་དང་བྱ་བའི་ལས་འབྲས་ཞན་པ་སོགས་ཀྱི་གནད་དོན་གནས་ཡོད། བོད་རིགས་ས་ཁུལ་དུ་དགེ་རྒན་གྱི་གྲངས་ཀ་མི་འདང་བ་དང་སྤུས་ཚད་དམའ་བ་གཉིས་བསྡུར་ན་སྤུས་ཚད་དམའ་བའི་གནད་དོན་ནི་དེ་བས་ཀྱང་ཚབས་ཆེ་བ་ཡིན། སློབ་གསོའི་སྤུས་ཚད་མཐོ་རུ་འདེགས་ན་གཙོ་བོ་དགེ་རྒན་དཔུང་སྡེའི་སྤུས་ཚད་ལ་རག་ལས་ཡོད་ཕྱིར་ངེས་པར་དུ་ཀུན་སྤྱོད་དང་ཤེས་ཡོན་འཛོམ་ཞིང་སྤུས་ཚད་མཐོ་བ། སྒྲིག་གཞི་འོས་མཐུན་ཡིན་ཞིང་ཅུང་གཏན་འཇགས་ཡིན་པའི་དགེ་རྒན་གྱི་དཔུང་སྡེ་ཞིག་འཛུགས་སྐྲུན་བྱེད་དགོས། དེ་ཡང་ནང་ལོགས་སློབ་ཆེན་དུ་མངགས་ནས་སློབ་སྦྱོང་ངམ་ཟབ་སྦྱོང་བྱེད་པ་སོགས་ཐབས་ལམ་མང་པོ་བརྒྱུད་དེ། རང་ས་གནས་ཀྱི་མི་ཡིན་ཞིང་བྱང་ཚད་མཐོ་བ་དང་བྱ་བར་དགའ་ཞིང་སྙིང་སྟོབས་ལྡན་པའི་དགེ་གོན་གྱི་དཔུང་སྡེ་ཞིག་སྐྱེད་སྲིང་དང་གསོ་སྦྱོང་བྱས་ནས། དགེ་རྒན་གྱི་སྟོབས་ཤུགས་ཞན་པའི་གནད་དོན་ཐག་གཅོད་བྱ་དགོས།
གཞན་ཡང་བློ་མཐུན་ཏིན་ཞའོ་ཕེན་གྱིས“དགེ་རྒན་གྱི་གསར་གཏོད་རང་བཞིན་ལྡན་པའི་ངལ་རྩོལ་ལ་ཏང་དང་མི་དམངས་ཀྱིས་བརྩི་བཀུར་བྱེད་དགོས་ལ། སྤྱི་ཚོགས་ཡོངས་ཀྱིས་ཀྱང་དགེ་རྒན་ལ་བརྩི་བཀུར་བྱེད་དགོས།”ཞེས་གསུངས་པ་བཞིན་དགེ་རྒན་གྱི་ཆབ་སྲིད་དང་སྤྱི་ཚོགས་བཅས་ཀྱི་གོ་གནས་དང་འཚོ་བའི་ལྟ་སྐྱོང་སོགས་མཐོ་རུ་འདེགས་པ་དང་དགེ་རྒན་གྱི་ཁེ་དབང་དང་ངལ་རྩོལ་ལ་བརྩི་བཀུར་བྱེད་དགོས། སྤྱི་ཚོགས་ཡོངས་ལ་འབོད་སྐུལ་བཏང་སྟེ་ཚང་མས་དགེ་རྒན་ལ་བརྩི་བཀུར་བྱས་ཏེ་དགེ་རྒན་རྣམས་ལ་སེམས་སྐྱིད་ཅིང་ཁམས་བདེ་བའི་བྱ་བའི་ཁོར་ཡུག་ཅིག་བསྐྲུན་ན་ཁོ་ཚོས་བློ་གཅིག་སེམས་གཅིག་གིས་བྱ་བར་འབད་བརྩོན་བྱེད་ངེས་པ་མ་ཟད། རང་ཉིད་ཀྱི་ངལ་རྩོལ་དེའི་སྤྱི་ཚོགས་རིན་ཐང་དང་རླབས་ཆེན་གྱི་དོན་སྙིང་བཅས་རྟོགས་ཏེ། རང་རྟོགས་སྒོས་རང་ཉིད་ཀྱི་རྒྱུ་སྤུས་མཐོ་རུ་བཏེགས་ཏེ་བྱ་བའི་གྲུབ་འབྲས་གོང་མཐོར་གཏོང་ངེས་ཡིན།
གསུམ། སྐད་གཉིས་སློབ་ཁྲིད།
མར་ཁེ་སི་རིང་ལུགས་ཀྱི་ལྟ་ཚུལ་ལྟར་ན། མི་རིགས་ཀྱི་སྐད་དང་ཡི་གེ་ནི་མི་རིགས་ཀྱི་ཁྱད་ཆོས་གལ་ཆེན་ཞིག་ཡིན་ལ། མི་རིགས་ཀྱི་སྐད་དང་ཡི་གེ་བཀོལ་བ་ནི་མི་རིགས་འདྲ་མཉམ་གྱི་རྩ་དོན་མངོན་འགྱུར་བྱེད་པའི་མཚོན་རྟགས་གལ་ཆེན་ཞིག་ཡིན་པས། རིག་གནས་སློབ་གསོའི་ཁྲོད་དུ་མངོན་པར་མཚོན་དགོས། དོན་དངོས་ལས་ར་སྤྲོད་བྱུང་བ་ལྟར་ན། གྲངས་ཉུང་མི་རིགས་ཀྱི་སྐད་དང་ཡི་གེས་མི་རིགས་རང་གི་དཔལ་འབྱོར་དང་ཆབ་སྲིད། རིག་གནས་བཅས་འཛུགས་སྐྲུན་ཁྲོད་དུ་ནུས་པ་གལ་ཆེན་འདོན་བཞིན་ཡོད། ཕྱི་རོལ་ཡུལ་གྱི་དོན་དངོས་འདིས་བོད་ཁུལ་དུ་ངེས་པར་དུ་སྐད་གཉིས་མཉམ་བཀོལ་བྱེད་དགོས་པ་ཐག་གིས་བཅད་ཅིང་དུས་མཚུངས་སུ་སྐད་གཉིས་སློབ་ཁྲིད་ཀྱི་བྱེད་ནུས་གལ་ཆེན་ཡང་ཐག་བཅད་པ་རེད། ༡༩༨༡ལོར་པ་ལེ་རུ་བསྡུས་པའི་མ་སྐད་ནི་སློབ་གསོའི་ཡོ་བྱད་ཡིན་ཞེས་པའི་མཁས་པའི་གྲོས་ཚོགས་སུ། “མ་སྐད་ནི་མི་རྣམས་ཀྱི་སློབ་གསོར་གྲུབ་འབྲས་ཐོབ་པའི་གནད་འགག་ཡིན་ཏེ། ཡིག་རྨོངས་སེལ་བའམ་དབུལ་བ་ལས་མཐར་བའི་ཡོ་བྱད་ནུས་ལྡན་ཞིག་ཡིན་པས་མི་རིགས་དར་རྒྱས་སུ་གཏོང་བ་ལ་དེ་མེད་མི་རུང”ཞེས་ཕྱོགས་སྡོམ་བྱས། དེས་ན་སྐད་གཉིས་སློབ་གསོ་ནི་བོད་རིགས་སློབ་གསོ་གོང་དུ་སྤེལ་བའི་གནད་ཡིན་པ་ནི་སུས་ཀྱང་བསྙོན་དུ་མེད་ཀྱང་དེང་སྐབས་དེའི་ཕྱོགས་སུ་མི་རྣམས་ལ་ལྟ་ཚུལ་དང་བསམ་འཆར་མི་འདྲ་བ་མང་པོ་ཡོད་པ་སྟེ། ལ་ལའི་བསམ་འཆར་ནི་བོད་ཡིག་སློབ་ཚན་མ་གཏོགས་གཞན་ཐམས་ཅད་རྒྱ་ཡིག་གི་སྟེང་ནས་སློབ་ཁྲིད་བྱས་ན་ཕན་པར་འདོད་པ་དང་ལ་ལས་ནི་རྒྱའི་སྐད་ཡིག་མ་གཏོགས་བསླབ་བྱ་གཞན་ཐམས་ཅད་མ་སྐད་སྟེང་ནས་སློབ་ཁྲིད་བྱེད་པར་རྒྱུན་འཁྱོངས་བྱེད་དགོས་ཞེས་འགྱུར་བ་མེད་པའི་ལྟ་བ་རྐང་ལ་བཟུང་ཡོད། ཡང་ལ་ལ་ཞིག་གིས་བོད་རིགས་སློབ་མར་མི་རིགས་རང་གི་སྐད་ཡིག་ཁྲིད་པ་ལས་དབྱིན་ཡིག་ཁྲིད་ན་ལེགས་ཏེ། མི་རིགས་སྐད་ཡིག་ཁྲིད་ན་སློབ་མའི་འགན་ཁུར་ཇེ་ལྗིད་དུ་འགྲོ་བ་མ་ཟད། ད་དུང་རྒྱའི་དབྱངས་ཡིག་སློབ་པར་གནོད་པ་འབྱུང་བ་རེད་སྙམ་མོ།། མི་མང་པོ་ཞིག་གིས་རང་མི་རིགས་ཀྱི་སྐད་ཡིག་ལེགས་པོ་ཞིག་སློབ་པའི་དུས་མཚུངས་སུ་རྒྱའི་སྐད་ཡིག་ཀྱང་ལེགས་པོ་ཞིག་སློབ་པའི་སློབ་ཁྲིད་བྱེད་སྟངས་ལ་ཡིད་རངས་པ་རེད། ལར་སྐད་གཉིས་སློབ་གསོ་ནི་གྲངས་ཉུང་མི་རིགས་ཀྱི་སྐད་ཆ་དང་རིག་གནས་ཉར་ཚགས་དང་སྲུང་སྐྱོབ་བྱེད་པའི་འདེམས་ཕྱོགས་ལེགས་པོ་ཞིག་ཡིན་པ་སྨྲས་མ་དགོས་ཏེ། སྐད་ཆ་སྣ་གཅིག་སྐྱབས་ན་རིག་གནས་སྣ་གཅིག་སྲུང་སྐྱོབ་བྱས་ཤིང་། སྐད་ཆ་སྣ་གཅིག་མེད་པར་གཏོང་ན་རིག་གནས་སྣ་གཅིག་དང་བསམ་གཞིགས་བྱེད་སྟངས་སྣ་གཅིག་མེད་པར་བཏང་བ་རེད། ཡང་ན། སྐད་ཆ་རིགས་གཅིག་བསླབ་ན་རིག་གནས་རིགས་གཅིག་བསླབ་པ་ཡིན་པའི་གནས་ལུགས་འདིའི་སྟེང་ནས་སྐད་གཉིས་སློབ་གསོའི་གལ་ཆེའི་ནུས་པ་དེ་མཚོན་ནོ།། བོད་རིགས་སློབ་གསོ་རྗེས་ལུས་ཡིན་པའི་རྒྱུ་རྐྱེན་གལ་ཆེན་ཞིག་ནི་སྐད་ཆ་འགག་རྡོ་ལྟ་བུར་གྱུར་པ་དེ་ལ་ཐུག་ཡོད། གལ་ཏེ་མ་ཡིག་བཀོལ་ནས་འབྲིང་རིམ་སློབ་གསོ་ཁྱབ་གདལ་དུ་བཏང་ན་བོད་རིགས་ན་གཞོན་དང་བྱིས་པའི་རིག་སྟོབས་གསར་གཏོད་བྱེད་པ་ལ་སྐུལ་འདེད་གཏོང་ཐུབ་པ་དང་ཁྱབ་གདལ་གྱི་མྱུར་ཚད་ཀྱང་ཇེ་མགྱོགས་སུ་སོང་སྟེ། ཡིག་རྨོངས་གསར་བ་འབྱུང་བ་བཀག་པས་ངལ་རྩོལ་པའི་བྱང་ཚད་གོང་མཐོར་སོང་སྟེ་མཐར་བོད་ཁུལ་གྱི་ཚན་རྩལ་དང་རིག་གནས་སློབ་གསོའི་འཕེལ་རྒྱས་ཀྱང་སྔར་ལས་ཇེ་མགྱོགས་སུ་གཏོང་ཐུབ། རྒྱའི་སྐད་ཡིག་ནི་རང་རྒྱལ་གྱི་སྤྱི་སྐད་ཡིན་པས་དེའི་སྤྱི་ཚོགས་ཀྱི་བྱེད་ནུས་ནི་སུས་ཀྱང་བསྙོན་དུ་མེད། དེའི་ཕྱིར། རང་མི་རིགས་ཀྱི་སྐད་དང་ཡི་གེ་ལེགས་པོ་ཞིག་བསླབ་པའི་དུས་མཚུངས་སུ་ངེས་པར་དུ་རྒྱའི་སྐད་དང་ཡི་གེ་སློབ་དགོས་པ་འདིས་བོད་རིགས་ས་ཁུལ་གྱི་སློབ་གྲྭ་ཆུང་འབྲིང་གི་སློབ་ཁྲིད་སྤུས་ཚད་མཐོ་རུ་འདེགས་པར་དོན་སྙིང་གལ་ཆེ་ལྡན་པ་མ་ཟད། གྲངས་ཉུང་མི་རིགས་ཀྱི་སློབ་མ་རྣམས་དེང་རབས་སྤྱི་ཚོགས་དང་ནུབ་རྒྱུད་གསར་སྤེལ་ཆེན་མོའི་དགོས་མཁོ་དང་མཐུན་ཞིང་། རང་མི་རིགས་ཀྱི་ཕུལ་དུ་བྱུང་བའི་སྲོལ་རྒྱུན་རིག་གནས་དེ་འཛིན་སྐྱོང་སྤེལ་གསུམ་བྱེད་པ་ལའང་དོན་སྙིང་གལ་ཆེན་ལྡན།།


text:
བཀའ་ཆེམས་ཀ་ཁོལ་མ།
མཚན་གྱི་རྣམ་གྲངས།[རྩོམ་སྒྲིག]
- བོད་ཀྱི་རྒྱལ་པོ་སྲོང་བཙན་སྒམ་པོའི་རྣམ་ཐར་བཀའ་ཆེམས་གསེར་གྱི་འཕྲེང་བ་ཞེས་བྱ་བ།
- བཀའ་ཆེམས་ཀ་ཁོལ་མ།
མཛད་པ་པོ[རྩོམ་སྒྲིག]
རྒྱ་གར་གྱི་པཎྜི་ཏ་དཱི་པཾ་ཀཱ་ར་ཤྲཱི་ཛྙཱ་ན་ཞེས་བྱ་བའམ་ཇོ་བོ་རྗེ་དཔལ་ལྡན་ཨ་ཏི་ཤ་སྟེ་བོད་སྐད་དུ་དཔལ་མར་མེ་མཛད་ཡེ་ཤེས་ཀྱིས་བོད་རབ་བྱུང་དང་པོའི་བགྲང་བྱ་ཉེར་གཉིས་པ་ས་བྱི། སྤྱི་ལོ༡༠༤༩ལོར་ར་ས་འཕྲུལ་སྣང་གི་གཙུག་ལག་ཁང་ཆེན་མོའི་ཀ་བ་བུམ་པ་ཅན་ནས་གཏེར་དུ་དྲངས་པའོ། །
ནང་དོན་གཙོ་བོ།[རྩོམ་སྒྲིག]
བརྗོད་བྱ་གཙོ་བོ་ནི་ཆོས་རྒྱལ་སྲོང་བཙན་སྒམ་པོའི་མཛད་པ་གཙོ་བོ་བཀོད་ཅིང་མཇུག་བསྡུ་བའི་དོན་དང་ལེའུ་བཅུ་བདུན་གྱི་བདག་ཉིད་ཅན་ནོ། ། ལེའུ་དང་པོ། ལོངས་སྤྱོད་རྫོགས་པའི་སྐུས་འདུལ་བ། ལེའུ་གཉིས་པ། སྐུ་ལུས་ཀྱི་བཀོད་པ་མཛད་པ། ལེའུ་གསུམ་པ། སྤྲུལ་སྐུས་འདུལ་བ། ལེའུ་བཞི་པ། ཟབ་ཟིང་གིས་བཏུལ་བ། ལེའུ་ལྔ་པ། རིགས་རྒྱུད་དང་རྒྱལ་པོའི་གདུང་རྒྱུད་ཀྱི་ལོ་རྒྱུས། ལེའུ་དྲུག་པ། ལྷ་ཐོ་ཐོ་རི་སྙན་ཤལ་གྱིས་སྐུ་རིང་ལ་ཕོ་བྲང་ཡུམ་བུ་བླ་སྒང་དུ་དམ་པའི་ཆོས་ཀྱི་དབུ་བརྙེས་པ། ལེའུ་བདུན་པ། ཡབ་རྒྱལ་པོ་གནམ་རི་སྲོང་བཙན་གྱི་ལོ་རྒྱུས། ལེའུ་བརྒྱད་པ། རྒྱལ་པོ་སྲོང་བཙན་སྒམ་པོ་ལ་སངས་རྒྱས་རྣམས་ཀྱིས་སྐུ་གསུང་ཐུགས་ཀྱི་དབང་ཡོངས་སུ་བསྐུར་པ། ལེའུ་དགུ་པ། སྤྲུལ་པའི་དགེ་སློང་ཨ་ཀར་མ་ཏིས་ཡི་དམ་གྱི་ལྷ་སྤྱན་དྲངས་པ། ལེའུ་བཅུ་པ། ལྷ་གཅིག་ཁྲི་བཙུན་སྤྱན་དྲངས་པ། ལེའུ་བཅུ་གཅིག་པ། ལྷ་གཅིག་ཨོང་ཅོང་སྤྱན་དྲངས་པ། ལེའུ་བཅུ་གཉིས་པ། ལྩ་ཅིག་ཨོང་ཅོང་གིས་ས་དཔྱད་རིན་ཆེན་སྤུངས་པ་མཛད་པ། ལེའུ་བཅུ་གསུམ་པ། ཐུགས་རྗེ་ཆེན་པོ་བཅུ་གཅིག་ཞལ་བཞེངས་པ་དང་ཁ་བ་ཅན་གྱི་འདྲེ་སྲིན་བཏུལ་བ། ལེའུ་བཅུ་བཞི་པ། ལྷ་གཅིག་བལ་བཟའ་ཁྲི་བཙུན་གྱིས་ར་སའི་གཙུག་ལག་ཁང་གི་འོག་ཁང་བཞེངས་པ། ལེའུ་བཅུ་ལྔ་པ། སྲོང་བཙན་སྒམ་པོས་དགེ་བའི་མཛད་པ་རྣམས་ཚར་བ་དང་། བཙུན་མོ་དྲུག་གིས་ཕྱག་རྗེས་ཀྱི་མཛད་པ་ལྷ་ཁང་འབྱོངས་པ། ལེའུ་བཅུ་དྲུག་པ། ཆོས་འཁོར་ལྷ་ས་བཞེངས་པའི་ལོ་རྒྱུས་དང་མ་འོངས་བསླབ་བྱའི་བཀའ་ཆེམས། བཀའ་ཆེམས་ཀྱི་མཇུག་བསྡུ་བ།


text:
《རང་བྱུང་གཏན་ཚིགས་ཁྲོད་ཀྱི་རྩིས་རིག་གི་གཞུང་ལུགས།》ཞེས་པའི་དེབ་དེ་ནི་དབྱིན་ཇིའི་རླབས་ཆེན་གྱི་ཚན་རིག་མཁས་ཅན་ཨེ་ས་ཁེ་ཉུའུ་ཏུན་གྱི་མཚོན་བྱེད་རང་བཞིན་གྱི་རྩོམ་ཅིག་ཡིན། དེབ་དེ་སྤྱི་ལོ་༡༦༨༧ལོར་གཏོན་ཞིང་། ཚན་རིག་གསར་བརྗེ་ཐེངས་དང་པོའི་བརྩམས་ཆོས་གལ་ཆེན་ཞིག་ཡིན། དེབ་དེ་དངོས་ཁམས་རིག་པ་དང་རྩིས་རིག་པ། གནམ་རིག་སྐར་དཔྱད་རིག་པ་དང་རིགས་པའི་གཞུང་ལུགས་སོགས་ཀྱི་ཁྱབ་ཁོངས་ལ་ཤུགས་རྐྱེན་ཆེན་པོ་ཐེབས་ཡོད། 《རང་བྱུང་གཏན་ཚིགས་ཁྲོད་ཀྱི་རྩིས་རིག་གི་གཞུང་ལུགས།》ཞེས་པར་འཐེན་ཤུགས་རིག་པའི་གསུང་རབ་ཀྱི་རྨང་གཞིའི་ཆོས་ཉིད་གསུམ་དང་ཡོངས་ཁྱབ་གོ་ལའི་ཆོས་ཉིད་བཏོན་ཡོད་ལ། ཆོས་ཉིད་དེ་དག་ཚང་མ་བསྒྲུབ་བྱའི་ཞིབ་འཇུག་གི་འབྲས་བུ་རྨང་གཞི་བྱས་ཡོད།
ཉུའུ་ཏུན་གྱིས་ཚན་རིག་ཞིབ་འཇུག་གི་ཐབས་ལམ་དང་རྣམ་འགྱུར་ལ་མཐོང་ཆེན་ཆེན་པོ་བྱེད་ཀྱི་ཡོད། ཁོང་གིས་རང་བྱུང་ལ་ཞིབ་འཇུག་བྱེད་པའི་རྨང་གཞིའི་རྩ་དོན་བཞི་བསྟན་ཡོད། དེའི་ནང་གི་གནད་དོན་གཙོ་བོ་ནི་ཞིབ་འཇུག་གི་ཕྱི་དོན་གྱི་གནས་ལུགས་གསལ་པོར་བྱས་ཡོད་ལ། ཁོས་རང་བྱུང་ཞིབ་འཇུག་གི་དངོས་གཙོ་སྨྲ་བའི་རིང་ལུགས་རྒྱུན་འཁྱོངས་བྱས་ཡོད་པ་དང་རང་ཉིད་ཀྱི་ཞིབ་འཇུག་དེ་དུས་ཡུན་རིང་པོའི་དོན་དངོས་རྟག་དཔྱད་ཀྱི་རྨང་གཞིའི་ཐོག་བསྐྲུན་ཡོད། མ་གཞི་བྱས་ན་ཉུའུ་ཏུན་ནི་ཕྲ་བའི་རྩིས་ཐབས་ཀྱི་གསར་གཏོད་པའི་གྲས་ཀྱི་མི་གཅིག་ཡིན་ཡིན་ན་ཡང་། ཀློག་པ་པོ་རྣམས་ཀྱིས་ཀློག་བདེ་དཔེ་དེབ་དེའི་ནང་དཀའ་ལས་ཆེ་བའི་ཕྲ་བའི་རྩིས་ཐབས་དེ་དག་གང་ཐུབ་ཀྱིས་ཉུང་བར་བྱས་ཡོད་དང་། རྩིས་རིག་གི་དབྱེ་ཐབས་ལ་དབྱིབས་རྩིས་ཁོ་ན་བཀོལ་ཡོད། ཉུའུ་ཏུན་མ་འདས་གོང་《རང་བྱུང་གཏན་ཚིགས་ཁྲོད་ཀྱི་རྩིས་རིག་གི་གཞུང་ལུགས།》ཞེས་པར་པར་གཞི་གསུམ་ཁྱབ་སྤེལ་བྱས་ཡོད་དེ། ༡༦༨༧ལོ་དང་། ༡༧༢༣ལོ། ༡༧༢༦ལོ་བཅས་ཡིན་ལ། ཚང་མ་ལ་ཊེན་ཡི་གེའི་པར་གཞི་ཡིན། ཉུའུ་ཏུན་སྐུ་འདས་རྗེས་ཐེངས་དང་པོའི་དབྱིན་ཡིག་ལ་བསྒྱུར་ཏེ་པར་གཞི་གསུམ་པ་བྱུང་ཏེ་༡༧༢༩ལོར་དཔེ་སྐྲུན་བྱས་ཤིང་། ཡིག་སྒྱུར་བྱེད་མཁན་ནིmotteཡིན། དེ་ཡང་༡༨༠༢ལོར་པར་གཞི་དང་པོའི་དབྱིན་ཡིག་གི་པར་མ་བཏོན་ཞིང་། ༡༩༣༠ལོར་ཨ་མེ་རི་ཁའི་སློབ་གཉེར་བ་དང་ཚན་རིག་ལོ་རྒྱུས་མཁས་ཅན་califi་ཡིས་ཁ་ཡོའི་ལིའི་motteཡི་ཡིག་སྒྱུར་བྱས་པའི་རྨང་གཞིའི་ཐོག་ལེགས་བཅོས་བྱས་ནས་ཁྱབ་སྤེལ་བྱས་ཡོད། དེ་ནི་དུས་རབས་༢༠ནང་ཀློག་པ་པོ་མང་ཤོས་ཀྱིས་དེབ་འདིའི་ཚད་ལྡན་གྱི་པར་གཞི་རུ་བརྩི་བཞིན་ཡོད། ལོ་ངོ་དྲུག་བཅུའི་སྐབས་ཨ་མེ་རི་ཁའི་ཚན་རིག་ལོ་རྒྱུས་མཁས་ཅན་ཁེ་ཨེན་cohenདང་ཧྥ་རན་སིའི་ཚན་རིག་ལོ་རྒྱུས་མཁས་ཅན་ཁེ་བ་ཡེ་koyerགཉིས་ཀྱིས་མཉམ་འབྲེལ་བྱས་ནས་མོ་ཐེ་ཡིས་ཡིག་སྒྱུར་བྱས་པའི་པར་གཞིའི་གཞིར་བཟུང་ནས་དེང་རབས་དབྱིན་ཡིག་གི་པར་མ་འགྲེམ་སྤེལ་བྱས། ཚན་རིག་ལོ་རྒྱུས་ཐོག་《རང་བྱུང་གཏན་ཚིགས་ཁྲོད་ཀྱི་རྩིས་རིག་གི་གཞུང་ལུགས།》ནི་འཐེན་ཤུགས་རིག་པའི་གསུང་རབ་ཀྱི་གསུང་རྩོམ་དང་པོ་དེ་ཡིན་ལ།བརྩམས་ཆོས་རིན་ཐང་ཆེ་བ་ཞིག་ཡིན་པ་མ་ཟད་མིའི་རིགས་ཀྱིས་རྒྱུས་ལོན་པའི་ཚན་རིག་གི་འཇིག་རྟེན་ལྟ་བ་དང་ཚན་རིག་གཞུང་ལུགས་སྨྲ་བའི་ལྟ་བ་ཐོག་མ་ཆགས་ཡོད། དེའི་ཤུགས་རྐྱེན་གྱིས་རང་བྱུང་ཚན་རིག་གི་ཁྱབ་ཁོངས་ཡོང་ལ་གསུང་རབ་དེ་ཁྱབ་པ་མ་ཟད། དེའི་རྗེས་ཀྱི་ལོ་༣༠༠ནང་གཡུར་དུ་ཟ་བའི་འབྲས་བུ་ཡང་ཐོབ་ཡོད། མིའི་རིགས་ཀྱི་ཤེས་རིག་གི་ལོ་རྒྱུས་སུ་དེབ་དེས་དབྱིན་ཇིའི་བཟོ་ལས་གསར་བརྗེ་དང་། ཧྥ་རན་སིའི་མུན་སེལ་ལས་འགུལ་དང་གསར་བརྗེ་ཆེན་མོ་བཅས་བྱུང་བ་ལ་སྐུལ་འདེད་བྱས་ཡོད་ཅིང་། སྤྱི་ཚོགས་ཐོན་སྐྱེད་ནུས་ཤུགས་དང་སྤྱི་ཚོགས་ལམ་ལུགས་གོང་འཕེལ་ཕྱོགས་ལའང་ནུས་པ་ཆེན་པོ་ཐོན་ཡོད། ད་ལྟའི་བར་དེབ་དེ་ལྟ་བུའི་ནུས་པ་གལ་ཆེན་ཐོན་ཡོད་པ་ཞིག་ད་དུང་བྱུང་ཐུབ་མེད། ཐེངས་གཉིས་པའི་འགའ་ཆེའི་ཚན་རིག་དང་ཤེས་ཡོན་གྱི་གཞུང་ལུགས་བྱུང་མེད། དེ་ལྟ་བུའི་འབྲས་བཟང་ཐོབ་ཡོད། དེ་ཙམ་མཐོ་ཚད་ཀྱི་གཞུང་ལུགས་སྔར་བྱུང་མྱོང་མེད་ལ། རྗེས་སུའང་འབྱུང་དཀའ། དོན་དངོས་ཐོག་ཉུའུ་ཏུན་གྱི་དེབ་དེའི་ནང་བཏོན་པའི་གནད་དོན་དང་ཐག་གཅོད་ཐབས་ནི་ད་ལྟའི་སློབ་གྲྭ་ཆེན་མོ་ཁག་གི་རྩིས་རིག་དང་དངོས་ཁམས་སོགས་ཀྱི་ཆེད་ལས་སུ་སློབ་སྦྱོང་བྱེད་དགོས་པའི་ནང་དོན་ཡིན་ལ། ཆེད་ལས་གཞན་པ་ཡིན་པའི་སློབ་མ་རྣམས་ཀྱིས་དེ་འབྲེལ་གྱི་ཤེས་བྱ་དག་དེབ་དེའི་ཟབ་ཚད་ལྟ་བུ་ཞིག་སྦྱོང་ཐུབ་མེད། རྒྱུ་མཚན་དེ་ལྟ་བུ་མང་པོ་ཞིག་གི་རྐྱེན་གྱིས་དེབ་དེའི་རིན་ཐང་ནམ་ཡང་ཡལ་བ་མེད་པ་ཞིག་རེད།


text:
ཁྱེད་རང་ད་དུང་ཡང་《གངས་རིན་པོ་ཆེའི་》གློག་བརྙན་གྱི་རྣམ་ཤེས་ཁྲོད་དཀྲོལ་ཐབས་མེད་པའི་སྐབས་སུ། མེ་ཏོག་གིས་ཁྱེད་ལ་གངས་རིན་པོ་ཆེའི་བརྗིད་ཉམས་དང་གཟི་བརྗིད་གླེང་བ་མ་ཟད། བོད་མིའི་སེམས་ཁོང་གི་དག་ཞིང་སྟེ་འཛམ་གླིང་གི་ལྟེ་བ་ཡིན་པ་ཞིག་ཀྱང་གླེང་ཡོང་།ཨུ་རུ་སུའི་ཚན་རིག་པ་༡༩༩༩ལོའི་ཟླ་བ་བརྒྱད་པའི་ཚེས་༡༠ཉིན་སྒྲུང་གཏམ་ནང་གླེང་བཞིན་པའི་”དག་ཞིང་”བཙལ་བ་དང་ཞིབ་འཇུག་ལས་ཤེས་རྟོགས་བྱུང་བ་ནི་བོད་ཡུལ་ནི་འཛམ་གླིང་སྟེང་གཏོར་གཟུགས་མཆོད་རྟེན་ཆེས་མང་པའི་ས་ཞིག་ཡིན་པར་བཤད། ཚན་རིག་པ་འདི་དག་གིས་བོད་ཡུལ་ནས་གྲུབ་འབྲས་དང་ལྡན་པའི་སྒོ་ནས་གནས་ཤུལ་གཏོར་གཟུགས་མཆོད་རྟེན་༡༠༠ ལྷག་རྙེད། མཆོད་རྟེན་དེ་དག་ཚང་མའི་ཁ་ཕྱོགས་གཅིག་ལ་འཁོར་ཡོད་ལ་དེ་དག་ནི་དཀྱིལ་སྙིང་གངས་རིན་པོ་ཆེའི་མཐའ་བསྐོར་ནས་ཡོད་པ་རེད།
ཐེངས་འདིའི་ཚན་རིག་བརྟག་དཔྱད་ནི་ཨུ་རུ་སུའི་《རྩོད་སྒྲུབ་དང་དངོས་ཡོད》གཟའ་དེབ་ལས་བྱུང་བ་དང་། ཨུ་རུ་སུའི་མིག་གི་འཕྲོད་བསྟེན་དང་གཤའ་བཅོས་སྡེ་ཚན་ལྟེ་གནས་ལ་པ་འར་ཅུས་དངུལ་ཁང་གི་མ་དངུལ་བཏང་ནས་ཐོན་པ་རེད། འཛམ་གླིང་སྟེང་མིག་གི་གཤའ་བཅོས་ལ་མཁས་པའི་ཨུ་རུ་སུའི་སྨན་པ་ཨུ་སུ་མོའུ་འར་ཏ་ཧྲུས་ཕོས་恩斯特·穆尔达舍夫·里夫卡多维奇དངོས་ཕུང་ཞིབ་འཇུག་གི་སློབ་དཔོན་བཞིའི་སྡེ་ཚན་བཙུགས་ནས་ལག་ལེན་བྱས་པ་རེད། དེའི་དུས་གཞི་རྒྱ་ཆེ་བའི་ཚན་རིག་རྫས་དངོས་ལ་ལག་ལེན་དང་ཞིབ་འཇུག་བྱས་པའི་གྲུབ་དོན་ལ། ཁོ་ཚོས་གདེང་ཚོད་ཡོད་པའི་སྒོ་ནས་བོད་ཡུལ་ནི་གཏོར་གཟུགས་མཆོད་རྟེན་ཆེས་མང་བའི་ཡུལ་ཡིན་པར་ངོས་འཛིན་བྱས་པ་རེད།
རྩིས་རིག་གིས་ཞིབ་ཚགས་མོས་རྩིས་རྒྱབ་ན་བོད་ཡུལ་ཀྱི་གཏོར་གཟུགས་མཆོད་རྟེན་ཀྱི་ཁྱུ་ཚོགས་དང་ཨེ་རྗིབ་Egypt གཏོར་གཟུགས་མཆོད་རྟེན། མོ་སི་ཁོ་ Moscow གཏོར་གཟུགས་མཆོད་རྟེན། གྲུས་ལུས་ཀྱི་ལྷའི་གླིང་ Easter Island, a Chilean territory དང་། དབྱིན་ཇིའི་སུ་ཐོན་ཞ་ལ་སོགས་པ་བྲག་རྡོས་བརྩིགས་པ་དང་དེ་དག་གིས་བྱང་ཡུལ་གཅིག་ཏུ་སྤྲེལ་ཡོད། བོད་ཡུལ་དུ། ཁོ་ཚོས་གྲུབ་འབྲས་དང་ལྡན་པའི་སྒོ་ནས་གཏོར་གཟུགས་མཆོད་རྟེན་༡༠༠ ཡི་གནའ་ཤུལ་རྙེད་པ་དང་། མཆོད་རྟེན་དེ་དག་མངོན་གསལ་དོད་པོའི་སྒོ་ནས་ཁ་ཕྱོགས་གཅིག་ལ་ཁ་གཏད་ཡོད་འདུག དེ་དག་གིས་ལྟེ་བ་ནི་མཐོ་ཚད་ལ་མི་༦༧༡༤ ཡོད་པའི་གངས་རིན་པོ་ཆེའི་མཐའ་བསྐོར་འདུག
མཆོད་རྟེན་འདི་དག་གི་བཟོ་དབྱིབས་མི་འདྲ་ལ། ཆེ་ཆུང་ཡང་མི་འདྲ། དེས་མི་ལ་ངོ་མཚར་དུ་འཇུག ཚོད་དཔག་གིས་རྩིས་བྱས་ན། དེ་དག་ནི་རི་འདབས་ནས་རི་རྩེའི་བར་དུ་རྨི་༡༠༠ ནས་༡༨༠༠ བར་ན་ཡོད་པ་རེད། ཨེ་རྗིབ་ Egypt ཀྱི་ཆེས་ཆེ་བའི་གཏོར་གཟུགས་མཆོད་རྟེན་དེའི་མཐོ་ཚད་ཡང་རྨི་༡༤༦ ཡོད་པ་རེད། གཏོར་གཟུགས་མཆོད་རྟེན་ཡོངས་བཞེངས་པའི་དུས་ནི་ཧ་ཅང་སྔ་བས་གཏོར་བཤིག་དང་ཆགས་འཇིག་ཧ་ཅང་ཆེ། ཡིན་ཡང་ཞིབ་འཇུག་ཞིབ་ཚགས་མོ་བྱས་ན་གཏོར་གཟུགས་མཆོད་རྟེན་གྱི་བཟོ་དབྱིབས་ཤེས་ཐུབ། དེའི་རྒྱབ་ལྗོངས་སུ་འབུར་དངོས་དང་འཐིམ་དངོས་ཀྱི་རྡོ་གསལ་བོ་མཐོང་ཐུབ། ཚན་རིག་པས་འདི་ལ་”མེ་ལོང”་ཞེས་བོས།
མེ་ལོང་འདི་དག་གི་བཀོད་སྤྱོད་ལ་ཧ་ཅང་ངོ་མཚར་ཆེ་བ་ཡོད། འདིའི་ནང་ནས་ཁོ་ཚོས་མི་མགོ་དབྱིབས་ལྟ་བུའི་བྲག་རི་རྙེད་སོན་བྱུང་བ་རེད། དེ་བས་རྒྱུ་མཚན་ལྡན་པའི་སྒོ་ནས་བོད་ཡུལ་ན་ཡོད་པའི་གཏོར་གཟུགས་མཆོད་རྟེན་གཙོ་བོ་དག་ནི་གནའ་སྔ་མོར་མིས་འཛུགས་བསྐྲུན་བྱས་པར་འདོད།
ཐོག་མར་ཁོ་ཚོའི་བསམ་པ་ལ། དེ་ནི་དུས་ཚོད་རྒྱུ་རྐྱེན་ལ་བརྟེན་ནས་བོད་ཡུལ་གྱི་རི་ཚོགས་ནི་གཏོར་གཟུགས་མཆོད་རྟེན་ལ་འགྱུར་བར་སྙམ། ད་བར་དུ་ཁོ་ཚོས་པར་དང་རི་མོ། བརྙན་སོགས་རྒྱུ་ཆ་ཡོད་ཚད་ལ་ཞིབ་ཚགས་ཀྱིས་ཞིབ་འཇུག་བྱས་པ་དང་། བསམ་ཚུལ་དེ་ཁོ་ཚོ་དང་ཁ་བྲལ་མེད། ནོར་འཁྲུལ་ཡོ་བསྲིང་བྱེད་པའི་ཆེད་དུ། ཁོ་ཚོས་རིའི་བཟོ་དབྱིབས་བྲིས་པ་དང་། གཏོར་གཟུགས་མཆོད་རྟེན་དང་རིའི་རི་མོ་གཉིས་མཉམ་དུ་རྩིས་ཁྲ་ནང་ལ་བཅུག་པར། ཐ་མ་དེར་བཟོ་དབྱིབས་བྲིས་ཡོང་ཐུབ་པ་རེད། འདི་ལྟར་གང་དག་ནི་གཏོར་གཟུགས་མཆོད་རྟེན་དང་གང་དག་ནི་རང་བྱུང་གི་རི་ཡིན་པར་ངོས་འཛིན་གསལ་བོ་ཤེས་ཐུབ།
༡༩༩༨ ལོར་རི་བོ་ཧི་མ་ལ་ཡར་རི་འཛེགས་ཞིབ་འཇུག་བྱས་པའི་ཁྲོད། རྒྱ་གར་གྱི་གྲྭ་བ་ཞིག་གིས་གངས་རི་ཞིབ་འཇུག་མཁན་ཞིག་ལ་བོད་ཡུལ་ན་ཡོད་པའི་གངས་རིན་པོ་ཆེའི་པར་ཞིག་ལ་ལྟ་བར་བཅུག་པ་དང་། དེའི་སྐབས་སུ་མོ་ཌྷི་འར་ཏ་ཕོ་ངོ་མཚར་ནས་སྐད་ཤོར་བ་དང་ཁོས་”འདི་ནི་རི་ཞིག་མ་རེད། འདི་ནི་གཏོར་གཟུགས་མཆོད་རྟེན་རེད་”ཟེར་བ་རེད། ངོ་མཚར་སྐྱེས་མིའི་རྣམ་པ་དེར་ཁོ་ཚོ་ཚང་མར་སྤྲོ་སྣང་སྐྱེས། རྒྱུ་མཚན་ཁོ་ཚོས་ཀྱང་གཏམ་རྒྱུད་ནང་གི་”དག་ཞིང་”དེ་གངས་རིན་པོ་ཆེའི་ས་ན་ཡོད་པར་ཤེས་ཡོད།
བལ་ཡུལ་དང་བོད་ཀྱི་བླ་མས་ཁོ་ཚོ་ལ་གསུང་རྒྱུར། གསང་སྔགས《གནའ་བོའི་རྒྱ་གར་དུས་མཇུག་གི་ནང་ཆོས་》ནུས་ཤུགས་སྤེལ་ཡུལ་ས་གནས་འདི་ཡིན་ཟེར། དེ་ནི་གངས་རིན་པོ་ཆེ་ལ་མཆོད་འབུལ་དུ་ཡོང་བའི་མིས་ད་དཟོད་ཤེས་པ་ཡིན་ཟེར། རྒྱུ་མཚན་ས་འདིའི་མིང་ལ་”འཆི་བདག་གི་གནས་”ཀྱང་ཟེར། ཚན་རིག་པ་རྣམས་མཚོ་ངོས་ལས་མཐོ་ཚད་མིས་༥༦༨༠ ཅན་གྱི་”འཆི་བདག་གི་གནས་ཡུལ་”ལ་བརྒལ། བླ་མས་བསྟན་པའི་ལམ་གོམ་པ་གང་ཡང་བྲལ་མི་འདུག
ཧ་ལས་པ་ཞིག་ལ། སའི་གོ་ལ་འདིའི་སྟེང་ན་སྔར་ནས་ས་སྟོང་ཞིག་མི་འདུག ཨུ་རུ་སུ་སོང་བའི་ས་དེར་མི་གཞན་སྔ་ས་ནས་ཕྱིན་འདུག ཡིན་ཡང་ཁོ་ཚོའི་སྔོན་ལ་མི་སུས་ཀྱང་གཏོར་གཟུགས་མཆོད་རྟེན་མ་མཐོང་བ་ཡིན་ནམ། སྤྱིར་གངས་རིན་པོ་ཆེ་ནི་ས་ཐག་རིང་ཞིང་རི་ཁ་མཐོ། འདི་འདྲ་ཡིན་ཡང་རྒྱ་གར་བ་དང་། འབྲས་ལྗོངས། འབྲུག་པ་ལ་སོགས་པ་ས་ཐག་རིང་པོ་ནས་འདིར་གནས་མཇལ་དུ་འོང་བཞིན་འདུག ལ་ཤས་ནི་གནས་རི་ལ་ལན་གཅིག་ལྟ་རྒྱུ་དེ་ཡིན་པ་དང་། ལ་ཤས་ཀྱིས་བརྩོན་འགྲུས་ཆེན་པོས་གནས་བསྐོར་ལན་ཅིག་བྱེད་རྒྱུ་དེ་རེད། ཡིན་ཡང་གཟུགས་ཕུང་བདེ་ཐང་ཡིན་པའི་མི་ཁོ་ནས་ད་གཟོད་ལེ་བར་༦༠ རིར་བརྒལ་ནས་བསྐོར་བ་ལན་ཅིག་བྱ་ཐུབ།
འཛམ་གླིང་སྟེང་ན་གཏོར་གཟུགས་མཆོད་རྟེན་མང་པོ་ཡོད་པ་དང་། ཨེ་རྗིབ་ནང་༣༤ ཡོད་ལ། ལ་ཏིན་ཨ་མེ་རི་ཀར་༡༦ ཡོད། ཡིན་ཡང་བོད་ཡུལ་ས་ཁུལ་ཆུང་ཆུང་དེ་ནས་མཆོད་རྟེན་༡༠༠ རྙེད་པ་རེད། འོན་ཏེ་བོད་ཡུལ་གྱི་གཏོར་གཟུགས་མཆོད་རྟེན་དང་གཏོར་གཟུགས་མཆོད་རྟེན་གཞན་དག་གི་བར་ན་མི་འདྲ་བ་ཅི་ཞིག་ཡོད་དམ། ཚོགས་གཙོ་མོའུ་འར་ཏེ་ཕོའུ་ཡིས་ཨེ་རྗིབ་Egypt དང་མོ་ཤུ་ཁུའི་Moscow གཏོར་གཟུགས་མཆོད་རྟེན་ལ་བལྟས་ཟིན་པ་དང་། ཁོས་མཐོང་སྣང་ལ་བོད་ཡུལ་གྱི་གཏོར་གཟུགས་མཆོད་རྟེན་ནི་ཆེས་གཟི་བརྗིད་ལྡན་པ་རེད་འདུག།
ཁོའི་བསམ་པ་ལ་བོད་ཡུལ་གྱི་གཏོར་གཟུགས་མཆོད་རྟེན་ཡང་གཞན་དང་འདྲ་བར་གནའ་དུས་མིས་བཞེངས་པར་སྙམ། དེ་ནི་ས་ཁུལ་ཁ་ཤས་ཤིག་གི་གཏོར་གཟུགས་མཆོད་རྟེན་དང་བསྡུར་ནས་ལྟོས་ན་ཤེས་ཐུབ། བོད་ཡུལ་གྱི་གཏོར་གཟུགས་མཆོད་རྟེན་ཕལ་མོ་ཆེ་ནི་ནང་ངོས་སྒོར་སྒོར་དང་ཕྱེད་དབྱིབས་དང་ནང་ངོས་རྡོས་གྲུབ་པ་ཞིག་རེད་ལ། ཁོ་ཚོས་དེ་ལ་”མེ་ལོང་”ཟེར་བ་དང་། དུས་ཚོད་ཀྱི་འགྱུར་ལྡོག་དང་བསྟུན་ནས་དམིགས་བསལ་གྱི་འགྱུར་ལྡོག་བྱུང་བ་རེད།
དུས་ཚོད་ལ་ཇེ་ཐུང་དང་ཇེ་རིང་དུ་གཏོང་བའི་ནུས་པ་ཡོད་པ་རེད། “ཁུ་ཇུས་ལེ་ཧྤོའི་མེ་ལོང་(༡)་ལ་ཇེ་ཐུང་ལ་གཏོང་བའི་ནུས་ཤུགས་ཡོད་པ་རེད། དེ་བས་གནའ་རྫས་བརྟག་དཔྱད་པ་ཚོས་བོད་ཡུལ་གྱི་རྡོའི་མེ་ལོང་དང་”ཁུ་ཇུས་ལེ་ཧྤོའི་མེ་ལོང་”བར་ན་འདྲ་བའི་ཆ་མང་པོ་ཡོད་པ་རེད་ཟེར།དེས་བོད་ཡུལ་གྱི་”རྡོའི་མེ་ལོང་”ལ་ཡང་ཇེ་ཐུང་ལ་གཏོང་བའི་ནུས་ཤུགས་ཡོད་ཟེར་ཀྱང་ཆོག
སྤྱིར་ཚན་རིག་པས་བོད་ཀྱི་བསྟན་བཅོས་ནང་འཛམ་གླིང་གི་གཏོར་གཟུགས་མཆོད་རྟེན་དང་འབྲེལ་བའི་རྒྱུ་ཆ་མ་རྙེད་ཀྱང་། ཁོ་ཚོའི་བསམ་པ་ལ། བོད་ཡུལ་གཏོར་གཟུགས་མཆོད་རྟེན་གངས་རིན་པོ་ཆེའི་མཐོ་ཚད་ལ་རྨི་༧༦༡༤ ཡོད་པ་ནི་གསང་བ་གལ་ཆེན་པོ་ཞིག་ཡིན་པར་སྙམ་འདུགགངས་རིན་པོ་ཆེ་ནས་སུས་ཐོན་ཧྤོའུ་ཇུས་རི་ཚོགས་(༢)ཀྱི་བར་ན་ཡང་ལེ་བར་༦༧༡༤ ཡོད་པ་རེད། དེ་དག་ནི་སུད་ཐོན་ཇ་ཇུས་ནས་པེ་མོ་གསེར་ཁང་(༣)དང་ཡང་དེ་ནས་Easter Island) བར་ཐག་གཅིག་པ་ཡིན་པ་དང་། དེ་ལས་གཞན་གངས་རིན་པོ་ཆེ་ནས་པེ་ཇུས་(༤)བར་ཐག་དེ་ཡང་སྤྱི་ལེ་༦༧༡༤ ཡོད་པརེད།
མིར་ངོ་མཚར་སྟེར་བ་ཞིག་ལ། བོད་ཀྱི་གནའ་བོའི་བསྟན་བཅོས་ནང་ཅུས་ཡད་ལན་ན་པུ་ལེན་ཚུ་ཁ་ཡའི་及叶莲娜·布兰茨卡娅elena Chukovskayaནི་༡༩༣༡ བསམ་ཚུལ་བཏོན་འདུག་པ་ནི། ཆུས་ཆེན་པོ་མ་བསྣུར་གོང་གི་པེ་ཇུས་དེ་བོད་ཡུལ་གྱི་ལྷའི་ཞིང་ཁམས་ཡིན་པར་བསྟན་འདུག ཆུས་ཆགས་འཇིག་དེ་གཡོ་འགུལ་ལས་བྱུང་བ་དང་། གངས་རིན་པོ་ཆེའི་རྩེ་མོ་ན་སྔོན་པེ་ཇུའི་གནས་པའི་ས་གནས་དེ་ཡོད་སྲིད། ངོ་མཚར་ཆེ་བའི་གཏོར་གཟུགས་མཆོད་རྟེན་འཛུགས་བསྐྲུན་མཁན་རྣམས་ཀྱིས་བོད་ཡུལ་གྱི་གཏོར་གཟུགས་མཆོད་རྟེན་གྱི་མཐོ་ཚད་ལས་ས་འགུལ་སྔ་གཞུག་གིས་བར་ཐག་ལ་ཚོད་དཔག་བྱས་པ་རེད།
འདིར་གསལ་བོར་བརྗོད་ཐུབ་པ་ཞིག་ལ། གངས་རིན་པོ་ཆེའི་རྩེ་མོའི་གཏོར་གཟུགས་མཆོད་རྟེན་གྱི་ནུབ་ཀྱི་མེ་ལོང་དེ་ཨེ་རྗིབ་ཀྱི་གཏོར་གཟུགས་མཆོད་རྟེན་གྱི་ཕྱོགས་སུ་ཁ་གཏད་འདུག མ་ཟད་དེའི་བྱང་གཉིས་ཀའི་མེ་ལོང་མོ་ཤུ་ཁུའི་MOSCOWགཏོར་གཟུགས་མཆོད་རྟེན་ལ་གཏད་འདུག ཨེ་རྗིབ་Egypt སེང་གེའི་མི་གདོང་གི་སྐུ་དེ་དག་ཡང་གངས་རིན་པོ་ཆེར་ཁ་གཏད་འདུག རིག་ལམ་ལ་ལྟོས་ན། འདི་འདྲའི་གཏོར་གཟུགས་མཆོད་རྟེན་དང་བཟོ་བསྐྲུན་ཚོགས་སྡེ་ནི་སའི་གོ་ལའི་ཕྱོགས་གཞན་ན་ཡང་ཡོད་ངེས། ཡིན་ཡང་དེ་ནས་གཏོར་གཟུགས་མཆོད་རྟེན་རྙེད་མེད།
ཁོ་ཚོས་སའི་གོ་ལ་གནས་གཞན་ཞིག་ལ་འདིའི་རིགས་ཀྱི་སྣེ་མོ་འཐེན་དུས། མཇུག་འབྲས་དེ་ཨེ་རྗིབ་གཏོར་གཟུགས་མཆོད་རྟེན་དང་མོ་སི་ཁུའི་གཏོར་གཟུགས་མཆོད་རྟེན། སུས་ཐོན་ཇ་ཆུས་རྡོ་ཚོགས་དང་འདྲ་བའི་ས་ཆ་ཚང་མ་ཆུའི་འོག་ན་གནས། དེ་བས་ཁོ་ཚོ་དེ་དག་ལ་རྒྱུས་ལོན་བྱེད་ཐབས་བྲལ། ཨུ་རུ་སུའི་དངོས་ཁམས་རིག་པ་འོ་འར་ཇིན་ཇད་འར་ཐུ་ཧྲུས་ནེས་འཛམ་གླིང་གི་གཏོར་གཟུགས་མཆོད་རྟེན་ལ་ཞིབ་འཇུག་བྱས་མྱོང་། གྲུབ་དོན་དེ་ནི་སའི་གོ་ལའི་སྟེང་ན་ད་དུང་གཏོར་གཟུགས་མཆོད་རྟེན་ཡོད་ངེས་པ་དེ་རེད།
མཐའ་སྡོམ་ཚན་རིག་པས་ད་རུང་འདོད་བློ་ཁེངས་བའི་ཤེས་བྱར་ལན་འདེབས་རྒྱུ་མེད། འཛམ་གླིང་གཏོར་གཟུགས་མཆོད་རྟེན་བཞེངས་པ་དང་གནའ་ཤུལ་བཞེངས་བསྐྲུན་དེ་དག་གི་དམིགས་ཡུལ་ནི་ཅི་ཞིག་ཡིན་ནམ། ཚོད་དཔག་བྱས་པ་ལྟར་ན། གཏོར་གཟུགས་མཆོད་རྟེན་ལས་མི་ག་གེ་མོ་ཞིག་དང་དོན་རྐྱེན་ག་གེ་མོ་ཞིག་གིས་སའི་གོ་ལ་དང་འཇིག་རྟེན་མཐུད་རྒྱབ་པ་རེད།
སྒྱུར་པ་པོའི་གསལ་བཤད།
རྩོམ་འདི་ཡོང་ཁུངས་བོད་ཡུལ་གནས་སྐོར་ཅེས་བའི་དུས་དེབ་དང་དྲ་ཐག་ནི་ www.sohu.com
རྩོམ་ཡིག་འདི་དང་འབྲེལ་ཡོད་ཡིག་ཆ་དང་ཡིག་ཚགས་ཕྱོགས་བསྒྲིགས་གློག་བརྙན་ཡང་མང་པོ་ཡོད་འདུག་པར་ཐུགས་སྣང་ཅན་ཚོས་གཟིགས་འཚལ།
སྒྱུར་པ་པོའི་མཆན། (བོད་ཡུལ་སྟོད་མྨད་བར་གསུམ་དུ་གངས་རིན་པོ་ཆེ་ལྟ་བུའི་གངས་རྒན་མང་པོ་ཡོད་པར་བོད་ཀྱི་གནའ་དེང་ཟུང་གིས་དཔྱོད་ཅིག)
(༡)ཁུ་ཇུས་ལེ་ཧྤོའི་མེ་ལོང་” Kozyrev Mirrors འདི་ནི་ཨུ་རུ་སུས་༡༩༩༠ ལོར་གསར་བཏོད་བྱས་པའི་ཚན་རིག་བརྟག་དཔྱད་ཡོ་ཆས་ཤིག་རེད།
(༢)སུས་ཐོན་ཧྤོའུ་ཇུས་རི་ཚོགས་འདི་ནི་དབྱིན་ཇིའི་ཆེས་མིང་དུ་གྲགས་པའི་ཡུལ་སྐོར་བའི་གནས་དང་ཚན་རིག་པས་འདི་ནི་སྤྱི་ལོ་སྔོན་གྱི་ལོ་༣༠༠༠སྔོན་ནས་བཞེངས་བར་སྙམ་འདུག འདིའི་མིང་གཞན་དུ་མ་ཡོད་ལ་ཉི་མའི་ལྷ་ཁང་ཀྱང་ཟེར་།
(༣)པེ་མོ་གསེར་ཁང་(འདི་མིང་གཞན་ལ་བདུད་ཡུལ་ཟེར་བ་དང་ Atlantic Ocean རྒྱ་མཚོའི་ནུབ་ཕྱོགས་སུ་ཡོད་པའི་བརླག་ཟིན་པའི་ས་ཆ་ཞིག་ཡིན་པ་དང་། འདི་ནས་གནམ་གྲུ་དང་གྲི་གཟེངས་མང་པོ་བརླག་ཟིན་འདུག སའི་གོ་ལའི་སྟེང་གི་ས་ཆ་ཁྱད་མཚར་ལ་ངོས་འཛིན་བྱས་འདུག དབྱིན་ཡིག་ཏུ་ Bermuda Triangle་ཟེར།
(༤)པེ་ཇུས་ Arcticའདི་ནི་སའི་གོ་ལའི་བྱང་མཐར་གནས། རྒྱ་མཚོའི་ Arctic འགྲམ་ན་འཁྱག་རོམ་གྱིས་བཏུམ་ནས་གནས་ཡོད། ཨ་རི་དང་ཁ་ན་ཊའི་ས་མཚམས་ན་ཡོད་པ་དང་། སའི་གོ་ལ་སྟེང་གི་གངས་ཀྱི་འཇིག་རྟེན་ཅིག་རེད།
(༥)ཅུས་ཡད་ལན་ན་པུ་ལེན་ཚུ་ཁ་ཡའི་及叶莲娜·布兰茨卡娅elena Chukovskayaནི་༡༩༣༡ ལོར་ཨུ་རུ་སུའི་ནང་སྐྱེས་པའི་བུད་མེད་རྩོམ་པ་པོ་ཞིག་ཡིན་པ་དང་། ཁོ་མོ་ནི་ཨུ་རུ་སུའི་རྒྱལ་པོའི་སྲས་མོ་ཡིན་པ་དང་། ཨ་མ་ནི་མིང་གྲགས་ཆེ་བའི་རྩོམ་པ་པོ་དང་སྙན་ངག་པ་ཞིག་རེད། ཁོ་མོ་ཡང་རྩོམ་པ་པོ་དང་སྙན་ངག་པ་ཞིག་རེད། ཁོ་མོའི་བུ་མོ་ཡང་རྩོམ་པ་པོ་ཡིན་པ་དང་མི་ཚང་འདི་ནི་མི་རབས་གསུམ་ལ་རྩོམ་པ་པོ་སྐྱེས་པའི་ཁྱིམ་ཚང་དམིགས་བསལ་ཅན་ཞིག་རེད།
མ་རྩོམ་གི་དྲ་ཐག http://www.sohu.com/a/153661794_168070
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25057.html